ཁ་བརྡ། | བོད་ཀྱི་རྒྱལ་དར་དང་རྒྱལ་གླུ་ལ་འགྱུར་བ་བཏང་ན་ཆོག་གམ།\n← སྐད་ཡིག་དང་འབྲེལ་བའི་རྩོམ་ཡིག་གཉིས། གཉིས་པ།\nདེ་རིང་འདིར་ཕྲན་གྱིས་སྔོན་མ་ནས་བསམ་གཞིགས་བྱས་མྱོང་ཡང་། བསམ་བློའི་བུ་ག་ནས་བརྡོལ་མ་ཐུབ་པར་ལུས་བའི་བོད་ཀྱི་རྒྱལ་དར་དང་རྒྱལ་གླུའི་སྐོར་ལ་བསམ་ཚུལ་ཕྲན་བུ་རེ་བཤད་ན་འདོད་སོང་། བསམ་ཚུལ་འདི་བཤད་པ་ལ་སྙིང་སྟོབས་ཞིག་དགོས་མོད། འོན་ཀྱང་སྙིང་སྟོབས་ལ་མི་ཁའི་སྒྱོགས་རྡོ་གཞུ་བར་འཛེམས་ཏེ། དེ་རིང་བར་དུ་བསམ་བློའི་ཁོངས་གསེང་དུ་སྦས་ཏེ་བཞག ཡིན་ཡང་དེ་རིང་འདིར་བླུན་པོའི་ཨུ་ཚུགས་ཀྱིས་སེམས་ཀྱི་རི་མོ་འདིར་བྲིས་པ་ལ་དྲ་གྲོགས་ཚོས་ཁ་རྡུང་སྒྱོགས་རྡོ་འདྲ་དག་ཕོངས།\nསྤྱིར་བོད་ཀྱི་རྒྱལ་དར་སེང་དར་ཅན་འདི་དུས་ནམ་ཞིག་ནས་འགོ་བཙུགས་ཏེ་དར་མིན་མི་ཤེས་མོད། འོན་ཀྱང་ང་ཚོའི་བོད་ཀྱི་རྒྱལ་དར་ཐོག་ཏུ་བཞག་པའི་གངས་སེང་དཀར་མོ་གཡུ་རལ་ཅན་དེ། དོན་དངོས་སུ་ཡོད་མེད་ཀྱི་རྩོད་གཞི་ཅན་ཞིག་དང་གླེང་གཞི་ཅན་ཞིག་ཏུ་གྱུར་ཡོད། དུས་རབས་ཉི་ཤུའི་སྐབས་ཀྱི་འགྲུལ་བཞུད་པ་མཁས་དབང་དགེ་ཆོས་མཆོག་གིས་ཀྱང་གངས་སེང་དཀར་མོ་གཡུ་རལ་ཅན་དེ་ཡོད་མེད་སྐོར་ལ་དོགས་སློང་བྱས་ཡོད།\nགལ་སྲིད་གངས་སེང་དཀར་མོ་གཡུ་རལ་ཅན་དེ་ཡོད་པའི་དབང་དུ་བཏང་ཀྱང་། བོད་མི་རིགས་དང་བོད་རྒྱལ་ཁབ་རང་ལ་མཚོན་ནས་བཤད་ན། བོད་རྒྱལ་ཁབ་དང་མི་རིགས་མཚོན་ཐུབ་པའི་ཐུན་མོང་མ་ཡིན་པའི་རྟགས་ཞིག་མ་རེད་སྙམ།\nདེ་ལས་བོད་རྒྱལ་ཁབ་དང་བོད་མི་རིགས་ཀྱི་མཚོན་བྱེད་ནི་ང་ཚོའི་སྒོ་ཟོག་ཐུན་མོང་མ་ཡིན་པ་འབྲི་གཡག་གཉིས་ཡིན་ལ།བོད་ལུང་པ་མིག་གིས་མཐོང་མྱོང་མེད་མཁན་ཞིག་གིས་ཀྱང་། བོད་ལུང་པ་ལ་སེམས་ཅན་དུད་འགྲོ་གང་ཡོད་པ་རེད་ཅེས་དྲིས་ཚེ། ཐོག་མར་གཡག་ཡོད་པ་རེད་ཅེས་ལན་འདེབས་པ་ལས།གངས་སེང་དཀར་མོ་གཡུ་རལ་ཅན་དེ་ཡོད་པ་ཟེར་ནས་ལན་འདེབས་མཁན་མེད་པ་ཐག་གིས་བཅད་ནས་བཤད་ཐུབ།\nལྷག་པར་དུ་ཡང་བོད་རང་གི་མི་རིགས་ལ་བཀའ་དྲིན་ཆེ་ཤོས་དེ་ཡང་འབྲི་གཡག་ཡིན་ལ། ང་ཚོས་འབྲི་ཡི་འོ་མ་དང་མར་ཆུ་ར་སོགས་ཟས་ཀྱི་ལོངས་སྤྱོད་བྱེད་དགོས་པ་མ་ཟད། གཡག་ལ་གནས་སྤོར་སྐབས་སུ་ཡང་ཁལ་མ་སོགས་བཀལ་ནས་འགྲོ་དགོས་པ་མ་ཟད། གཡག་གི་ཤ་དང་པགས་པ་རྩིད་པ་སོགས་ལོངས་སུ་སྤྱོད་དེ་འཚོ་བ་རོལ་གྱི་ཡོད། ཡིན་ན་ཡང་ཐབས་སྐྱོ་བ་ཞིག་ལ། ང་ཚོའི་མི་རིགས་འདིའི་དུས་རྒྱུན་ཏུ་ལོངས་སྤྱོད་ཆེ་བ་དང་མཐོང་ཐུབ་པའི་འབྲི་གཡག་འདི་ཚོ་སྣང་མེད་དུ་བསྐྱུར་ཏེ། ང་ཚོས་མཐོང་དཀའ་བའི་གངས་སེང་དཀར་མོ་གཡུ་རལ་ཅན་གྱི་གཟུགས་བརྙན་དེ་རྒྱལ་ཁབ་དང་མི་རིགས་མཚོན་བྱེད་ཀྱི་དར་ཆའི་ཐོག་འགོད་པ་འདི་ནི། བོད་མི་རིགས་འདིས་ཡོད་ཚད་རྟོགས་བཏགས་ཀྱི་ཞིང་ཁམས་ཞིག་ན་འཁྱམས་ནས་ཡོད་པ་ར་སྤྲོད་བྱེད་ཐུབ་ཀྱི་འདུག\nདེ་ལས་ཕྲན་གྱི་བསམ་ཚུལ་ལ། རྒྱལ་དར་དཀྱིལ་གྱི་ཉི་མ་དེའི་ཚབ་ལ་གངས་རི་གསུམ་བཞག་སྟེ། གངས་རི་དེ་གསུམ་གཡག་གཉིས་ཀྱིས་ཡར་བཏགས་ནས་ཡོད་པ་ཞིག་བྲིས་ན་ལེགས་སྙམ། མི་རིགས་མང་པོ་ཞིག་གིས་གཡག་གི་འདྲ་གཟུགས་དང་གཡག་གི་མིང་ཐོས་ན་བོད་མི་རིགས་དང་༼བོད༽ཟེར་བའི་མིང་འདི་ཡིད་ལ་འཆར་ཐུབ་པ་ཞིག་ཡིན། དེ་མིན་དེང་སང་མི་སུས་ཀྱང་ཀྱང་མཐོང་དཀའ་བའི་གངས་སེང་གཡུ་རལ་ཅན་དེའི་འདྲ་གཟུགས་དང་མིང་ཐོས་ན་བོད་མི་རིགས་དང་བོད་ལུང་པ་ཡིད་ལ་འཆར་ཐུབ་པ་ཞིག་མིན་ལ། གངས་སེང་དཀར་མོའི་གཡུ་རལ་ལྗང་ཁུའི་རི་མོ་འདི་མཐོང་ན་ཡིད་ཆེས་དང་གད་མོ་ཡང་ཤོར་མི་སྲིད་པ་ཞིག་མིན།\nསྤྱིར་འཛམ་གླིང་གི་རྒྱལ་གླུ་ཚང་མ་གང་འདྲ་ཞིག་ཡིན་མིན་བཤད་དཀའ་ན་ཡང་། ང་རང་ཉིད་ཀྱི་བསམ་ཚུལ་ལྟར་ན།རྒྱལ་ཁབ་ཞིག་གི་རྒྱལ་གླུ་གདངས་སུ་གྱེར་བའི་ཚིག་དོན་གཉིས་ཀྱི་ཆ་ནས་མི་རིགས་དེའི་སེམས་སུ་སྙིང་སྟོབས་དང་དཔའ་ངར་རྒྱས་ཐུབ་པའི་ཚིག་གི་ནུས་པ་ལྡན་པ་ཞིག་ཡོད་ན་ལེགས་སྙམ། འོན་ཀྱང་བོད་ཀྱི་རྒྱལ་གླུ་འདིར་བཀོད་ཡོད་པའི་ཆ་ཚང་གིས་གཟིགས་རོགས།\nབོད་ཀྱི་རྒྱལ་གླུ་འདི་སུས་བལྟས་ཀྱང་ཆབ་སྲིད་མི་ཤེས་པའི་ཆོས་ལུགས་པ་ཞིག་གིས་བྲིས་པ་ཤེས་ཐུབ། ཚིག་མགོ་མཐོང་མ་ཐག་བསྟན་པའི་བདག་པོ་སྟོན་པ་ལ་བསྟོད་པ་དང་། ཆོས་སྐྱོང་སྲུང་མ་ལ་འཕྲིན་སྐུལ་འདྲ་བ་ཞིག་ལས་མི་རིགས་དེར་སྙིང་སྟོབས་དང་དཔའ་ངར་རྒྱས་བྱེད་ཀྱི་ཚིག་གི་ནུས་པ་མི་ལྡན་པ་ཁྱེད་ཚོས་བལྟས་ཀྱང་ཤེས་ཐུབ་པ་མ་ཟད། སྔོན་མ་རྒྱལ་གླུ་གདངས་སུ་གྱེར་ཐེངས་རེ་ཡང་ཁྱེད་ཚོའི་ཡིད་ལ་འཆར་མྱོང་ཡོད་སྲིད། གོ་ཐོས་ལ་བོད་ཀྱི་རྒྱལ་གླུ་འདི་ཡོངས་འཛིན་ཁྲི་བྱང་གིས་བརྩམས་པ་རེད་ཟེར་བ་ཞིག་ཐོས། ཁྲི་བྱང་མཁས་པ་ཡིན་པ་བདེན་ན་ཡང་རྒྱལ་ཁབ་ཞིག་གི་རྒྱལ་གླུ་ལ་གང་འདྲ་དགོས་མིན་བསམ་གཞིགས་བྱས་མེད་པ་འདྲ།\n2014 Nov 30, in བགྲོ་གླེང་། |\n“ བོད་ཀྱི་རྒྱལ་དར་དང་རྒྱལ་གླུ་ལ་འགྱུར་བ་བཏང་ན་ཆོག་གམ། ”སྐོར་ལ་མཆན་ 89 འདུག\n#4 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nལམ་ཁ་ལ་འགྲོ་སྐབས་མགྱོག་པོར་ཀློག་ཙམ་བྱས། དུས་ཚོད་ཀྱི་དབང་གིས་སེམས་ལྷོད་ལ་ཕབ་ནས་འབྲི་ཁོམ་ཡང་མི་འདུག མཁྱེན་དགོས་བ་ཞིག་ལ་གཡག་དང་འབྲི་ནི་བོད་ས་གཅིག་པོ་མིན་པར་སོག་པོ། བར་སྐབས་སུ་ཤིན་ཅིང་དུ་འབོད་པའི་ཡི་གུར་བ། ཀིར་གྷེ་སི་ཐན། པ་ཀེ་སི་ཐན་སོགས་ཡོད་པས་བོད་གཅིག་བུར་མཚོན་བྱེད་ཨེ་ཡོང་མི་ཤེས།\n#6 རྒོད་པོ། ་ལགས་ཀྱིས་སྤེལ་དོན།:\nའབྲི་གཡག་ལ་ཧ་ཅང་དགའ་པོ་ཡོད། འོན་ཀྱང་དར་ཆའི་སྒང་དུ་རན་པོ་རང་འེ་བསམ། གལ་ཏེ་འབྲི་གཡག་དར་ཆའི་སྒང་ལ་འཇོག་བསམ་ན་དེ་དང་མཉམ་དུ་སྦྲ་ནག་གཅིག་ཡོད་ན་བོད་མི་རིགས་ཀྱི་འཚོ་བ་དངོས་དེ་ཚོན་ཐུབ།\n#7 རྒོད་པོ། ་ལགས་ཀྱིས་སྤེལ་དོན།:\n#8 བསྟན་འཛིན། ་ལགས་ཀྱིས་སྤེལ་དོན།:\nའབྲི་གཡག་ནི་བོད་པར་མངས་བའི་ཡུལ་ལུང་ཞིག་མེད། འབྲི་གཡག་ནི་བོད་ལ་ག་ཚོད་དགོས་དགོས་རེད། གངས་སེང་ཞེས་པའི་སྲོག་ཆག་དེ་ད་ལྟར་ཡོད་ཀྱང་ཆོག། མེད་ན་ཡང་ཆོག། དེ་འདྲ་བའི་སྲོག་ཆག་ཞིག་འཛམ་བུ་གླིང་འདིར་བྱུང་མྱོང་ཡོད་ན་དེ་བོད་ལ་མ་གཏོག་མེད་པ་ཁོ་ཐག་རེད། དེས་ན་འཛམ་གླིང་འདི་ན་ཤིན་ཏུ་ནས་དཀོན་པའི་སྲོག་ཆག་ཞིག་གངས་སེང་གི་ཕ་ས་ནི་བོད་གངས་ཅན་ལྗོངས་འདི་ཡིན་སོང་བ་རེད། མིའི་འཇིག་རྟེན་འདིར་ཆེས་དཀོན་པའི་དངོས་པོ་རིགས་ལ་རིན་མཐང་ཆེན་པོ་འཛིན་གྱི་ཡོད་པ་བཞིན་གངས་སེང་ནི་ཤིན་ཏུ་དཀོན་པས་འབྲི་གཡག་ལས་རིན་མཐང་ཆེ་བ་ཡིན་ནི་རེད། དེ་ཙམ་དུ་མ་ཟད། གངས་སེང་ནི་གངས་ལྗོངས་ཞེས་པའི་ཡུལ་ཁམས་དེ་དང་ཐད་ཀར་འབྲེལ་བ་ཡོད་པའི་དངོས་མིང་ཞིག་ཀྱང་རེད། རྒྱལ་རྟགས་དང་རྒྱལ་དར་སོགས་སུ་མཚོན་རྟགས་རིགས་ལ་རྒྱལ་ཁམས་དེར་དཀོན་པའི་རིགས་ལ་དམིགས་བསལ་འཛིན་གྱི་ཡོད་པར་དཔེར་ན། རྒྱ་གའི་རྒྱལ་རྟགས་འདམ་སེང་བཞིན་རེད། དེ་ལྟར་མིན་ན་རྒྱ་གར་གྱི་རྒྱལ་རྟགས་ནི་མཱ་ཧེ་འཇོག་ལས་འདམ་སེང་ལ་འོས་བབ་མེད།།\n#9 རྒོད་པོ། ་ལགས་ཀྱིས་སྤེལ་དོན།:\n#10 དོན་དགའ། ་ལགས་ཀྱིས་སྤེལ་དོན།:\nརྒྱལ་དར་དང་རྒྱལ་གླུ་ལ་སྐྱོན་གང་ཡང་མི་འདུག། རྟོག་བཟོ་ཡིན་ན་མིན་ན་ཡང་། སེང་གེ་ནི་སྐྱེ་འགྲོ་ཡོངས་ཀྱི་རྒྱལ་པོ་རེད། ང་ཚོའི་དེ་གངས་ན་ཡོད་པས་གངས་སེང་ལ་ཆགས་པ་རེད།\nབྱུང་ན་དམག་གླུ་ཞིག་དང་དམག་དར་ཞིག་གསར་གཏོད་བྱེད་ཐུབ་ན་དེ་གས་འགྲིག་པ་རེད། དེ་མིན་ཀླད་པ་མེད་ནི་འགས། བླུན་བཤད་བྱེད་ཀི་མ་འདུག།\nརྒྱལ་དར་གྱི་མཚོན་དོན་ནི་སྟོབས་དང་དེའི་དཔལ་ཡོན་མཚོན་པ་ཡིན་པ་ལས་གཞན་ལ་མེད་པ་ཞིག་གི་ཁ་ངོ་མཚོན་དོན་ནི་མིན། ཤེས་ཨེ་བྱུང་། ད་དུང་ཡང་མི་ཤེས་ན། རྒྱལ་ཟེར་བའི་ཡིག་འབྲི་འདི་རུམ་ནས་གཉིད་དུ་སོང་ན། རྨི་ལམ་དོན་རྩ་ཡོད་པ་ཞིག་རྨོས་སྲིད།\nཁྲི་བྱང་ལ་མ་དགའ་མདོག་མདོག་བྱེད་བཞིན་ཡོད་པ་ཡིན་ན། དམིགས་ཡུལ་ཁ་ཁ་ཡིན་པས། སོ་སོས་གང་འདོད་དུ་ཤོད།\nཡོད་ཀྱང་རུང་མེད་ཀྱང་རུང་གཟི་བརྗིད་ཅན་ཅིག་རེད། བོད་ཀྱི་རྒྱལ་གླུར་བཤད་རྒྱུ་གང་ཡང་མེད། འབྲི་གཡག་ནི་བོད་གཅིག་པུ་མ་ཡིན་པར་བོད་ཀྱི་ཁྱིམ་མཚེས་རྒྱལ་ཁབ་ཚོར་ཡོད་པ་གསལ་པོ་རེད། ངས་བལྟས་ན་ཁ་བརྡའི་རྩོམ་པ་པོ་ཕལ་ཆེར་གྱིས་གཞན་ལ་སྐྱོན་བརྗོད་ཅིག་མ་གཏོགས་ལེགས་པའི་ཆ་ཞིག་ནམ་ཡང་ཡོད་པ་མ་རེད། དྲང་མོར་བཤད་ན་རང་ཉིད་ཀྱིས་འཚོ་བ་སྐྱིད་པོ་ཞིག་རོལ་ཀྱིན་ཡོད་མེད་ཐེ་ཚོམ་རེད། །\nདེ་ནི་ཁྱེད་ཚང་གི་འཕགས་ཡུལ་ཚང་གིས་དཀོན་མཆོག་ལ་མཆོད་པ་འབུལ་སྟངས་རེད། ཁྱེད་རྣམ་པ་ཚང་མ་ཐུགས་ཅི་ལ་མི་དགྱེས།ལེགས་སོའིི་བྱ་བ་བརྗོད་ཅིག ཡིད་རངས་བར་མཛོད་ཅིག། བྱ་བ་ཅི་འདྲ་ཞིག་བྱས་པ་ཡིན་ན་ལས་རྣམ་པ་ཐམས་ཆད་བཀུར་ཞིག ། ངས་ནི་སྙིང་རྗེ་བསྐྱེད་རྒྱུ་དེ་རང་མ་གཏོགས་ཁྱེད་ཚང་གི་རང་ལུགས་ལ་ཅིའི་ཕྱིར་སྐྱོན་བརྗོད་པར་བྱེད། བློ་བདེ་བར་མཛོད་ཅིག །\nབོད་ཀྱི་རྒྱལ་དར་གྱི་བྱུང་རིམ་དང་མཚོན་དོན་སྐོར་ལ་དྲི་བ་དྲི་ལན་ཞུས་པ་ཞིག་འདིར་འདུག བོད་ཀྱི་བོན་ལུགས་མཚོན་པར་བྱེད་པའི་མཐའ་ལྕགས་སྔོན་པོ་ཅན་གྱི་བོད་ཀྱི་རྒྱལ་དར་ཞིག་ཀྱང་བཟོ་རྒྱུའི་འཆར་གཞི་གཏིང་མྱོང་འདུག་གོ། །\nབོད་ཀྱི་རྒྱལ་དར་ལ་མ་འགྲིག་པ་ཆེར་མ་མཐོང་། འོན་ཀྱང་རྒྱལ་གླུ་འདི་ནི་ངེས་པར་དུ་བསྒྱུར་བཅོས་གཏོང་དགོས་པ་ཞིག་རེད། རྒྱུ་མཚན། གཅིག་ནས་རྒྱལ་གླུའི་ནང་དོན་གྱི་ཆ་ནས་བཤད་ན་དགའ་ལྡན་ཕོ་བྲང་སྲིད་དབང་ནས་དགོངས་པ་ཞུ་ཚར་བ་ཡིན་དུས། གནམ་བསྐོས་དགའ་བ་བརྒྱ་ལྡན་དབུ་འཕང་དགུང་ལ་རེག ཅེས་པ་ལྟ་བུའི་ཚིག་འདི་ད་ལྟའི་ཆོལ་གསུམ་དབྱེར་མེད་དང་ཆོས་ལུགས་རིས་མེད་ཀྱི་བོད་དམངས་གཙོའི་གཞུང་འདི་དང་མི་འཚམ་པ་ཞིག་རེད། གཉིས་ནས་རྒྱལ་གླུ་རྩོམ་པ་པོ་ཁྲི་བྱང་རིན་པོ་ཆེ་ལ་མཚོན་ན་དོལ་རྒྱལ་སྟེན་གསོལ་ཤུགས་ཆེར་བྱེད་མཁན་ཞིག་ཡིན་པས་བོད་མི་སྤྱི་ཡོངས་ཀྱིས་དགའ་གུས་དང་དད་འདུན་ཡོད་པ་ཞིག་མ་ཡིན་པས། རྒྱལ་གླུའི་གཟི་བརྗིད་དང་མི་མང་གིས་རྒྱལ་གླུར་དགའ་ཞེན་སོགས་ཕྱོགས་མང་པོར་ལྡོག་ཕྱོགས་ཀྱི་ཤུགས་རྐྱེན་ཐེབ་ཀྱི་ཡོད། དེས་ན་བོད་མི་མང་ཙམ་མ་ཟད་འཛམ་གླིང་མི་མང་གིས་གུས་བཀུར་བླ་མེད་ཞུ་ཡུལ་དང་སྙན་གྲགས་ཧ་ཅང་ཆེ་བའི་གོང་ས་སྐྱབས་མགོན་ཆེན་པོ་མཆོག་ནས་བོད་ཀྱི་རྒྱལ་གླུ་ཞིག་གསར་རྩོམ་མཛད་ཐུབ་ན། བོད་པ་ཚང་གི་མ་འོང་ལོ་རྒྱུས་ཀྱི་ནང་ལ་གཟི་བརྗིད་དང་སྤོབས་པ་བྱེད་ཆོག་པ་ཞིག་དང་གཞན་ལ་ངོམ་ཆོག་པ་ཞིག་ཡོང་ངེས་རེད།\n#17 ཨ་ར་དཀར་པོ ་ལགས་ཀྱིས་སྤེལ་དོན།:\nརེད་ རྒྱལ་དར་སྟེང་གི་རྒྱ་ཁྱི་ཨབ་སོ་དེ་གཉིས་མེེད་ན་བཟང་། དེའི་ཚབ་ལ་གཡག་འབྲི་དགོས་དོན་ཡང་མི་འདུག རྒྱལ་དར་ནི་སུས་ཀྱང་ལས་སླ་མོར་འབྲི་ཐུབ་པ་དགོས་པ་གང་ཞིག་ལ་དམིགས་བསལ་་དོན་ཅན་ཞིག་ཡིན་དགོས་པར་འདོད། ཨབ་སོ་དང་འབྲི་གཡག་སོགས་སེམས་ཅན་དེ་དག་ལྷ་བཟོ་སོགས་རི་མོ་མཁན་ཞིག་གིས་མ་གཏོགས་ཡག་པོ་ཞིག་འཁྱོངས་དཀའ། ༢༠༠༨ ལོའི་ཞི་རྒོལ་སྐབས་ལག་བྲིས་བོད་དར་ཕལ་ཆེ་བའི་སྟེང་གངས་སེང་བྲིས་མེད་པའི་རྒྱུ་མཚན་ཡང་དེར་ཐུག་ཡོད། ད་དུང་རྒྱལ་དར་སྟེང་གི་མཐའ་ལྕགས་སེར་པོ་དེས་དགེ་ལུགས་པའི་ཆོས་བརྒྱུད་མཚོན་པ་ཡིན་ཡང་ཕྱིས་སུ་སློབ་གྲ་ཁག་གི་སློབ་དེབ་སྟེང་བཀོད་པའི་རྒྱལ་གླུའི་འགྲེལ་བ་ན་ཁ་ཅུང་བསྒྱུར་ནས་ནང་པ་སངས་རྒྱས་པའི་ཆོས་མཚོན་གྱི་ཡོད་ཚུལ་བཤད་འདུག མདོར་ན་རྒྱལ་དར་སྟེང་གི་སེང་གེའམ་ཨབ་སོ་གཉིས་དང་དེ་དག་གི་ལག་ཏུ་བཟུང་བའི་ཅ་ལག་ཙར་ཙོར་དེ་ཚོ་མེད་ན་ལེགས།\n#18 ཨ་ར་དཀར་པོ ་ལགས་ཀྱིས་སྤེལ་དོན།:\n#19 ཅོག་མྱི། ་ལགས་ཀྱིས་སྤེལ་དོན།:\nDecember 1st, 2014 at 12:26 am\n#21 རྟ་བདུན་དབང་བོ ་ལགས་ཀྱིས་སྤེལ་དོན།:\nརྒྱལ་ཁབ་མེད་པའི་རྒྱལ་གླུ་ཞིག་གིས་ཅི་ཞིག་བྱེད། དྲང་མོར་བཤད་ན་ང་ཚོས་ཀྲུང་གོ་རྒྱལ་ཁབ་ཀྱི་རྩ་ཁྲིམས་འོག་ནས་རང་སྐྱོང་ཞིག་རྩོད་ཀྱིན་ཡོད་པ་ཁྱོད་ཚོསབརྗེད་འདུག གལ་ཏེ་རྒྱལ་གླུ་གསར་བ་ཞིག་བརྩམ་ན་རྒྱ་དང་འབྲེལ་བ་ཞིག་རྩོམ་དགོས་རེད། དེ་མིན་བོད་རྒྱལ་ཁབ་ཀྱི་རྒྱལ་གླུ་གསར་བ་ཞིག་བརྩམ་ན་ཨ་ཕོ་ཀྲུང་གོ་ཚང་གནམ་ལྡིང་ས་ལྡིང་ཞིག་ཅི་ཕྱིར་མི་བྱེད། །\n#22 རིན་ཆེན ་ལགས་ཀྱིས་སྤེལ་དོན།:\nDecember 1st, 2014 at 1:55 am\nའོ་འདིར་བསམ་ཚུལ་ལ་བགྲོ་གླེང་ཡག་པོ་རེ་བྱེད་ཀྱི་འདུག རྒྱལ་དར་ལ་ངེས་བར་དུ་སྲོག་ཆགས་ཞིག་གི་རི་མོ་འབྲི་དགོས་ན་གཡག་ཞིག་འབྲི་ན་འདོད།དེ་མིན་སྟབས་གང་བདེ་ཞིག་གངས་རི་གསུམ་དང་མཚོན་མདོག་མི་འདྲ་གསུམ་ཡོད་ན་ཆོག རྒྱལ་གླུ་འདི་བརྗེ་བོ་རྒྱབ་ན་ལེགས་པར་སྙམ།སེམས་སུ་ངར་ཤུགས་སློང་ཐུབ་པ་བརྩམས་ན་ཡག་པོ་རེད།དེ་མིན་་མཁས་བཤད་པ་ལྟར་ཆོས་སྐྱོང་ལ་འཕྲིན་སྐུལ་འདྲ་བ་ཞིགལས་རྒྱལ་གླུ་ཞིག་ཡིན་པའི་བཟོ་འདྲ་མི་འདུག་པ་བདེན་པ་རེད།\n#24 བདེན་པའི་ཕོ་ཉ་ ་ལགས་ཀྱིས་སྤེལ་དོན།:\n#25 ཇུས་ཏོག ་ལགས་ཀྱིས་སྤེལ་དོན།:\n#26 གསེར་ས་ལེ་སྦྲམ། ་ལགས་ཀྱིས་སྤེལ་དོན།:\nབོད་རྒྱལ་ཁབ་ཆེན་པོའི་རྒྱལ་དར་དང་རྒྱལ་གླུ་ལ་ཇུས་ཏོག་བྱེད་རྒྱུ་ལས་ཐོག་མར་རང་གིས་བོད་ཀྱི་སྐད་བརྡ་རིགས་པའི་འགྲོ་སྟངས་ལ་སྦྱང་བ་ཡག་པོ་ཞིག་བྱེད་རྒྱུ་གལ་ཆེ་སྙམ། (གཡག་གི་ཤ་དང་པགས་པ)དུས་རྒྱུན་ང་ཚོས་གཡག་གི་ཀོ་བ་ཞེས་བེད་སྤྱོད་གཏོང་བཞིན་ཡོད། ཡང་། (གཡག་ལ་ཁལ་མ་སོགས་བཀལ་ནས་འགྲོ) བོད་ཀྱི་འབྲོག་པ་དག་གིས་ཁལ་མ་ལ་ཁལ་བཀལ་ནས་འགྲོ་བ་མང་དུ་མཐོང་རྒྱུ་འདུག་མོད། གཡག་ལ་ཁལ་མ་བཀལ་ནས་འགྲོ་བ་མཐོང་མ་མྱོང་ལགས།\nDecember 1st, 2014 at 5:32 am\nདར་ཆ་དང་རྒྱལ་གླུ་གཉིས་གསར་བཟོ་བྱེད་དགོས་པ་ནི་དངོས་ཡོད་གནས་ཚུལ་རེད། དགའ་ལྡན་ཕོ་བྲང་གི་སྲིད་དབང་མཇུག་བསྡུས་པ་དང་ལྷན་དུ་རྒྱལ་གླུ་འདི་ཡང་མཇུག་བསྡུ་དགོས་པའི་བསམ་ཚུལ་སྤྱི་འཐུས་རེ་གཉིས་ཤིག་གིས་གྲོས་ཚོགས་སུ་ཕུལ་འདུག་ཀྱང་དེར་རྒྱབ་སྐྱོར་བྱེད་མཁན་བྱུང་མི་འདུག ལྷག་པར་དུ་ཡང་(གནམ་བསྐོས་དགའ་བ་བརྒྱ་ལྡན་དབུ་འཕང་དགུང་ལ་རེག )ཚིག་འདིས་ཆབ་སྲིད་ཀྱི་གནས་བབས་ཐོག་ནས་ངུ་དགོས་གནས་བབས་ཤིག་དང་ཁྲེལ་དགོས་པའི་བྱུང་རབས་ཤིག་བརྗོད་ཀྱིན་ཡོད་པས་དེ་བས་ཀྱང་འདོར་འོས་པར་སྙམ།\n#28 ཇུས་ཏོག ་ལགས་ཀྱིས་སྤེལ་དོན།:\nDecember 1st, 2014 at 7:15 am\n#29 རིན་ཆེན ་ལགས་ཀྱིས་སྤེལ་དོན།:\nxxxxདེ་ལས་དྲ་གྲོགས་གཞན་ཚོ་རིག་པ་རྣོ་བོ་རྐྱང་རེད།མི་འདི་ཡར་རྒྱས་འགྲོ་རྒྱུ་མེད། དངོས་གནས་ཁྱེད་ཀྱིས་གསུངས་པ་བཞིན་སྙིང་རྗེ་ཡི་ཡུལ་ཡིན། བོད་ཤོར་ཡོད་མེད་ལ་མ་ལྟོས་བར་རྒྱལ་གླུ་རྒྱལ་དར་བརྗེ་ན་འགྲིག་སྙམ།\nཡ་་་བསམ་ཚུལ་ཏོག་ཙམ་ཞུ་འདོད། བོད་ཀྱི་རྒྱལ་དར་འདི་ལ་འགྱུར་བ་གཏོང་དགོས་ཟེར་བར་འདོད་པ་མེད། རྒྱལ་དར་འདིས་བོད་གངས་ཅན་པའི་ཡུལ་ལུང་མཚོན། གངས་སེང་འདི་ཡང་རྟོག་བཟོས་ཡིན་པར་ངོས་ལེན་མེད། གངས་ལ་སེང་གེ་བྱུང་མེད་པའི་ཐག་གཅོད་བྱེད་མི་ཐུབ། གངས་ལ་བསྡད་མཁན་དོམ་དཀར་ཡོད་ལུགས་ལ་བལྟས་ན་གངས་ལ་བསྡད་མཁན་སེང་གེ་ཞིག་བྱུང་ཡོད་ན་དཀར་པོ་ཡིན་པ་ནི་གཅིག་མཚུངས་ཡིན་གྱི་རེད།\nསྔོན་མ་འཛམ་གླིང་ཐོག་ཏུ་ཡོད་པར་དེང་སང་རྩ་མེད་ཕྱིན་ཟིན་པའི་དུད་འགྲོའི་རིགས་མང་པོ་ཡོད་པ་ནི་ཚན་རིག་པ་ཚོས་ཀྱང་ཁས་ལེན། གངས་སེང་ཡང་སྔོན་མ་བྱུང་མྱོང་ཡོད་ཅིང་རྗེས་སུ་རིགས་རྒྱུད་རྩ་མེད་ཕྱིན་པའི་བགྲད་ནེའི་སོབ་ལྟ་བུ་ཞིག་ཡིན་གྱི་རེད་འདོད། ཁྱོད་ཚོས་གངས་སེང་བྱུང་མྱོང་མེད་པའི་རྒྱུ་མཚན་བཤད་ཐུབ་ཀྱི་ཡོད་དམ། གཅིག་རེད།\nགཉིས་པ། དེང་རབས་བདུན་པའི་ནང་དུ་བཟོས་པའི་ལྷ་སའི་ཇོ་ཁང་དང་ཕོ་བྲང་དམར་པོ་སོགས་ཀྱི་ནང་དུ་སེང་གེ་དཀར་པོ་གཡུ་ཡི་རལ་པ་ཅན་མང་པོ་བཟོས་འདུག བོད་ཀྱི་རྒྱལ་ཁབ་ཆེན་མོའི་རྒྱལ་པོ་སྲོང་བཙན་གྱི་སྐབས་སུ་གངས་སེང་རྩ་བ་ཆེན་པོ་བརྩིས་འདུག\nགསུམ་པ། འབྲི་གཡག་བོད་མི་ལ་ཕན་ཐོགས་ཆེ་བའི་རྒྱུ་མཚན་གྱིས་རྒྱལ་དར་གྱི་ཐོག་ཏུ་བཀོད་དགོས་གསུངས་པ་འདི་ཡང་གནས་ལུགས་དོན་ལྡན་ཞིག་ཅང་མིན། འཛམ་གླིང་ཤར་ནུབ་ཡོངས་ཀྱིས་རྒྱལ་ཁང་སོགས་ཀྱི་སྒོ་རྩ་ལ་རྡོ་ཡི་སེང་གེ་བཟོས་ནས་བཞག་འདུག དྲིན་ཆེ་བས་བཞག་དགོས་པ་ཡིན་ན་ཁྱི་བཞག་དགོས་ངེས་རེད། སེང་གེ་ལས་ཁྱི་དྲིན་ཆེ་བ་ཡོད། ཁྱོད་ཚོས་གངས་སེང་ལ་ཨ་སོབ་ཟེར་ནས་དམའ་འབོད་བྱས་པ་ནི་འོས་འཚམས་ཤིག་མ་རེད། དེ་འདྲ་ལབ་ན་བོད་རྒྱལ་ཁབ་ཀྱི་བསོད་ནམས་དབང་ཐང་ལ་གནོད་ཡོང་།\nབཞི་པ། རྒྱལ་གླུ་བསྒྱུར་བཅོས་གཏོང་དགོས། དགའ་ལྡན་ཕོ་བྲང་ལ་བསྟོད་གླུ་ལེན་པའི་དེང་རབས་རྫོགས་ཚར་བ་རེད། མ་འོངས་བོད་ཆེན་པོའི་རྒྱལ་ཁབ་ཀྱི་ངོ་བོ་དང་མཐུན་པའི་རྒྱལ་གླུ་ཞིག་དགོས་ངེས་རེད།\nཁྱོད་ཚོས་བསམ་ཚུལ་བྱས་ན་སྲོང་བཙན་སྒམ་པོ་སེང་གེ་མཐོང་མྱངས་མེད་པའི་མྱི་ཞིག་ཨེ་རེད། ཕོ་བྲང་དམར་པོ་དང་ཇོ་ཁང་སོགས་ཀྱི་ནང་དུ་སེང་གེ་དཀར་པོ་གཡུ་ཡི་རལ་པ་ཅན་དེ་དག་བཟོ་དུས་བོད་ཀྱི་རྒྱལ་བློན་ཚོས་ནང་དུ་སེང་གེ་མཐོང་མྱངས་བའི་མི་གཅིག་ཀྱང་མེད་པར་ཨེ་རེད། ཧཧཧ\nཁྱོད་ཚོ་ལ་གངས་སེང་བྱུང་མྱངས་མེད་པའི་རྒྱུ་མཚན་ཡང་དག་ཞིག་བཤད་ཀྱི་མེད་ན་ཁ་བཙུམ་ནས་སྡོད་ན་མི་དགའ་འམ། བོད་ཆེན་པོའི་རྒྱལ་ཁབ་ཀྱི་ཡོད་ཚོད་ཐམས་ཅད་ལ་དགག་པ་རྒྱག་དགོས་པའི་རྒྱུ་མཚན་ཅང་ཨེ་ཡོད། རྩེ་ཕོ་བྲང་དང་ཇོ་ཁང་སོགས་ཀྱི་ནང་གི་སེང་གེ་དེ་དག་ཡང་གཡག་དང་བརྗེ་ཡི་ཡིན་ནམ། གཡག་རྩ་བ་ཆེ་མདོག་ཡོང་། རྒྱ་གར་བས་བ་གླང་མཆོད་པ་ལྟར་ཁྱོད་རང་ཚོས་གཡག་མཆོད།་་་ཧཧ\n#32 ཨ་ར་དཀར་པོ ་ལགས་ཀྱིས་སྤེལ་དོན།:\nགངས་སེང་ཟེར་བ་ཞིག་གར་ཡང་མེད་ཚུལ་དང་ལྷ་ཁང་སོགས་ཀྱི་སྒོ་འགྲམ་དང་ཟ་ཟུར་ལ་ཡོད་པའི་སྤུ་སིག་སིག་ཅན་དེ་རྒྱ་ཁྱི་ཨབ་བསོ་ཡིན་པར་བཤད་མཁན་དེ་མཁས་དབང་དགེ་ཆོས་རེད། དུས་རབས་བདུན་པ་ནས་བྱུང་ཡོད་པ་དེ་ཡང་རྒྱ་ནག་ནས་ལག་ཤེས་ཅན་མང་པོ་སྐད་བཏང་ནས་ར་མོ་ཆེ་གཙུག་ལག་ཁང་སོགས་བཞེངས་པ་རེད། དེ་དང་འབྲེལ་བ་ཡོད་རེད། མཆོད་རྟེན་དང་ལྷ་ཁང་སོགས་ཀྱི་འགྲམ་དུ་ཨབ་བསོ་དེ་འདྲ་བཟོ་བ་རྒྱ་ནག་གི་ལུགས་སྲོལ་ཞིག་ཀྱང་ཡིན་བཟོ་འདུག དེ་ཡིན་པ་རྒྱ་ནག་གི་དགོན་པ་སོགས་མཇལ་ན་ཤེས། དེ་མིན་གངས་སེང་འདི་འདྲ་བྱུང་མྱོང་པའི་ལོ་རྒྱུས་གང་ཡང་མེད་པས་སོ\n#33 ཅོ་རི་ཉི་མ། ་ལགས་ཀྱིས་སྤེལ་དོན།:\nདགེ་ཆོས་ཀྱིས་གངས་སེང་མེད་པར་ཐག་བཅད་ནས་ག་པ་གསུངས་འདུག་གམ། གཅིག་སྟོན་རོགས་བྱོས་དང་། ཕོ་བྲང་དང་ལྷ་ཁང་མཆོད་ཁང་སོགས་ཀྱི་སྒོ་རྩ་ལ་སེང་གེ་བཟོས་པའི་ལུགས་སྲོལ་འདི་འཛམ་གླིང་ཡོངས་ལ་དར་ཡོད་པ་ལས་རྒྱ་ནག་གཅིག་པོའི་ཁྱད་ཆོས་ཤིག་ཅང་མ་རེད།\nལྷག་པ་གངས་སེང་བོད་ཀྱི་ཐུན་མོང་མ་ཡིན་པའི་སེང་གེ་རེད། བོད་ཀྱི་རྒྱལ་བློན་ཚོ་སེང་གེ་མཐོང་མ་མྱོང་མཁན་དང་། ཕོ་བྲང་རྒྱག་མ་ཤེས་མཁན་ཞིག་ཅང་མ་རེད། རྒྱ་བལ་གཉིས་ཀྱི་ཁང་ལས་བྱེད་མཁན་འདྲ་ནི་གླས་ཡོད་ཀྱི་རེད། དེང་སང་ཡང་བོད་མི་ཚོས་ཁང་པ་རྒྱག་དུས་རྒྱ་མི་དེ་འདྲ་གླ་ཀྱི་རེད། མ་གཏོགས་ཆ་འགོད་བྱས་མཁན་བོད་མི་ཁོ་རང་ཚོས་བྱས་ཀྱི་རེད།\n#34 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\n#35 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 1st, 2014 at 3:58 pm\n#36 ཅོ་རི་ཉི་མ། ་ལགས་ཀྱིས་སྤེལ་དོན།:\nརེད་་་་་གངས་ཀྱི་སེང་གེ་གང་ནའང་མཐོང་གྱི་མི་འདུག་ཟེར་བ་རེད། མ་གཏོགས་གངས་ཀྱི་སེང་གེ་བྱུང་མྱངས་མི་འདུག་ཅེས་གསུངས་པ་མ་རེད། མི་སུ་ཡིན་ནའང་གངས་ཀྱི་སེང་གེ་མི་འདུག་ལབ་ཀྱི་རེད། འདུག་ལབ་ན་སྒོ་བཏགས་རེད་སེམས་ལ་དངོས་སུ་སྣང་བ་རེད་ལབ་ཀྱི་རེད།\nམི་ཞིག་གིས་བགྲད་ནེའི་སོབ་འདུག མཐོང་བྱུང་ལབ་ན་སྒོ་བཏགས་རེད་ཟེར་གྱི་རེད། བགྲད་ནེའི་སོབ་རྩ་མེད་ཕྱིན་ཟིན་པ་རེད། གངས་ཀྱི་སེང་གེ་མཐོང་ཡ་མེད་པ་རེད། དགེ་ཆོས་གསུངས་འདིས་གངས་སེང་བྱུང་མྱངས་མེད་པའི་ཁུངས་བསྐྱེལ་ཐུབ་ཐབས་མི་འདུག\n#37 ཅོ་རི་ཉི་མ། ་ལགས་ཀྱིས་སྤེལ་དོན།:\n#38 ཨ་ར་དཀར་པོ ་ལགས་ཀྱིས་སྤེལ་དོན།:\nགངས་སེང་ཡོད་མེད་དང་ཨབ་བསོ་ཡིན་མིན་དེ་ཚོ་བཞག་ཞོག ང་ཚོས་འཛམ་གླིང་གི་རྒྱལ་ཁབ་གཞན་དག་གི་རྒྱལ་དར་ལ་ལྟ། རྒྱལ་དར་སྟེང་སྲོག་ཆགས་ཀི་རི་མོ་འདི་འདྲ་བཀོད་པ་སུ་འདུག ར་ཤི་ཡའི་དར་ལ་ལྟ་ ཚོན་མདོག་གསུམ་གྱིས་གྲུབ་ཡོད། དེ་བཞིན་ཇར་མ་ནི་དང་ཧླ་རིན་སིའི་དར་ཡང་དེ་བཞིན་རེད། རྒྱ་གར་གྱི་དར་དེ་ལ་འཁོར་ལོ་ཞིག་ཡོད་པ་མ་གཏོགས་དེ་ཡང་ཚོན་མདོག་སྣ་གསུམ་གྱིས་གྲུབ་ཡོད། ཧ་ཅང་སྟབས་བདེ་བོ་རེད། ཨ་རིའི་དར་དེ་ལ་སྐར་མ་མང་པོ་ཞིག་དགོས་པ་མ་གཏོགས་དེ་ཡང་འབྲི་ན་ཧ་ཅང་སྟབས་བདེ་བོ་འདུག ད་ང་ཚོའི་རྒྱལ་དར་ལ་ལྟ གངས་སེང་དེ་ཚོ་ལྷ་རིས་པ་ཞིག་མིན་ན་ལས་སླ་བོར་འབྲི་མི་ཐུབ དར་ཆའི་སྟེང་སྲོག་ཆགས་ཅན་ང་ཚོ་བོད་དང་འབྲུག ཐེ་ལན་ནམ་གསལ་བོ་མི་དྲན་མོད་ཨེ་ཤ་ཡའི་རྒྱལ་ཁབ་རེ་ཟུང་ལས་མེད། རྒྱལ་ཁབ་ཀྱི་དར་ཆ་དེ་གྲ་རྒྱས་པོ་དང་རྫིག་པོ་བཟོ་ན་རྒྱལ་ཁབ་སུས་ཀྱང་བཟོ་མ་ཤེས་པ་དང་མ་ཐུབ་པ་ཡིན་མི་སྲིད། རྒྱལ་དར་ཟེར་བ་དེ་འདྲ་སྟངས་བདེ་རེ་བཟོས་པ་འདི་ལའང་ཏན་ཏན་རྒྱུ་མཚན་ཞིག་ཡོད་ངེས་རེད། ང་ཚོའི་དར་ཆའི་སྟེང་གི་སེང་གེ་དང་དེའི་ལག་གི་ཙ་རེ་ཙོར་རེ་དེ་ཚོ་མེད་ན་འབྲི་རྒྱུ་ཧ་ཅང་སྟབས་བདེ་རེད་ལ་མིག་ལ་མཛེས་པོ་ཞིག་ཀྱང་རེད།\n#39 ལུང་རྟོགས། ་ལགས་ཀྱིས་སྤེལ་དོན།:\nམིག་ལ་མཛེས་དགོས་ན་བོད་ཀྱི་རྒྱལ་དར་ལས་མཛེས་པ་ཅིག་ཀྱང་མཐོང་མ་སོང་། ཨ་རིའི་སོགས་སྟོབས་ཆེན་རྒྱལ་ཁབ་ཚོས་དར་ཆ་མཛེས་པོ་མཐོང་བ་ནི་ཁོང་ཚོ་སྟོབས་ཆེ་སོང་བས་རྔ་མོང་མཐོ་ན་རིལ་མ་ཡང་མཐོ་དགོས་སྣང་གིས་རང་སེམས་འཁྲུལ་སོང་བ་རེད་མ་བཏོགས། དངོས་གནས་བྱས་ན་བོད་ཀྱི་རྒྱལ་དར་གྱི་མཛེས་སྡུག་གི་ཟུར་ཆ་ལ་ཡང་མི་སླེབས། གང་སེང་མཐོང་མྱོང་མཁན་མེད་པ་དེ་ཡང་བདེན་པ་མ་རེད། ཚངས་དབྱངས་རྒྱ་མཚོའི་རྣམ་ཐར་ནང་ལ་ལྟོས་དང་ཁོང་གིས་གང་སེང་མཐོང་མྱོང་བ་གསལ་པོ་བཀོད་འདུག\n#40 བཙན་བྱོལ་བ་ ་ལགས་ཀྱིས་སྤེལ་དོན།:\nཅི་རི་ཉི་མས་རྟག་ཏུ་དམ་པ་དགེ་ཆོས་མཆོག་གིས་གསུངས་ཟེར་རྩ་ཆེན་པོ་བརྩི་འདུག་ཀྱང་། ད་ལྟ་དགེ་ཆོས་མཆོག་གིས། གངས་ཀྱི་སེང་གེ་གར་ཡང་མ་མཆིས་ཤིང་། །གེ་སར་རྒྱལ་པོ་རྒུད་དུ་མི་ཞུགས་མོད། །སྒྲོ་བཏགས་སེམས་ལ་དངོས་སུ་སྣང་བ་འདི། །སྙན་ཚིག་སྒྲ་ཡི་བརྗོད་བྱར་ཅི་མི་རུང་། །ཞེས་གངས་སེང་དང་གླིང་གེ་སར་ཟེར་བ་ཚད་མས་མ་དམིགས་ཟེར་བ་མེད་པར་བཤད་པ་ལ་དྲང་དོན་དུ་འགྲེལ་དགོས་ཐུག་འདུག\n#41 ཅོག་མྱི། ་ལགས་ཀྱིས་སྤེལ་དོན།:\nDecember 2nd, 2014 at 12:33 am\nརྒྱལ་གླུ་ཡིས་མི་རིགས་དེའི་མོས་འདུན་དང་ལྷག་བསམ་མཚོན་དགོས་པ་ཞིག་ཡིན་ཕྱིན་གངས་སེང་ཡོད་ཀྱང་རུང་མེད་ཀྱང་རུང་བོད་མི་རྣམས་ཀྱིས་དུས་ད་ལྟ་བར་དུ་ཆེ་བསྟོད་བྱས་བ་རེད། གངས་ཟེར་དོན་དྲི་མ་མེད་པ་དང་སེང་ནི་སྟོབས་ལྡན་ལ་གོ་ན་མི་རུང་བ་མེད། གང་ལྟར་བོང་བུ་ལས་གངས་སེང་མཛེས། མཚོན་ཆ་དང་ཐོ་བ་ལས་ནོར་བུ་མེ་བར་མཛེས། ཁྲག་གི་མདོག་ལས་དཀར་པོ་མཛེས། མཛེས་བའི་ཁྱད་ཆོས་བཤད་ནས་མི་ཚར་ཀི རྒྱལ་གླུ་ལ་བཟོ་བཅོས་རྒྱག་རན་རེད།\n#42 བདེན་པའི་ཕོ་ཉ་ ་ལགས་ཀྱིས་སྤེལ་དོན།:\n#43 རྟ་དབྱངས། ་ལགས་ཀྱིས་སྤེལ་དོན།:\nཚིག་རྐང་མཐའ་མ་གཉིས་ཀ་བསྐྱར་བསྡུས་བྱས་འདུག སྡོམ་པའི་ཚིག་རྐང་བརྒྱད་མ་གཏོགས་མི་འདུག ནམ་མཁའ་ལགས། ཁྱོས་ར་བོད་ཀྱི་རྒྱལ་གླུ་སྟབས་བདེ་ཐུང་ཐུང་ཞིག་བཟོ་རོགས།\n#44 ཀརྡོ་གཉེར་ཕྱག་པ་ ་ལགས་ཀྱིས་སྤེལ་དོན།:\nལྟ་བུ་དགོས་པ་ལས། གངས་སེང་ཚབ་ལ། གཡག་དགོས་ཟེར་བ་ནི། དེ་ཡང་མིག་རྒྱང་ཐུང་དྲགས་པ་རེད།\n#45 ཇུས་ཏོག ་ལགས་ཀྱིས་སྤེལ་དོན།:\nབྱེད་རྒྱུའི་གནད་དོན་ཁག་།1 སྐད་ཡིག་2ལེགས་བྱང་3ཆོས་ལུགས་་\n4 ཤེས་ཡོན་5ཁོར་ཡུག་སྲུང་སྐྱོབ་6རང་བྱུང་ཐོན་ཁུངས་བེད་སྤྱོད་བྱེད་\nཕྱོགས་་7དཔལ་འབྱོར་ཡར་རྒྱས་དང་ཚོང་འབྲེལ་ 8 མང་ཚོགས་ཀྱི་འཕྲོད་\nབསྟེན་་ ་9 མང་ཚོགས་ཀྱི་བདེ་འཇགས་ 10 ཕྱོགས་མི་དོ་དམ་བྱེད་ཐབས་\nཀྷི་སྲོལ་ཡིག་ 11 རྒྱལ་ཁབ་གཞན་དང་མཉམ་ལེགས་བྱང་་དང་་་སློབ་གསོ་\n#46 ཀརྡོ་གཉེར་ཕྱག་པ་ ་ལགས་ཀྱིས་སྤེལ་དོན།:\n#47 ཇུས་ཏོག ་ལགས་ཀྱིས་སྤེལ་དོན།:\n#48 ཅོག་མྱི། ་ལགས་ཀྱིས་སྤེལ་དོན།:\n#49 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nའདི་ནི་དབྱིན་ཡིག་ཐོག་ང་ཚོའི་རྒྱལ་ཁབ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྒྱལ་གླུ་རེད། ང་ཚོ་ཚང་མས་བློ་ལ་ངེས་པར་གྱིས་རོགས། རྒྱལ་གླུ་གསར་པ་ཞིག་དགོས་རྒྱུ་མ་རེད།།\nMarch on! Brave the enemy’s gunfire,\n#50 ཀརྡོ་གཉེར་ཕྱག་པ་ ་ལགས་ཀྱིས་སྤེལ་དོན།:\nDecember 2nd, 2014 at 2:47 am\nའདི།Arise, ye who refuse to be ཆེསགཁArise, ye who refuse to be\nArise, ye who refuse to be weak,\nLet us build our new Great strenght,\nThe peoples of Tungoa are in the most progress time,\nMillions of hearts with one goal,\nBrave the enemy’s resistance,\nMarch on! Brave the enemy’s critics,\nGo on! Go on! Go on, on!\nArise, ye who refuse to be ཆེའགསརགགགབགབགབགབབགབག྅ལགཁྒ\nའདི།Arise, ye who refuse to be ཆེསགཁArise, ye who refuse to beརྒྱ་ནག་གསར་པ།\nArise, ye who refuse to be ཆེའགསརགགགབགབགབགབབགབག྅ལགཁྒའདི།Arise, ye who refuse to be ཆེསགཁArise, ye\nDecember 2nd, 2014 at 2:51 am\n#54 ཅོ་རི་ཉི་མ། ་ལགས་ཀྱིས་སྤེལ་དོན།:\nརྒྱུ་མཚན་ལ་བསམས་ནའང་་་གངས་ཁོ་ནའི་ནང་དུ་བསྡད་མཁན་དོམ་དང་ཝ་མོ། རི་བོང་སོགས་དཀར་པོ་དཀར་རྐྱང་རེད་འདུག་པས། གངས་ལ་སེང་གེ་བྱུང་ཡོད་ན་དཀར་པོ་ཞིག་ནི་ཡིན་པར་ཐག་གི་བཅད་ཐུབ། རྒྱུ་མཚན་འདི་དག་ལ་བསམས་དུས་གངས་སེང་བྱུང་མྱངས་ཡོད་ས་རེད་བསམས་ཀྱི་ཡོད།\nང་ཅོ་རི་རྙིང་ཞེན་ཆེ་སོང་བ་ཡིན་ནའང་འདྲ། བོད་ཞེན་ཆེ་སོང་བའི་ཡིན་ནའང་ཆོག ངས་བོད་བཙན་པོའི་རྒྱལ་བློན་ཚོས་བཟོས་པའི་ལོ་རྒྱུས་ཀྱི་དངོས་པོ་དག་ལ་གུས་བཀུར་བྱེད་ཀྱི་ཡོད། ང་ཚོ་ལ་གངས་སེང་མང་བའི་གཙུག་ལག་ཁང་དང་ཕོ་བྲང་། རྡོ་རིང། ཏུན་ཧོང་གི་ཡིག་རྙིང་དེ་དག་མ་གཏོགས་ལོ་རྒྱུས་ཡོད་པའི་དངོས་པོ་ཅང་ལྷག་མེད། དངོས་པོ་འདི་དག་གིས་བོད་མི་རིགས་ཀྱི་ལོ་རྒྱུས་མཚོན་ཐུབ། རང་བཙན་བསྟན་ཐུབ། བོད་རྒྱལ་ཁབ་གསལ་བཤད་བྱེད་ཐུབ། བོད་མི་རིགས་ཀྱི་དར་རྒུད་བཤད་ཐུབ། ཐུགས་རྗེ་གཟིགས།\n#55 འཇམ་གཅེས། ་ལགས་ཀྱིས་སྤེལ་དོན།:\nཧ་ཧ་ཧ་་་གལ་སྲིད་རྒྱལ་དར་དང་རྒྱལ་གླུ་ལ་བཟོ་བཅོས་དགོས་ཚེ་ཆོས་རིག་གནས་ཀུན་ལ་བྱང་ཆུབ་པའི་མཁས་དབང་དུ་མ་གདན་འཛོམས་པའི་སྒོ་ནས་བགྲོ་གླེང་དང་། ཞིབ་འཇུག་གམད་ལ་ཁེལ་བ་ཞིག་གམང་བའི་རྒྱུད་རིམ་ལས་གཏན་འབེབས་དགོས་པ་ལས། སྤྱི་ཚོགས་དྲྭ་འབུ་ཚོས་གསར་གཏོད་ཨེ་་་་་་ཧི་ཧི་ཧི་་་གད་མོ་རྐུབ་ནས་ཤོར་ཡོང་གི་་་་་\n#56 འཇམ་གཅེས། ་ལགས་ཀྱིས་སྤེལ་དོན།:\n#57 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 2nd, 2014 at 5:36 am\nདགེ་ཆོས་ཀྱིས་གངས་སེང་དཀར་མོ་མངོན་སུམ་ཚད་མས་མ་དམིགས་པ་རྒྱུ་མཚན་དུ་བྱས་ནས་དགག་བྱ་མཛད་པ་ལས། བོད་བཙན་པོས་བཟོ་བརྐོས་དང་རི་མོའི་བྲིས་རྒྱུན་ཙམ་གྱི་གངས་སེང་དཀར་མོ་བོད་བཙན་པོའི་རྒྱལ་ཁབ་ཀྱི་མཚོན་དོན་ཡིན་རབས་ཀྱིས་ཡོད་རབས་ཞིག་གསུངས་མེད་པ་རེད། དེ་བཞིན་སྐུ་ཉིད་ཀྱིས་གདོད་མའི་སྲོག་ཆགས་ཌན་ནེའེ་སོབ་དཔེར་དྲངས་པ་ནི་མི་ཐད་དེ། གདོད་མའི་སྲོག་ཆགས་ཌན་ནེའེ་སོབ་ཞེས་པ་ཞིག་གོ་ལ་འདིའི་སྟེང་བྱུང་མྱོང་བ་ཞིག་ཚན་རིག་པ་ཚོས་ལོ་མང་ཞིབ་འཇུག་བྱས་ནས་རུས་པ་གསར་དུ་བརྙེད་པའི་གྲུབ་དོན་དེ་རེད། གལ་ཏེ་གངས་སེང་དཀར་མོའི་རུས་པ་སོགས་ཀྱི་ཆ་ཤས་ཡན་ལག་ཞིག་མ་བརྙེད་བར་དུ་མངོན་དུམ་གྱི་བྱུང་ཡོད་པ་ཞིག་ལ་ངོས་འཛིན་མི་ཐུབ།\nདེས་ན་བཟོ་བརྐོས་དང་རི་མོའི་བྲིས་རྒྱུན་ཙམ་གྱི་གངས་སེང་དཀར་མོ་དེ་ཡང་བོད་རང་གི་ཡིན་མིན་དྭོགས་གཞི་ཅན་ཞིག་རེད། དཔེར་ན་རྒྱ་ནག་གི་རྒྱལ་ཁང་སོགས་ཀྱི་སྒོ་ཆེན་གཡས་གཡོན་ལ་རྡོ་བརྐོས་ཀྱི་སེང་གེ་འཇོག་པའི་ལམ་ལུགས་ཞིག་ཡོད་པ་རེད། དེ་གཡུ་རལ་ཡོད་མེད་ཀྱི་ཁྱད་པར་ཙམ་ལས་བོད་ཀྱི་གངས་སེང་འདྲ་པོ་འདུག། དེ་དེ་བཞིན་རྒྱ་ནག་པ་ཚོས་དུས་ཆེན་སོགས་སུ་སྲོལ་རྒྱུན་གྱི་སེང་གེ་འཁྲབ་པའི་ལམ་ལུགས་ཞིག་ཡོད་པ་རེད། སེང་གེ་དེ་མཚོན་མདོག་གི་ཁྱད་པར་ཙམ་ལས་བོད་ཀྱི་གངས་སེང་འདྲ་སེའེ་ཡོད་པ་རེད། དེས་ན་བོད་ཀྱི་སྲོལ་རྒྱུན་རི་མོའི་བྲིས་རྒྱུན་དང་དགོན་སྡེ་ཁག་གི་བཟོ་དབྱིབས་སོགས་ལ་རྒྱའི་ཤུགས་རྐྱེན་ཆེན་པོ་ཐེབས་ཡོད་པ་རེད། ཤུགས་རྐྱེན་དེ་ཆེད་ཐོག་མར་ཐེབས་བཅུགས་མཁན་བོད་ཀྱི་བཙན་པོ་སྲོང་བཙན་སྐུ་ངོ་མ་རེད། བྱས་ཙང་འདིིའི་གནད་དོན་འདིའི་ཐད་དཔྱད་པ་བྱེད་རྒྱུ་གལ་ཆེན་པོ་རེད།\n#58 རུ་ཤུལ་བུ་ ་ལགས་ཀྱིས་སྤེལ་དོན།:\nDecember 2nd, 2014 at 5:50 am\nསེང་གེ་དཀར་མོ་བོད་པའི་རྟགས་མཚན་མ་རེད་ཟེར་ནི་ཚོས་རྒྱབས་དགེ་ཆོས་ལས་གཞན་སུ་ཡོད། ཨ་ཤུ་རེ་གོ་ཨ་ཁུ་ཡི་དམ་ཚེ་རིང་ཡོད་རྒྱུ་ན་དེ་ལ་སྒྲུབ་བྱེད་ཡག་ཐག་ཆོད་ཅིག་ཡོད་ཁོ་ཐག་རེད། ཡིན་ན་ཡང་ཁོ་ཡང་འགྲོ་ཚར་རེད།\n#59 ཅོ་རི་ཉི་མ། ་ལགས་ཀྱིས་སྤེལ་དོན།:\nDecember 2nd, 2014 at 6:18 am\n#60 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nདཔེ་དེ་དེ་བཞིན་སྲོག་ཆགས་འབྲུག་ཞེས་པ་ཞིག་མངོན་སུམ་དུ་བྱུང་མིན་ཇི་ལྟར་ཡང་ཤར་ནུབ་གང་སར་བཟོ་བརྐོས་དང་རི་མོའི་བྲིས་རྒྱུན་འདྲ་མིན་སྣ་ཚོགས་འདུག་ལ་རྟོགས་སྒྲུང་ཡང་མང་པོ་འདུག། དེ་ལྟ་བས་ན་བོད་ཀྱི་རྒྱལ་དར་སྟེང་འབྲི་གཡག་འབྲི་དགོས་པའི་རྩོམ་པ་པོས་དགོངས་ཚུལ་དེ་ཐད་དེས་འབྲི་གཡག་ནི་བོད་མཐོ་སྒང་ཐོག་འཚོ་སྡོད་བྱེད་པའི་བོད་ཀྱི་གདོད་མའི་སྲོག་ཆག་ཞིག་རེད་ལ། ལོ་ངོ་སྟོང་ཕྲག་རིང་གདོང་དམར་བོད་མི་རིགས་དང་མཉམ་དུ་འཚོ་སྡོད་བྱེད་པ་མ་ཟད་འཚོ་གོས་ཀྱི་མཐུན་རྐྱེན་ཡོད་ན་མེད་ན་གཅིག་རེད། ཡང་འགའ་རེས་འབྲི་གཡག་སོག་པོ་དང་བལ་པོ་རཱ་ཤི་ཡ་སོགས་ལ་ཡོད་རབས་ཀྱི་རྒྱུ་མཚན་དུ་དྲངས་བ་ནི་རྒྱུ་མཚན་ལྟར་སྣང་ཙམ་ལས་ཡང་དག་གཅིག་མ་རེད། འོ་ན་ཨ་རི་དང་ནུབ་ཕྱོགས་འགའ་རེར་བོད་ཀྱི་གདོད་མའི་སྲོག་ཆགས་འབྲི་གཡག་དབོར་འདྲེན་གྱིས་འབྲོག་པ་ཡང་མི་ཉུང་བ་ཞིག་འདུག། བྱས་ན་འབྲི་གཡག་དེ་ཚོ་ཨ་རི་དང་ནུབ་ཕྱོགས་ཀྱི་སྲོག་ཆགས་སུ་འགྱུར་བར་ཐལ་ཏེས། ཨ་རི་དང་ནུབ་ཕྱོགས་ན་ཡོད་པས་ཕྱིར། བྱས་ཙང་བོད་དང་ས་འབྲེལ་སོག་བལ་སོགས་ལ་ཡོད་པ་ནི་བརྗོད་མི་དགོས་ཏེས་བོད་ཀྱི་གདོད་མའི་སྲོག་ཆགས་འབྲི་གཡག་གི་གྲངས་འབོར་ཚད་མཐོ་ལ། བོད་ཆོལ་ཁ་གསུམ་ལ་ཁྱབ་པ་ཙམ་མ་ཟད་བོད་དང་ས་འབྲེལ་སོག་བལ་རྒྱ་གར་ལ་དྭགས་སོགས་ལ་ཡང་ཁྱབ་ཡོད་པ་རེད། འོན་ཀྱང་ཁོ་ཚོས་བོད་ཀྱི་གདོད་མའི་སྲོག་ཆགས་གཡག་ཞེས་པའི་ཐ་སྙད་འདི་ལས་གཞན་བེད་སྤྱོད་མི་བྱེད་པ་དེ་རྟོགས་ཐུབ། དེ་དེ་བཞིན་ཨ་རི་དང་ནུབ་ཕྱོགས་སོགས་སུ་དབོར་འདྲེན་བྱས་པའི་འབྲི་གཡག་དེ་ཚོར་གཡག་ཞེས་པའི་ཐ་སྙད་འདི་ལས་བཏགས་མི་ཤེས་ལ། བོད་ནས་བྱུང་རབས་ཀྱི་འགྲེལ་བཤད་སྣ་དགུ་བརྒྱག་རྒྱུ་ལས་ལྷག་མེད་པ་འདིས་གསལ་སྟོན་བྱས་པ་རེད།\nདཔེར་ན་དེ་སྔོན་ངས་སྨྱུག་མིང་ལ་གསེར་འབྲུག་སྡེར་ལྔ་ཞེས་བྲིས་པ་ཡིན། འོན་ཀྱང་བཟོ་བརྐོས་དང་རི་མོའི་བྲིས་རྒྱུན་ཙམ་གྱི་སྲོག་ཆགས་འབྲུག་དེ་རྒྱ་ནག་གི་སྲོལ་རྒྱུན་དར་སྲོལ་ཆེ་བ་རྒྱུ་མཚན་དུ་དྲངས་ནས་དྲ་གྲོགས་འགའ་རྣམ་རྟོགས་ལངས་པ་རེད་ལ། ངའི་སྨྱུག་མིང་བརྗེ་བསྒྱུར་དགོས་པའི་དགོངས་ཚུལ་དེ་ངས་དང་ལེན་བྱས་པ་ཡིན། དེ་ལྟ་བས་ན་ངས་སྨྱུག་མིང་ལ་མཐོ་སྒང་གི་བོད་བཙན་པོའི་མི་རིགས་ཀྱི་འཚོ་གོས་ཀྱི་དགོས་མཁོ་དང་ཁ་བྲལ་མྱོང་མེད་ལ། རྒྱ་མཚོའི་ངོས་ལས་རྨིས་བཞི་སྟོང་ལྔ་སྟོང་བརྒལ་བའི་སྟེང་དུ་འཚོ་སྡོད་བྱེད་ཐུབ་པའི་བོད་ཀྱི་གདོད་མའི་སྲོག་ཆགས་གཟུགས་སྟོབས་ཆེ་ལ་གཟི་བརྗིད་ལྡན་པའི་འབྲོང་གཡག་གི་མིང་དེ་བཏགས་པ་ཡིན། འདི་ལ་རྒྱུ་མཚན་ཡོད་དེ། སྙིང་སྟོབས་དགུ་འགྱུར་བོད་བཙན་པོའི་སྙིང་སྟོབས་ཀྱི་བག་ཆགས་རྨངས་ནས་སད་ལ། ལ་རྒྱ་དང་རྒྱལ་ཞེན་གྱི་མེ་དཔུང་སེམས་འབར། བཙན་པོའི་ཁྲག་རྒྱུན་དྲོན་མོ་བཞུར་བའི་དགོས་པ་རྒྱུ་མཚན་ལྡན་ཡོད།\n#61 རིན་ཆེན ་ལགས་ཀྱིས་སྤེལ་དོན།:\n#62 ཚ་ཕྲུག་རྒྱལ། ་ལགས་ཀྱིས་སྤེལ་དོན།:\nདྲ་གྲོགས་ཚོ། བོད་ལ་རྒྱལ་ཁབ་མེད་པར་བོད་ཀྱི་རྒྱལ་དར་དང་རྒྱལ་གླུ་རྩོད་ན་ཅི་བྱེད། བོད་ཀྱི་རྒྱལ་དར་དང་རྒྱལ་གླུ་ཞིག་དགོས་ཀྱི་འདུག་ན་དང་ཐོག་བོད་རྒྱལ་ཁབ་ཞིག་རྩོད་ལེན་གནང་། དེ་ནས་རྒྱལ་དར་དང་རྒྱལ་གླུ་ཇི་དགོས་གླེང་རྒྱུ་རེད། རང་གིས་མཐོང་བ་ཙམ་གྱིས་སྤྱིར་མི་དམིགས་པ་འདོད་ན་འཕྲུལ་བ་མང་། འདམ་སེང་ཡོད་ལ་གངས་སེང་མེད་པས་རྒྱུ་མཚན་མེད། གངས་སེང་ངམ་སེང་གེ་དཀར་མོ་ཞིག་དྲ་ཐག་འདིའི་ནང་ནས་མཐོང་རྒྱུ་འདུག། https://www.youtube.com/watch?v=PDY2OAjZgio\n#63 སྟོབས་ལྡན་རྒྱ ་ལགས་ཀྱིས་སྤེལ་དོན།:\n#64 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 2nd, 2014 at 2:59 pm\nའོ་རེད་གནས་དུས་བསྐལ་པའི་འགྱུར་བས་བོད་མི་རིགས་རྒྱ་དང་མགོ་སེར་ལ་འགྱུར། གངས་སེང་དཀར་མོ་ཨཧྥ་རི་ཀའི་འདམ་སེང་འགྱུར། ད་ཡིན་ན་ལྟད་མོ་ཇེ་ཆེ་རེད། ཧ་ཧ།\n#65 ཚ་ཕྲུག་རྒྱལ། ་ལགས་ཀྱིས་སྤེལ་དོན།:\nའདམ་སེང་དཀར་མོ་ཧཧཧཧཧཧཧཧཧཧཧ། འདམ་གྱི་ཚོན་མདོག་གི་སེང་གེ་ལ་འདམ་སེང་ཟེར་ནི་རེད། གངས་སེང་གངས་ལ་རྒྱུ་དགོས་ན་འདམ་སེང་འདམ་ལ་མི་རྒྱུ་བ་འདམ་མེད་ནམ་མཐའ་ལ་རྒྱུ་བ་མཚར། སེང་གེ་དཀར་མོའམ་གངས་སེང་ཨ་ཧྥི་རི་ཀར་ཡོད་མི་ཆོག་རྒྱུ་ཅི་ཡིན་ནམ། གངས་སེང་ཡིན་ན་བོད་ལ་མ་གཏོག་ཡོད་མི་ཆོག་རྒྱུ་ཡིན་ནམ།\n#66 ཚ་ཕྲུག་རྒྱལ། ་ལགས་ཀྱིས་སྤེལ་དོན།:\n#67 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nགངས་ཀྱི་སེང་གེ་གངས་སྟེང་མི་བརྒྱུ་བར་ཨཧྥ་རི་ཀའི་འདམ་ནང་བརྒྱུ་བ་དེས་སེང་གེའེ་གཡུ་རལ་ཚ་བའི་འདམ་རྫབ་ཀྱིས་རུལ་བ་དེ་མཚར། ཧ་ཧ། གངས་སེང་དཀར་མོ་བོད་མཐོ་གངས་རིའི་འདབས་སུ་འཚོ་གནས་བྱེད་རབས་རྟོགས་བཏགས་ཀྱིས་གཡུ་རལ་ངོམས་རབས་དེ་ད་བྱེད་དུས་ཨཧྥ་རི་ཀའི་འདམ་རྫབ་ཏུ་གནས་པའི་འདམ་སེང་ལ་འགྱུར་བ་འདི་ཡ་མཚན་དངོས་བྱུང་མ་རེད་པས། ཧ་ཧ།\n#68 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 2nd, 2014 at 4:02 pm\nབྱས་ན་སྟག་དཀར་པོ་དེ་འགྲེལ་བཤད་ཇི་ལྟར་བརྒྱག་གམ། མིང་ཇི་ལྟར་འདོགས་དགོས་སམ། ནགས་ཀྱི་སྟག་མོ་ཁྲ་རིས་དེ་གངས་ཀྱི་སྟགས་མོ་ཁྲ་རིས་མ་ཟེར་དགོས་པ་ཨེ་རེད། བདེ་མོ་ཟིག་མ་རེད།\n#69 ཀརྡོ་གཉེར་ཕྱག་པ་ ་ལགས་ཀྱིས་སྤེལ་དོན།:\nགངས་ཅན་པ་ནམ་མཁའ་སོགས་ཀྱིས་བགྲོ་གླེང་གི་རྐྱེན་ལས་གང་དྲན་དུ་ཨེ་མ་ཧོས་ཀུན་བཟང་ཆོས་གླིང་ནས་སྤྲིངས་པས་གངས་ཅན་བསྟན་སྲིད་ལ་ཕན་བདེས་རྒྱུ་རུ་གྱུར་ཅིག་གུ།། །། སརྦ་མངྒ་ལྃ།།\n#70 ཅོ་རི་ཉི་མ། ་ལགས་ཀྱིས་སྤེལ་དོན།:\nབློ་མཐུན་ལགས། ཨ་ཧྥི་རི་ཀའི་གངས་རི་ཞིག་སྤྱན་འབུལ་ཞུ་ཆོག་པར་བྱོས། རྗེས་སུ་དུས་ཚོད་བྱུང་ན་ཨ་ཧྥི་རི་ཀ་ལ་སྤྲོ་འཁྱམ་ཕེབས་རོགས།\n#71 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nDecember 2nd, 2014 at 4:35 pm\nསེམས་མེད་བེམ་པོ་དང་འདྲ་བོ་ཁྱོད་ཚོས་བཤད་སྟངས་ལ་སེམས་པ་སྐྱོ་ཡི་འདུག གངས་སེང་དང་གཡུ་འབྲུག་སྔོན་མོ་ཟེར་བ་ཞིག་ཁྱོད་ཚོའི་ཆུ་བུར་མིག་གིས་སྤྱོད་ཡུལ་དུ་མ་གྱུར་ན་མེད་པས་ག་ལ་ཁྱབ། ཁྱོད་ཚོས་སྟོན་པ་བཅོམས་ལྡན་འདས་མིག་གིས་\nབྱོན་པ་ཁས་མི་ལེན་ནམ། ད་ཁྱོད་ཚོའི་གྲོད་པ་རྒྱགས་ན་མི་བཤད་དགུ་བཤད་བྱེད་ཀྱིན་འདུག །\n#72 ཚ་ཕྲུག་རྒྱལ། ་ལགས་ཀྱིས་སྤེལ་དོན།:\nDecember 2nd, 2014 at 5:02 pm\nགངས་སེང་དཀར་མོ་བོད་ཀྱི་ས་མཐོའི་སྟེང་དུ་བྱུང་རབས་དང་ཡོད་རབས་བཤད་པ་ལས་སེང་གེ་དཀར་མོ་བོད་མཐོ་སྒང་ལས་གཞན་པའི་སར་མེད་པར་སུས་ཀྱང་མ་གསུངས། བོད་ལ་བྱུང་ཡོད་ན་དེང་སྐབས་རང་ལ་ཡོད་མི་དགོས་ལ། སེང་གེ་དཀར་མོ་བོད་ཀྱི་ས་ཐོག་ཏུ་བྱུང་མྱོང་མེད་པ་ལོ་རྒྱུན་སྨྲ་བ་སུའི་ཀྱང་བཤད་མྱོང་མེད། གངས་སྟག་དཀར་མོའམ་སྟག་དཀར་པོ་གངས་ལ་གནས་མི་དགོས་པ་བཞིན་དུ་སེང་གེ་དཀར་མོ་ཡངཅིའི་ཕྱིར་མི་འཚུངས། དེས་ཁྱེད་ལ་རྣམ་རྟོག་འགའ་སེལ་བ་ངེས། འདམ་གྱི་ཁ་དོགས་དང་འདྲ་བའི་སེང་གེར། འདམ་སེང་ཞེས་བརྗོད་ཆོག་ན། གངས་ཀྱི་ཁ་དོག་དང་འདྲ་བའི་སེང་གེ་ལ་གངས་སེང་ཞེས་ཅིའི་བརྗོད་མི་ཆོག།\n#73 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nའོ་ལགས་སོ་བློ་མཐུན་ལགས། གངས་རི་བལྟ་བར་ཨཧྥ་རི་ཀ་ལ་འགྲོ་རྩིས་མེད། ང་གཉིས་གནས་ཡུལ་སུད་སིའི་གངས་རི་ལས་ལྷག་ཅིག་ཡོད་རྒྱུ་མ་རེད། གང་མགྱོགས་སྟོན་པ་ཡེ་ཤུའི་འཁྲུངས་སྐར་དང་ཕྱི་ལུགས་ལོ་གསར་ལ་གངས་ཤུར་རམ་Ski གཏོང་ལ་འགྲོ་རྩིས་ཡོད། གལ་ཏེ་ཨཧྥ་རི་ཀར་ལྗོངས་རྒྱུ་འགྲོ་འདོད་འདྲ་སྐྱེས་ན་ངེས་པར་དུ་གངས་སེང་འདམ་སེང་གྱུར་པའི་གངས་མ་འདམ་གྱི་སེང་གེ་དེ་བལྟ་འདོད་ཡོད། ཧེ་ཧེ།\n#74 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 2nd, 2014 at 5:17 pm\n#75 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\n#76 བསྟན་འཛིན། ་ལགས་ཀྱིས་སྤེལ་དོན།:\nDecember 2nd, 2014 at 5:31 pm\nདགེ་ཆོས་ཀྱིས་གངས་སེང་མ་མཐོང་བཤད་པ་ལས་བྱུང་མྱོང་མེད་པ་བཤད་ཡོད་རྒྱུ་མ་རེད། མ་གཞི་ནས་དགེ་ཆོས་ཀྱི་བཤད་ཚོད་བདེན་རྒྱུ་ལས་མེད་པ་ཡིན་རྒྱུ་མ་རེད། ཁོང་ཡང་འགྲོ་བ་མི་རེད། མི་ལ་འཕྲུལ་བ་མེད་པ་སུ་ཡང་མེད།\n#77 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nགཞི་རྩའི་མིང་ལ་བཏགས་མིང་དངོས་མིང་གཉིས་ལས་བཏགས་མིང་ལ་འདོད་རྒྱལ་རྗེས་སྒྲུབ་གཉིས། རྗེས་སྒྲུབ་ལ་ཡང་འདྲ་བ་རྒྱུ་མཚན་དུ་བྱས་ནས་བཏགས་པ་དང་འབྲེལ་བ་རྒྱུ་མཚན་དུ་བྱས་ནས་བཏགས་པ་གཉིས་ལས་ཕྱི་མ་དེ་རེད། དེས་ན་གངས་སེང་དཀར་མོ་ཁ་དོག་ལ་སྦྱར་ནས་བཏགས་ཡོད་ན་ཁ་དོག་དཀར་པོ་ཟུར་དུ་བརྗོད་དགོས་པའི་རྒྱུ་མཚན་མེད་ལ། ཡིན་ཅིག་གངས་ལ་སྦྱར་དགོས་པའི་རྒྱུ་མཚན་མེད་དེས་དར་དཀར་པོའི་དར་སེང་དང་རྩམ་པ་དཀར་པོའི་རྩམ་སེང་སོགས་ཀྱང་ཡོད་ཆོག་པ་རེད།\n#78 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 2nd, 2014 at 6:03 pm\nགངས་སེང་དཀར་མོ་མཐོང་མཁན་སུ་ཡང་མེད་ཙང་དགེ་ཆོས་ཀྱིས་མངོན་སུམ་ཚད་མས་མ་དམིགས་པ་དེ་རྒྱུ་མཚན་དུ་དྲངས་ནས་སྒྲོ་བཏགས་རེད་ཞེས་དགག་བྱ་མཛད་ཡོད་པ་རེད། གངས་སེང་དཀར་མོ་སྲོག་ཆགས་མངོན་སུམ་ཚད་མས་གཞལ་བྱ་ཞིག་ཡིན་དགོས་པ་རེད། མངོན་སུམ་ཚད་མས་གཞལ་བྱའི་སྲོག་ཆགས་དེ་མངོན་སུམ་གྱི་མ་དམིགས་ན་ལྐོགས་གྱུར་གྱི་འགྲེལ་བཤད་བརྒྱག་རྒྱུ་ཞིག་ཅང་ལྷག་ཡོད་པ་མ་རེད། ཡང་ཅིག་མིན་ན་གངས་སེང་མཐོང་མྱོང་མཁན་མི་ཉུང་བ་ཞིག་དགོས་པ་རེད་ལ་གངས་སེང་གི་གཟུགས་པོའི་ཆ་ཤས་ཞིག་ད་སྒྲུབ་བྱེད་དུ་དགོས་ངེས་རེད།\n#79 BONPO ་ལགས་ཀྱིས་སྤེལ་དོན།:\nསེང་་་ཞེས་པ་དེ་གནའ་བོའི་རྒྱ་གར་བའི་མིང་ཚིག་ཅིག་ཡིན་ཆོག་ན། གེ་ཞེས་པ་དེ་ནི་གནའ་བོའི་ཞང་ཞུང་གི་མིང་ཚིག་ཅིག་ཡིན་ཆོག་པ་ཡིན། གང་ལྟར་རྒྱ་ཞང་འདྲེས་མའི་མིང་ཚིག་འདི་གངས་རིའི་ལྗོངས་ལ་ཡོངས་གྲགས་སུ་ཅིའི་ཕྱིར་གྱུར་བ་ཡིན་ནམ་སྙམ། ཞང་བོད་གཉིས་རིག་གཞུང་གཅིག་འདྲའི་ངོ་བོར་གནས་པ་ཡིན་དུས། སེང་གེ་ཞེས་པའི་མིང་ཚིག་འདི་ཡང་བོད་བརྡའི་མིང་ཅན་དུ་གྱུར་བ་ཡིན་པ་རེད། སེང་གེ་ཞེས་པའི་སེམས་ཅན་ཞིག་གངས་རིའི་ཁྲོད་ན་ཡོད་མེད་དེང་སྐབས་ཐེ་ཚོམ་དུ་གྱུར་བ་ཡིན་ན་ལས། ཡུལ་གྲུ་གཞན་པར་ནི་དངོས་སུ་འཚོ་བའི་སྲོག་ཆགས་ཅིག་ཡིན་པ་རེད། དེ་འདྲ་ཡིན་དུས་བོད་པའི་སྤྱི་ཚོགས་ནང་དུ་གངས་སེང་ཞེས་པའི་གནའ་གཏམ་སྙན་མོ་འདི་སྔ་རབས་ཤིག་ནས་ཡོངས་སུ་གྲགས་པར་གྱུར་ནའང། བོད་པས་དེའི་བྱད་གཟུགས་ག་འདྲ་ཡོད་མེད་མ་ཤེས་དུས་རྒྱ་རྒན་ཚང་གི་བཟོས་ཟིན་པའི་སེང་གེའི་བྱད་གཟུགས་དེ་ལ་མ་དཔེ་བླངས་བ་ཞིག་ཡིན་སྲིད་པ་རེད། ། དགོངས་ཚུལ་གང་ཡོད་དམ། །\n#80 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nDecember 2nd, 2014 at 6:29 pm\nབོན་པོ་ཟེར་བ་དང་བན་དེ་ཟེར་བ་གཉིས་མི་གཅིག་ཡིན་པ་འདྲ། ཁོས་ག་དུས་ཡིན་ན་བོན་གྱི་སྐོར་ཞིག་གླེང་གི་རེད། །\n#81 BONPO ་ལགས་ཀྱིས་སྤེལ་དོན།:\nDecember 2nd, 2014 at 6:37 pm\n#82 གནམ ་ལགས་ཀྱིས་སྤེལ་དོན།:\nརལ་བ་བ་ནི་གོང་བཙན་པོ་ནས་འོག་རྟ་ཁྱིད་བར་བོད་ཁམས་ཡོངས་ལ་བཞག་ཡོད་པའི་ཡུལ་ཆས་ཞིག་རེད། ཡིན་ན་ཡང་། ཚང་མའི་དེ་གཡུ་རལ་ཡིན་མིན་ལ་ཁྱད་པར་ཆེན་པོ་ཡོད་པ་རེད། དེ་བཞིན་དུ། གངས་སེང་གཡུ་རལ་ཅན་པོའི་མིང་ཡང་དེ་བཞིན་དུ་བཏགས་ཡོད་རྒྱུ་རེད།\nསྤྱིར་འགྲོ་བ་རིགས་དྲུག་པོར་སོ་སོའི་གནས་སའི་ཡུལ་ཁམས་ཀྱི་འབྱུང་བཞི་ལ་བབ་པའི་ཁྱད་ཆས་དང་རྣམ་པས་ཡོངས་སུ་ཕྱུག་པའི་རྩལ་དང་ཁ་མདོག་ཡོད་པ་ཡིན་པ་རེད། ཡང་ཅིག་བཤད་ན། སོ་སོའི་བདེ་འཇགས་ཀྱི་ཆེད་དུ། སོ་སོའི་རང་མདོག་ནི་སོ་སོའི་འཁོར་ཡུག་གི་ཁ་མདོག་དང་འདྲ་བས། གཤེན་མ་ལ་བཀབ་ཡིབ་དང་འཇབ་རྒོལ་བྱེད་ཐུབ་པའི་རང་བྱུང་གི་བཀོད་པ་ཡོད། གངས་སེང་ཡང་དེ་བཞིན་རེད།\nཡོད་མེད་ནི་རྩོད་མ་དགོས་བ་ཞིག་རེད། མཚན་རིག་པ་མ་ཐོན་པའི་སྔ་རོ་ལ། རི་བོ་ཧི་མ་ལའི་གངས་ནང་ན་ཆི་སོ་ཡོད་ནས་ཆི་སོ་མེད་ཀི་ན།\nཁ་བརྡ་ཚང་གི་བྱ་ཡེས་ཚོ། མཐོང་ཐོས་ཀྱི་སྒོ་གཉིས་ཆེན་པོ་ཕྱེ་དང་། ཤེས་བྱ་གློག་རྡུལ་ནས་མངོན་དུས་འདིར། ཡོད་ཚད་སྦྱང་དུས་ཞིག་ལས་ཤེས་མདོག་གི་བཤད་འདོད་སྐྱེས་ཚད་ཅིག་མ་རེད་ཡ། གནམ་གྱིས་སྲུང་རྒྱུ་ཚོ། ཨེ་གོ།\n#83 ཚ་ཕྲུག་རྒྱལ། ་ལགས་ཀྱིས་སྤེལ་དོན།:\n༡ ༼འོ་ན་ཁ་དོག་ལ་བལྟས་ཏེས་གངས་འདམ་གྱི་སེང་གེ་ཞེས་བཏགས་ཡོད་ན་གཡག་དཀར་ནག་གཉིས་གངས་གཡག་དང་ནགས་གཡག་འདོགས་དགོས་པ་ཐལ་ཏེས་ཁ་དོག་དཀར་ནག་གི་དབྱེ་གཞི་ཡོད་པས་ཕྱིར། དེ་དེ་བཞིན་དོམ་དཀར་པོ་ལ་གངས་དོམ་མི་འབོད་པར་ཁྱག་དོམ་ཟེར་དགོས་པའི་རྒྱུ་མཚན་ཨེ་ཤེས།༽ གཡག་དང་དོམ་སོགས་ལ་དེ་ལྟར་ཐལ་བ་མི་འགྱུར་ཏེ་དེར་ཁྱབ་པ་ཡོད་པར་བཤད་མེད་པའི་ཕྱིར།\n༢ ༼གཞི་རྩའི་མིང་ལ་བཏགས་མིང་དངོས་མིང་གཉིས་ལས་བཏགས་མིང་ལ་འདོད་རྒྱལ་རྗེས་སྒྲུབ་གཉིས། རྗེས་སྒྲུབ་ལ་ཡང་འདྲ་བ་རྒྱུ་མཚན་དུ་བྱས་ནས་བཏགས་པ་དང་འབྲེལ་བ་རྒྱུ་མཚན་དུ་བྱས་ནས་བཏགས་པ་གཉིས་ལས་ཕྱི་མ་དེ་རེད།༽ ཕྱི་མ་འབྲེལ་བ་རྒྱུ་མཚན་བྱས་པ་དེ་མ་རེད། དང་པོ་འདྲ་བ་རྒྱུ་མཚན་བྱས་པ་དེ་རེད།\n༣ ༼དེས་ན་གངས་སེང་དཀར་མོ་ཁ་དོག་ལ་སྦྱར་ནས་བཏགས་ཡོད་ན་ཁ་དོག་དཀར་པོ་ཟུར་དུ་བརྗོད་དགོས་པའི་རྒྱུ་མཚན་མེད་ལ། ཡིན་ཅིག་གངས་ལ་སྦྱར་དགོས་པའི་རྒྱུ་མཚན་མེད་དེས་དར་དཀར་པོའི་དར་སེང་དང་རྩམ་པ་དཀར་པོའི་རྩམ་སེང་སོགས་ཀྱང་ཡོད་ཆོག་པ་རེད།༽ གངས་ནི་དབྱིབས་ཀྱི་གཟུགས་ཡིན་པ་ལས། ཁ་དོག་གི་གཟུགས་མིན་པ་དང་། གངས་སེང་དཀར་མོ་ཞེས་པ་ནི་ཁ་དོག་གི་ཁྱད་པར་བྱས་ནས་མིང་དུ་བཏགས་པ་ཡིན་པའི་ཕྱིར།\n༤ ༼དར་དཀར་པོའི་དར་སེང་དང་རྩམ་པ་དཀར་པོའི་རྩམ་སེང་སོགས་ཀྱང་ཡོད་ཆོག་པ་རེད།༽ ཞེས་པ་འདིའི་བརྗོད་དོན་གང་ཡིན་ནམ། དེར་འགྲེལ་བ་ཞིག་མེད་ན་ལན་གསལ་འབུལ་ཐུབ་པ་མི་འདུག།\n༥ ༼གངས་སེང་དཀར་མོ་མཐོང་མཁན་སུ་ཡང་མེད་ཙང་དགེ་ཆོས་ཀྱིས་མངོན་སུམ་ཚད་མས་མ་དམིགས་པ་དེ་རྒྱུ་མཚན་དུ་དྲངས་ནས་སྒྲོ་བཏགས་རེད་ཞེས་དགག་བྱ་མཛད་ཡོད་པ་རེད། གངས་སེང་དཀར་མོ་སྲོག་ཆགས་མངོན་སུམ་ཚད་མས་གཞལ་བྱ་ཞིག་ཡིན་དགོས་པ་རེད། མངོན་སུམ་ཚད་མས་གཞལ་བྱའི་སྲོག་ཆགས་དེ་མངོན་སུམ་གྱི་མ་དམིགས་ན་ལྐོགས་གྱུར་གྱི་འགྲེལ་བཤད་བརྒྱག་རྒྱུ་ཞིག་ཅང་ལྷག་ཡོད་པ་མ་རེད།༽ ཞེས་པར། གངས་སེང་དཀར་མོ་མངོན་སུམ་གྱིས་གྲུབ་པར་གོང་དུ་དྲ་ཐག་ཐོག་ནས་མཐོང་རྒྱུ་འདུག་པས་དགེ་ཆོས་ཀྱིས་གངས་སེང་མངོན་སུམ་ཚད་མས་མ་དམིགས་གསུངས་པ་དེ་རྫུན་དུ་སོང་བའམ་ཁོང་རང་ཉིད་ཀྱིས་མ་མཐོང་བ་ཙམ་གྱིས་གསུངས་པ་རེད།\n༦ ༼ཡང་ཅིག་མིན་ན་གངས་སེང་མཐོང་མྱོང་མཁན་མི་ཉུང་བ་ཞིག་དགོས་པ་རེད་ལ་གངས་སེང་གི་གཟུགས་པོའི་ཆ་ཤས་ཞིག་ད་སྒྲུབ་བྱེད་དུ་དགོས་ངེས་རེད།༽ འདིའི་ལན་ཡང་གོང་ཞུས་དེས་ཆོག་པ་ཞུ་རྒྱུ་བཅས་ཡིན།\n#84 ཨ་ར་དཀར་པོ ་ལགས་ཀྱིས་སྤེལ་དོན།:\nDecember 3rd, 2014 at 2:21 am\nདགེ་ཆོས་ཀྱིས་གངས་ཀྱི་སེང་གེ་གར་ཡང་མ་མཆིས་ཤིང་་་་ཞེས་པའི་གངས་སེང་དེ་ང་ཚོའི་རྒྱལ་དར་དང་བཞུགས་ཁྲི་སོགས་ཀྱི་ངོས་དང་ལྷ་ཁང་མཆོད་རྟེན་སོགས་ཀྱི་རྩ་རུ་བཞེངས་པའི་གཡུ་ཡི་རལ་བ་ཅན་ནམ་རྒྱ་ཁྱི་ཨབ་བསོ་ལྟ་བུ་དེར་བཤད་པ་སྐབས་དེའི་སྐབས་བབས་ཀྱི་བརྗོད་གཞི་ལས་གསར་བོར་ཤེས་ནུས། ང་ཚོའི་ངག་རྒྱུན་དུའང་ སེང་དཀར་མོས་ནངས་ཇ་མ་འཐུང་གོང་། འབྲུག་ཕོ་ཁྱུང་དགུང་ནས་གྲགས་མི་ཕོད་ སོགས་ཟེར་སྲོལ་ཡོོད་པའི་སེང་གེ་དེར་དམིགས་པ་རེད། དེ་མིན་པར་ཕྱི་གླིང་སོགས་སུ་ཡོད་པའི་སེང་གེ་དཀར་པོ་དེ་འདྲ་བ་ཞིག་སྤྱིར་ཡོད་མེད་གང་ཡང་བཤད་ཀྱི་མེད་པས་ཚིག་ཁ་འཁྱོག་ལ་མ་བསྒྱུར་རོགས།\n#85 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 3rd, 2014 at 4:05 am\nཨ་ར་དཀར་པོས་གསུངས་པར་བདེན། ངས་བཤད་བྱ་ཡང་འདི་རེད། གནས་ལུགས་ལས་གཡོལ་བའི་སྤྲོས་པ་འདིས་མགོ་ཡང་ན་འཇུག་གིས། ཧ་ཧ།\n#86 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 3rd, 2014 at 5:07 am\n༡༽ ཁྱེད་ཀྱིས་གངས་སེང་དཀར་མོ་ཁ་དོག་དབང་གིས་གངས་འདམ་གྱི་མིང་བཏགས་ཚུལ་འདོད་པ་དེས་ངས་གཡག་དང་དོམ་སོགས་ཀྱང་ཁ་དོག་འདྲ་མིན་ཡོད་པར་བརྟེན་ཁ་དོག་དབང་གིས་མིང་འདོགས་དགོས་པ་ཐལ་ཏེ། སྲོག་ཆགས་གཅིག་པ་ཡིན་ལ་གངས་སེང་འདམ་སེང་ཁ་དོག་གིས་མིང་བཏགས་པས་ཕྱིར། ཞེས་གངས་འདམ་གྱི་སེང་གེ་ཁ་དོག་ལ་བརྟེན་ནས་མིང་བཏགས་པ་ཞིག་མ་ཡིན་པ་བསྒྲུབ་ཀྱིན་པ་དེ་རེད།\n༢༽ གངས་སེང་དཀར་མོ་འདྲ་བ་རྒྱུ་མཚན་དུ་བྱས་ཏེས་བཏགས་པ་མ་ཡིན་ཏེ། གངས་སེང་ལ་གཡུ་རལ་སྔོན་པོ་ཡོད་པས་གངས་ཀྱི་ཁ་དོག་དང་མི་མཚུངས་པས་ཕྱིར། ལར་ནས་འདྲ་བ་རྒྱུ་མཚན་དུ་བྱས་ནས་མིང་ཞིག་འདོགས་དགོས་ན་དཔེར་ན། བྲམ་ཟེ་ཁ་ཆེ་སྣ་ཉག་ལ་སེང་གདོང་ཞེས་བཏགས་པ་ལྟ་བུ་ལས་ཁ་དོག་འདྲ་བ་རྒྱུ་མཚན་དུ་བྱས་ནས་བཏགས་པ་དཀོན་ཚོད་རེད། མི་ཞིག་ལ་ཟླ་བ་ཞེས་བཏགས་ཡོད་ན་དཀར་ཞིང་གསལ་ལ་ཟླུམ་པོའི་དབྱིབས་དང་ཁ་དོག་འདྲ་བ་རྒྱུ་མཚན་དུ་བྱས་ནས་བཏགས་པ་མ་ཡིན་པར་འདོད་རྒྱལ་གྱི་དབང་གི་བཏགས་པ་ཞིག་རེད། ཁྱི་ལ་སེང་ཕྲུག་ཟེར་བ་ལྟ་བུ། བོད་ཀྱི་འབྲོག་ཁྱི་ལ་བཤད་སྲོལ་ལ་གླིང་གི་ཁྱི་བཞི་ཞེས། ལྟག་དཀར་དོམ་ཕྲུག་དང་། དོམ་ནག་སྙིང་དཀར་ལྟ་བུ་སྲོག་ཆགས་གཞན་དང་འདྲ་བ་རྒྱུ་མཚན་དུ་བཏགས་ལ། སེར་པོ་སྦྲ་ནག། རྒྱ་བོ་མིག་བཞི་ལྟ་བུ་ཁ་དོག་གི་འབྲེལ་བ་རྒྱུ་མཚན་དུ་བྱས་ནས་བཏགས་པ་ཞིག་རེད། འོན་ཀྱང་སྲོག་ཆགས་སོགས་ལ་བེམ་དངོས་ཀྱི་ཁ་དོག་འདྲ་བ་རྒྱུ་མཚན་དུ་བྱས་ནས་བཏགས་པ་ཞིག་དཀོན།\nདེས་ན་གངས་སེང་དཀར་མོ་འབྲེལ་བ་རྒྱུ་མཚན་དུ་བྱས་ཏེས་བཏགས་པ་ཞིག་ཡིན་ཏེ། དཔེར་ན་ཆུ་གནས་པའི་བྱ་ལ་ཆུ་བྱ་ལྟ་བུ། གནམ་ལ་འགྲོ་བའི་གྲུ་ལ་གནམ་གྲུ། མཚོ་ལ་གནས་པའི་གླང་ལ་མཚོ་གླང་། ཆུ་ལ་གནས་པའི་ཕག་ལ་ཆུ་ཕག་ལྟ་བུ། དེ་བཞིན་སློབ་གྲྭ། བཟོ་གྲྭ་ལྟ་བུའོ། དེ་ལྟ་བས་ན་གངས་ལ་གནས་པའི་སེང་གེ་ལ་གངས་སེང་ཞེས་འབྲེལ་བ་རྒྱུ་མཚན་དུ་བྱས་ནས་བཏགས་པ་སྒྲུབ་བྱེད་མང་ལ་མཐོ་སྒང་གི་གངས་ལྗོངས་སུ་གནས་པ་ཁྱད་གཞི་ལྡན་པ་རྒྱུ་མཚན་དུ་བྱས་ནས་བཏགས་པ་ཡིན་ཚོད་རེད། དེས་ན་གཡུ་རལ་རྒྱས་པའི་སྲོག་ཆག་གངས་སེང་དཀར་མོ་དེ་མངོན་སུམ་ཚད་མས་མ་དམིགས་ཙང་ད་ཆ་ཨཧྥ་རི་ཀའི་འདམ་སེང་ལ་འགྱུར་བ་དེས་བོད་བཙན་པོའི་རྒྱལ་ཁབ་དང་བཙན་པོའི་གདུང་རྒྱུད་གདོང་དམར་མི་རིགས་ཀྱི་མཚོན་རྟགས་ཁྱད་གཞི་ཅན་ཞིག་མེད་ཙང་རྩོམ་པ་པོས་བོད་ཀྱི་རྒྱལ་དར་སྟེང་འཁོད་པ་དེ་ལན་པོ་མི་འདུག་གསུངས་པ་དེར་བདེན་རྒྱབ་ཏུ་རང་བཞིན་གྱི་ཆགས་པ་རེད།\n༥༽ ་གོང་གི་དྲ་ཐག་ནང་གི་འདམ་སེང་དཀར་པོ་དེ་བོད་ཀྱི་གཡུ་རལ་ཅན་གྱི་གངས་སེང་དེ་མ་རེད། འདི་ནི་གཡག་དཀར་ནག་དང་དོམ་དཀར་ནག་སྟག་དཀར་པོ་སོགས་ལྟ་བུ་འདམ་སེང་དཀར་པོ་ཞིག་རེད། བྱས་ཙང་ང་ཚོ་བོད་མི་རིགས་ལ་དུས་རབས་བཅུ་དགུ་དང་ཉི་ཤུའི་ནང་དགེ་འདུན་ཆོས་འཕེལ་ལྟ་བུའི་རྣམ་དཔྱོད་དང་ཉམས་ཞིབ་པ་ཧ་ལམ་བྱུང་མེད་པ་རེད། སྐབས་དེ་དུས་མཚན་རྩལ་གྱི་དུས་རབས་མགོ་ཚུགས་ནས་གང་ཙམ་ཕྱིན་ཟིན་པ་རེད། ཁོང་གི་རིག་པ་བདེན་པ་ལ་སློབ་སྦྱོང་གནང་ཡོད་པ་རེད་ལ་བོད་ཀྱི་ཆོས་རིག་ལ་ནི་མཁས་པའི་ཁྱུ་མཆོག་རེད། གལ་ཏེ་ཁོང་གི་གསུངས་རྫུན་དུ་བསྒྲུབ་པར་རྣམ་དཔྱོད་དང་ཉམས་ཞིབ་ཀྱི་ཤེས་རྒྱ་བལྟ་རྒྱ་མཐོང་རྒྱ་སོགས་ཕྱོགས་གང་སྤྱིར་ཁོང་ལས་ལྷག་ཅིག་མེད་ན་ཡང་ཁོང་དང་དོ་མཉམ་པ་ཞིག་མེད་ན་བསྒྲུབ་བྱེད་བརྙེད་ཐབས་མེད།\n#87 བྱི་ལ། ་ལགས་ཀྱིས་སྤེལ་དོན།:\nDecember 3rd, 2014 at 11:51 am\nབོད་ཀྱི་རྒྱལ་དར་དང་རྒྱལ་གླུ་ལ་འགྱུར་བ་ཏང་དང་མི་བཏང་ནི། མཚོན་དོན་དང་བསྟན་དོན་གྱིས་འགྲིག་དང་མ་འགྲིག་ལ་ཐུག་པ་མ་རེད། དགའ་ལྡན་ཕོ་བྲང་བསྐྱར་གསོ་དང་བློས་བཏང་ག་རེ་བྱེད་ལ་ཐུག་ཡོད་དོ།\n#88 ཀརྡོ་གཉེར་ཕྱག་པ་ ་ལགས་ཀྱིས་སྤེལ་དོན།:\nDecember 3rd, 2014 at 3:08 pm\n#89 Kyighatsang Tenzin ་ལགས་ཀྱིས་སྤེལ་དོན།:\nMay 24th, 2020 at 6:29 pm


Terdzo-ZI-028 - Rinchen Terdzö\nbla ma gsang ba 'dus pa las/_pad+ma rgyal po'i sgos sgrub khol phyung\nVolume 52 (ཟི) / Pages 381-384 / Folios 1a1 to 2b2\nRinchen Terdzö Volumes List > Volume 52 > Text #29 (Scroll to Bottom)\ngu ru chos kyi dbang phyug. bla ma gsang ba 'dus pa las pad+ma rgyal po'i sgos sgrub khol phyung. In Rin chen gter mdzod chen mo pod nga gnyis pa (The Great Treasury of Rediscovered Teachings Volume 52) by 'jam mgon kong sprul, 381-384. New Delhi: Shechen Publications, 2007-2016.\nzhes chos dbang rin po che'i zab gter gyi gtso bo bla ma gsang 'dus las sgos sgrub gung bsgrigs te khol du phyung ba'o\ngter mdzod dbang las pad rgyal chos dbang\n༄༅། །བླ་མ་གསང་བ་འདུས་པ་ལས། པདྨ་རྒྱལ་པོའི་སྒོས་སྒྲུབ་ཁོལ་ཕྱུང་བཞུགས་སོ། ། ྈྈྈྈྈྈྈ མ་ཧཱ་གུ་རུ་སརྦ་སིདྡྷི་ཧཱུྃ༔ འགྲོ་བ་དབང་དུ་བསྡུ་བའི་ཕྱིར༔ གུ་རུ་སྒྲུབ་པའི་ཐབས་ལ་གསུམ༔ སྦྱོར་བ་དངོས་གཞི་རྗེས་དང་གསུམ༔ སྦྱོར་བ་ལ་གསུམ་སྐྱབས་འགྲོ་དང༔ སེམས་བསྐྱེད་གསོལ་བ་གདབ་པ་འོ༔ སྐྱབས་འགྲོ་སྒོ་གསུམ་ཡིད་དད་པས༔ ན་མོ༔ བདེ་གཤེགས་ཐམས་ཅད་འདུས་པའི་སྐུ༔ བླ་མ་རྡོ་རྗེ་འཛིན་པ་ལ༔ བདག་སོགས་སེམས་ཅན་སྐྱབས་སུ་མཆི༔ སེམས་བསྐྱེད་འགྲོ་བ་གཞན་དོན་དུ༔ བླ་མའི་རྣལ་འབྱོར་བརྩོན་བྱ་བསམ༔ གསོལ་འདེབས་སྤྱི་གཙུག་བླ་མ་བསྒོམ༔ ཀྱེ་ཀྱེ་གུ་རུ་ཆེན་པོ་ལ༔ སངས་རྒྱས་ཀུན་གྱི་ཡོན་ཏན་རྫོགས༔ བདག་གི་བསམ་པ་བསྒྲུབ་ཏུ་གསོལ༔ དངོས་གཞི་ལ་གསུམ་བསྐྱེད་རིམ་དང༔ སྔགས་བཟླས་རྫོགས་པའི་རིམ་པའོ༔ བསྐྱེད་པ་དང་པོ་སྟོང་གསལ་ལས༔ ཧྲཱིཿདམར་འོད་འབར་སྣང་སྲིད་ཁྱབ༔ སླར་འདུས་ཧྲཱིཿཉིད་ཧཱུྃ་དུ་གྱུར༔ ཧཱུྃ་ལས་འོད་འབར་པད་སྡོང་ནི༔ རྐང་བཞིའི་སྟེང་དུ་དར་འབོལ་བརྩེགས༔ དེ་སྟེང་ཧཱུྃ་དམར་གུ་རུར་བསྐྱེད༔ ཞལ་གཅིག་ཕྱག་གཉིས་སྐྱིལ་ཀྲུང་བཞུགས༔ སྐུ་མདོག་དམར་གསལ་ཞི་མ་ཁྲོ༔ དར་དམར་བེར་ཕྱམ་སྐུ་ལ་གསོལ༔ ཕྱག་གཡས་ལྕགས་སྒྲོག་ཌཱ་མ་རུ༔ ཕྱག་གཡོན་མེ་ལོང་ཡིག་འབྲུ་འཛིན༔་་་༼ཨ་ནྲྀ་སུ་ཏྲི་པྲེ་དུ་ཨེ་ཤ་ཏྲུཾ་དཀྱིལ་དུ་ཧཱུྃ།༽ ཐུགས་ཀར་པད་སྟེང་ཧཱུྃ་དམར་ལས༔ འོད་འཕྲོས་སྐྱེ་འགྲོ་ཡོངས་ལ་ཕོག༔ གང་ལ་དམིགས་པ་ལྕགས་ཀྱུས་དྲངས༔ ཐུགས་ཀར་དབང་དུ་འདུས་པར་བསམ༔ ཨོཾ་བཛྲ་གུ་རུ་པདྨ་རཱ་ཛ་ཨ་ནྲྀ་ཨེ་པཱ་ཤཾ་ཀུ་རུ་ཧཱུྃ་ཧཱུྃ༔ བདུན་འབུམ་བཟླས་པས་སྐྱེ་འགྲོ་སྡུད༔ མེ་ལོང་དེ་བཞིན་རང་ཡང་བཅང༔ རྫོགས་རིམ་སྣང་སྲིད་དམར་འབྱམས་འོད༔ ཚུར་འདུས་བདག་ཉིད་ཧཱུྃ་ལ་རྫོགས༔ ཧཱུྃ་ཉིད་ཀླད་ཀོར་ཐིག་ལེར་རྫོགས༔ སྟོང་ཉིད་སྙིང་རྗེའི་ངང་ལ་གནས༔ དབང་གི་དངོས་གྲུབ་ངེས་པར་འཐོབ༔ རྗེས་ལ་གསུམ་སྟེ་སྨོན་ལམ་དང༔ རྒྱུན་སྤྱོད་བསྒྲུབས་པའི་འབྲས་བུ་འོ༔ སྨོན་ལམ་འདི་ལྟར་བསྐྱར་ཞིང་གདབ༔ ན་མོ་བླ་མ་བསྒྲུབས་ལ་སོགས༔ དུས་གསུམ་བདག་གིས་ཚོགས་བསགས་མཐུས༔ ཕྲིན་ལས་གང་བརྩམ་མྱུར་འགྲུབ་ཅིང༔ བདག་སོགས་བླ་མེད་འབྲས་ཐོབ་ཤོག༔ རྒྱུན་སྤྱོད་བླ་མའི་ང་རྒྱལ་གྱིས༔ གཞན་དོན་དམིགས་པའི་གསག་སྦྱང་བྱ༔ འབྲས་བུ་བླ་མའི་ས་ནོན་ཅིང༔ གང་ལྟར་བསམ་པའི་དངོས་གྲུབ་ཐོབ༔ པདྨ་རྒྱལ་པོའི་གསང་སྒྲུབ་འདི༔ ཐུགས་ཀྱི་སྲས་དང་འཕྲད་པར་ཤོག༔ ྀཨཚ༔ རྒྱ་རྒྱ་རྒྱ༔ ཞེས་ཆོས་དབང་རིན་པོ་ཆེའི་ཟབ་གཏེར་གྱི་གཙོ་བོ་བླ་མ་གསང་འདུས་ལས་སྒོས་སྒྲུབ་གུང་བསྒྲིགས་ཏེ་ཁོལ་དུ་ཕྱུང་བའོ།། །།\nRetrieved from "http://rtz.tsadra.org/index.php?title=Terdzo-ZI-028&oldid=115024"\nThis page was last edited on 29 December 2017, at 16:43.


Terdzo-THI-014 - Rinchen Terdzö\nThun mong gi sngon 'gro'i chos bshad rin chen them skas\nin cycle ཐུན་མོང་གི་སྔོན་འགྲོའི་ཆོས་བཤད་རིན་ཆེན་ཐེམ་སྐས་ (Thun mong gi sngon 'gro'i chos bshad rin chen them skas)\nVolume 40 (ཐི) / Pages 285-333 / Folios 1a1 to 25a4\nRinchen Terdzö Volumes List > Volume 40 > Text #15 (Scroll to Bottom)\ngter bdag gling pa 'gyur med rdo rje. thun mong gi sngon 'gro'i chos bshad rin chen them skas. In Rin chen gter mdzod chen mo pod bzhi bcu pa (The Great Treasury of Rediscovered Teachings Volume 40) by 'jam mgon kong sprul, 285-333. New Delhi: Shechen Publications, 2007-2016.\nde ltar thun mong gi sngon 'gro'i lam rim gsal bar byed pa rin chen them skas zhes bya ba 'di ni dang po'i las can rnams 'jug pa bde ba'i ched du snyom las pa 'gyur med rdo rjes yi ger spel ba'o\ngter mdzod spyi'i yan lag smin gter gsung\n༄༅། །ཐུན་མོང་གི་སྔོན་འགྲོའི་ཆོས་བཤད་རིན་ཆེན་ཐེམ་སྐས་ཞེས་བྱ་བ་བཞུགས་སོ། ། ཨོཾ་སྭསྟི། ཐུན་མོང་གི་སྔོན་འགྲོའི་ཆོས་བཤད་རིན་ཆེན་ཐེམ་སྐས་ཞེས་བྱ་བ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །བདེ་ཆེན་ཞི་བའི་དབྱིངས་ལས་མི་གཡོ་ཡང་། །སྣ་ཚོགས་སྒྱུ་མའི་རོལ་གར་མཐའ་ཡས་པས། །ཕན་བདེའི་དངོས་ཀུན་སྩོལ་བའི་ཕྲིན་ལས་ཅན། །མཆོག་གསུམ་ངོ་བོ་བླ་མར་ཕྱག་བགྱི་འོ། །སྲིད་པའི་གྲོང་ཁྱེར་ཉམ་ངའི་གཡང་ས་ལས། །རྣམ་གྲོལ་ཐར་པ་མཆོག་གི་གྲོང་ཁྱེར་དུ། །སྐལ་བཟང་མྱུར་བདེར་འཇུག་པ་རིན་ཆེན་གྱི། །ཐེམ་སྐས་ལམ་གྱི་རིམ་པ་འདིར་གསལ་བྱ། །དེ་ཡང་སྤྱིར་སེམས་ཅན་ཐམས་ཅད་ཀྱི་སེམས་ཉིད་གདོད་མ་ནས་སངས་རྒྱས་སུ་གནས་པ་དེ་ཉིད་མངོན་དུ་བྱེད་པ་ལ། བློ་དམན་ཐོས་བསམ་རིམ་འཇུག་གི་ལམ་ལ་བརྟེན་པ་དང། བློ་རབ་མོས་གུས་ཐོད་རྒལ་གྱི་ལམ་ནས་འཇུག་པའི་ཚུལ་གཉིས་ནི་མདོ་སྔགས་ཀྱི་བསྟན་པ་གཉིས་ཀའི་ཚུལ་ལ་ཡོད་ཅིང་། དེ་ལས་དང་པོའི་དབང་དུ་བྱས་ན་མ་ཆགས་པ་གསུམ་ལ་བརྟེན་ནས་དོན་གཉེར་གསུམ་གྱི་བློ་སྐྱེ་བ་ལ་བསླབ་པར་བྱ་བ་ཡིན་ནོ། །དང་པོ་ནི། དལ་འབྱོར་རྙེད་དཀའ་བ་དང་། དེ་ཉིད་མི་རྟག་པར་བསམ་པ་ལས་ཚེ་འདིའི་ཆགས་ཞེན་གྲོལ་ནས་ཕྱི་མ་མཐོ་རིས་ཀྱི་བདེ་བ་དོན་གཉེར་གྱི་བློ་བཅོས་མིན་དུ་སྐྱེའོ། །གཉིས་པ་ནི། འཁོར་བའི་སྡུག་བསྔལ་དང་། ལས་རྒྱུ་འབྲས་བསམ་པས་འཁོར་བའི་ཆགས་ཞེན་བྲལ་ནས་རང་ཉིད་ཐར་པའི་ལམ་ངེས་ལེགས་དོན་གཉེར་གྱི་བློ་རྣལ་མ་སྐྱེའོ། །གསུམ་པ་ནི། བྱམས་སྙིང་རྗེ་བྱང་ཆུབ་ཀྱི་སེམས་བསྒོམས་པས་རང་དོན་གྱི་ཆགས་ཞེན་བྲལ་ནས་གཞན་དོན་དུ་བྱང་ཆུབ་ཐོབ་འདོད་ཀྱི་བློ་བཅོས་མིན་དུ་སྐྱེ་བར་འགྱུར་ཞིང་། དེ་ལྟར་སྐྱེས་བུ་གསུམ་གྱི་བློ་རིགས་དེ་ཤེས་པ་འགྱུར་ཐུབ་པ་མ་བྱུང་གི་བར་དུ་བསྒོམ་པ་ནི་ཆོས་ཐམས་ཅད་ཀྱི་རྩ་བ་ཡིན་ལ། འདི་གསུམ་རྒྱུད་ལ་མ་སྐྱེས་ན། ལྷ་སྒོམ་སྔགས་བཟླ་སོགས་ཇི་ལྟར་བྱས་ཀྱང་གར་འགྲོའི་གཏད་སོ་ཡོད་པ་མ་ཡིན་ནོ། །དེ་ལྟར་ན་ཇི་ལྟར་ཉམས་སུ་བླང་བའི་རིམ་པ་ནི་འདི་ལྟར་ཤེས་པར་བྱ་བ་ཡིན་ཏེ། དལ་འབྱོར་རྙེད་དཀའ་བསམ་པ། འཆི་བ་མི་རྟག་པ་བསམ་པ། འཁོར་བའི་ཉེས་དམིགས་བསམ་པ། ལས་རྒྱུ་འབྲས་བསམ་པ་དང་བཞིའོ། །དང་པོ་ལ་དལ་འབྱོར་ངོས་གཟུང་བ། དེ་ཉིད་རྙེད་དཀའ་ཚུལ། དེ་དོན་ཆེ་བ་བསམ་པ་གསུམ་གྱི་དང་པོ་ནི། བཟོད་པར་དཀའ་བའི་སྡུག་བསྔལ་ཅན་གྱི་འཁོར་བ་འདིར་མི་སྐྱེ་བའི་ཐབས་ལ་འབད་དགོས་ཤིང་། དེ་ཉིད་སྒྲུབ་པའི་རྟེན་ཡང་དལ་འབྱོར་གྱི་ལུས་འདི་ཉིད་ཡིན་ཏེ། དེ་ཡང་ད་ལན་ཙམ་མ་གཏོགས་ཤིན་ཏུ་རྙེད་དཀའ་བས། ད་རེས་འདི་ལ་སྙིང་པོ་ལོན་པ་ཞིག་ཅི་ནས་ཀྱང་བྱེད་དགོས་སྙམ་པའི་འདུན་པ་རྩེ་གཅིག་ཏུ་བྱ་ཞིང་། དེ་ཡང་། བརྒྱད་སྟོང་འགྲེལ་ཆེན་དུ། དམྱལ་བ་ཡི་དྭགས་དུད་འགྲོ་དང་། །ཀླ་ཀློ་ཚེ་རིང་ལྷ་དང་ནི། །ལོག་ལྟ་སངས་རྒྱས་ཀྱིས་སྟོངས་པ། །ལྐུགས་པ་འདི་དག་མི་ཁོམ་བརྒྱད། །ཅེས་པ་ལྟར། ངན་སོང་གསུམ་དུ་སྐྱེས་ན་ནི་སྡུག་བསྔལ་དོས་དྲག་ཅིང་ལུས་རྟེན་ཤིན་ཏུ་ངན་པས་ཆོས་མི་ཁོམ། འདོད་ཁམས་ཀྱི་ལྷ་རྣམས་ནི་འདོད་ཡོན་ལ་ཆགས་པས་གཡེངས་ཤིང་སྐྱོ་ཤས་ཆུང་། གཟུགས་དང་གཟུགས་མེད་ཀྱི་ལྷ་ཕལ་ཆེར་ཡང་ཏིང་ངེ་འཛིན་གྱིས་རྟག་ཏུ་མྱོས་པས་ཆོས་མི་ཁོམ། སངས་རྒྱས་མ་བྱོན་པའི་འཇིག་རྟེན་གྱི་ཁམས་སངས་རྒྱས་ཀྱིས་སྟོངས་པའི་སར་སྐྱེས་པའམ། བྱོན་ཡང་ཆོས་མ་དར་བའི་ས་ཕྱོགས་མཐའ་འཁོབ་ཀླ་ཀློར་སྐྱེས་པ་དང་། ཆོས་དར་བའི་སར་སྐྱེས་ཀྱང་ཚེ་སྔ་ཕྱི་དང་ལས་འབྲས་དང་དཀོན་མཆོག་གསུམ་མེད་པར་འཛིན་པའི་ལོག་ལྟ་ཅན་དང་། ཀླེན་ལྐུགས་སུ་གྱུར་ནས་བླང་དོར་གྱི་གནས་གང་ཡང་མི་གོ་བས་འཇུག་ལྡོག་གི་བསམ་པ་མེད་པར་སྐྱེས་པ་རྣམས་ནི་མི་ཁོམ་པའི་གནས་བརྒྱད་ཡིན་ལ། དེ་ཡང་ངན་སོང་གསུམ་དང་ལྷ་ཚེ་རིང་པོ་ནི་མི་མ་ཡིན་པའི་མི་ཁོམ་པ་དང་། གཞན་བཞི་ནི་མིའི་མི་ཁོམ་པ་ཡིན་ནོ། །མི་ཁོམ་པའི་ལྷ་ནི་འདུ་ཤེས་མེད་པའི་ལྷ་ཉིད་ལ་ངོས་འཛིན་འཐད་པར་ཡང་བཤད་དོ། །དེ་ལྟར་མི་ཁོམ་པའི་གནས་བརྒྱད་དང་བྲལ་བ་ནི་དལ་བ་ཡིན་ཏེ། ནམ་མཁའ་རིན་པོ་ཆེའི་མདོ་ལས། བྱང་ཆུབ་སེམས་དཔའ་ནམ་མཁའི་སྙིང་པོས་གསོལ་བ། བཅོམ་ལྡན་འདས་དལ་འབྱོར་ཇི་ལྟར་བལྟ་བར་བགྱི། བཀའ་བསྩལ་པ། སེམས་རྣམ་པར་རྟོག་པས་དབྱེན་བཅོས་ཏེ་གཡེང་བ་ནི་བྲེལ་བ་ཞེས་བྱའོ། །སེམས་རྣམ་པར་རྟོག་པ་ཞི་ནས་རང་བཞིན་དུ་གནས་པ་ནི་དལ་བ་ཞེས་བྱའོ། །ཞེས་དང་། སྡུད་པར། མི་ཁོམ་བརྒྱད་སྤངས་དེ་ཡིས་དལ་བ་རྟག་ཏུ་རྙེད། །ཅེས་གསུངས་པའོ། །འབྱོར་བའི་ཆོས་བཅུ་ལས་རང་འབྱོར་ལྔ་ནི། །མི་ཉིད་དབུས་སྐྱེས་དབང་པོ་ཚང་། །ལས་མཐའ་མ་ལོག་གནས་ལ་དད། །ཅེས་པས། དེ་ལ་བདག་གིས་སྤྱིར་མི་ལུས་ཐོབ། སྒོས་ཡུལ་དབུས་ཆོས་དར་བའི་སར་སྐྱེས། དབང་པོ་སྒོ་ལྔ་སོགས་ཚང་བས་བླང་དོར་ཤེས་སུ་རུང་། མཚམས་མེད་པའི་ལས་བྱས་སམ་བྱེད་དུ་བཅུག་པ་མ་ཡིན་པ། འཇིག་རྟེན་དང་འཇིག་རྟེན་ལས་འདས་པའི་དཀར་ཆོས་ཐམས་ཅད་སྐྱེ་བའི་གནས་འདུལ་བ་ལ་དད་པ་སྟེ་སངས་རྒྱས་ཀྱི་གསུང་རབ་ལ་དད་པ་དང་ལྡན་པ་ཙམ་འདུག་སྟེ། ལྔ་པོ་ནི་རང་རྒྱུད་ཀྱིས་བསྡུས་ཤིང་ཆོས་སྒྲུབ་པའི་ཆ་རྐྱེན་ཡིན་པས་རང་འབྱོར་ཞེས་བྱའོ། །དེ་ཡང་མི་ཁོམ་པ་བརྒྱད་ལས་ལོག་པའི་དལ་བ་དང་རང་འབྱོར་ལྔ་ནི་གནད་གཅིག་གོ །གཞན་འབྱོར་ལྔ་ནི། སངས་རྒྱས་བྱོན་དང་དེས་ཆོས་གསུངས། །བསྟན་པ་གནས་དང་དེ་རྗེས་འཇུག །གཞན་ཕྱིར་སྙིང་ནི་བརྩེ་བ་འོ། །ཞེས་པས་སངས་རྒྱས་འཇིག་རྟེན་དུ་བྱོན་པ། དེས་དམ་པའི་ཆོས་གསུངས་པ། དེའི་བསྟན་པ་མ་ནུབ་པར་གནས་པ། བསྟན་པ་ལ་རྗེས་སུ་འཇུག་པ་གཞན་ཡང་མང་དུ་ཡོད་པ། ཆོས་བྱེད་པ་རྣམས་ལ་གཞན་གྱིས་སྙིང་བརྩེ་བའི་སྒོ་ནས་ཟས་གོས་སོགས་མཐུན་རྐྱེན་སྦྱོར་བ་པོ་ཡང་མང་དུ་ཡོད་པའོ། །གཞན་བརྩེ་བ་ནི་དགེ་བའི་བཤེས་གཉེན་གྱིས་ཆོས་ལ་བརྩེ་བས་འདྲེན་པ་ཉིད་ཡིན་པར་བཤད་པ་ཡང་ཡོད་དོ། །དེ་ལྔ་ནི་གཞན་རྒྱུད་ཀྱིས་བསྡུས་ཤིང་ཆོས་སྒྲུབ་པའི་ཆ་རྐྱེན་ཡིན་པས་ན་གཞན་འབྱོར་རོ། །དེ་ཡང་མདོ་ལས། འབྱོར་པ་ནི་སེམས་ཀྱི་རང་བཞིན་ཤེས་པ་བློ་ཡང་དག་པའི་དོན་ལ་འབྱོར་པ་ཞེས་བྱའོ། །ཞེས་གསུངས་པས། དེ་ལ་དལ་བ་ནི་ངོ་བོ་ཡིན་ལ། འབྱོར་པ་ནི་དེའི་ཁྱད་པར་གྱི་ཆོས་ཏེ། དེ་ལྟར་དལ་འབྱོར་བཅོ་བརྒྱད་ཚང་བའི་ལུས་འདི་ལྟ་བུ་ཤིན་ཏུ་རྙེད་པར་དཀའ་བས། ད་རེས་ཆོས་ལ་འབད་དགོས་པ་འདུག་སྙམ་བློ་རྩེ་གཅིག་ཏུ་དྲིལ་བར་བྱ་སྟེ། སྤྱོད་འཇུག་ལས། འདི་འདྲའི་དལ་བ་རྙེད་གྱུར་ནས། །བདག་གིས་དགེ་གོམས་མ་བྱས་ན། །འདི་ལས་བསླུས་པ་གཞན་མེད་དེ། །འདི་ལས་རྨོངས་པ་གཞན་མེད་དོ། །ཞེས་གསུངས་པ་བཞིན་ནོ། །གཉིས་པ་དེ་ཉིད་རྙེད་དཀའ་བའི་ཚུལ་ནི། སེམས་ཅན་གྱི་ནང་ན་ངན་སོང་གསུམ་གྱི་འགྲོ་བ་ནི་ཤིན་ཏུ་མང་སྟེ་ས་ཆེན་པོའི་རྡུལ་བཞིན་མཐའ་མེད། མཐོ་རིས་ཀྱི་འགྲོ་བ་ནི་ཤིན་ཏུ་ཉུང་སྟེ་སེན་མོའི་སྟེང་གི་རྡུལ་ཙམ་དུ་གསུངས་ཤིང་། ངན་སོང་གསུམ་གྱི་ནང་ནས་ཉུང་ཤོས་དུད་འགྲོ་དང་། དེའི་ཡང་བྱིངས་ནི་རྒྱ་མཚོ་ཆེན་པོར་གནས་ཤིང་བསམ་གྱིས་མི་ཁྱབ། ཁ་འཐོར་གྱིས་ཀྱང་ས་གཞི་རི་ཀླུང་བར་སྣང་ཐམས་ཅད་ཁེངས་པ་ཙམ། ལྷ་དང་མིའི་འགྲོ་བ་ནི་དེ་ལ་ལྟོས་ན་སྲིད་མཐའ་ཙམ་དང་། དེ་ལས་ཀྱང་སྤྱིར་མིའི་འགྲོ་བ་ཉུང་། སྒོས་འཛམ་བུའི་གླིང་པའི་མི་ཉུང་། ཡང་སྒོས་ཆོས་ལྡན་གྱི་མི་ལུས་ནི་སྲིད་མཐའ་ཙམ་སྟེ། དེ་ལྟར་ཉུང་བ་ཡང་སེམས་ཅན་གྱི་ནང་ན་སྡིག་པའི་ལས་བྱེད་པ་ནི་ཆེས་མང་སྟེ་མཐའ་མེད། དགེ་བ་བྱེད་པ་ནི་ཅི་ནས་ཀྱང་ཉུང་ཞིང་། དེའི་ནང་ནས་ཀྱང་མི་ལུས་འཕེན་ཐུབ་པའི་ཚུལ་ཁྲིམས་བསྲུང་བ་ཤིན་ཏུ་དཀོན་པས་མི་ལུས་རྙེད་པར་དཀའ་བ་སྟེ། དབུ་མ་འཇུག་པར། མངོན་མཐོའི་རྒྱུ་ནི་ཚུལ་ཁྲིམས་ལས་གཞན་མེད། ཅེས་མངོན་མཐོའི་རྒྱུ་ཚུལ་ཁྲིམས་ཁོ་ནར་ངེས་པ་དང་། དེ་ཉིད་དཀོན་པའི་དཔེ་ཡང་། མགོན་པོ་ཀླུ་སྒྲུབ་ཀྱིས། རྒྱ་མཚོ་གཅིག་གནས་གཉའ་ཤིང་བུ་ག་དང་། །རུས་སྦལ་ཕྲད་པ་བས་ཀྱང་དུད་འགྲོ་ལས། །མི་ཉིད་ཆེས་ཐོབ་དཀའ་འོ་མི་དབང་གིས། །དམ་ཆོས་སྤྱོད་པས་དེ་འབྲས་མཆིས་པར་མཛོད། །ཅེས་གསུངས་པའི་དཔེས་ཀྱང་མཚོན་པར་བྱས་ནས་སྤྱིར་མི་ལུས་རྙེད་དཀའ་དང་། ཁྱད་པར་ཆོས་ལྡན་གྱི་མི་ལུས་འདི་འདྲ་རྙེད་པ་ནི་བསོད་ནམས་མང་པོ་བསགས་པའི་མཐུ་ལས་བྱུང་བས་ན། ད་རེས་རྙེད་པར་དཀའ་བའི་ལུས་རྟེན་ཕུན་སུམ་ཚོགས་པ་ཐོབ་པའི་དུས་འདིར་གཏན་གྱི་བདེ་བའི་ཕྱིར་དུ་ཆོས་རྣམ་དག་ཅིག་ཅི་ནས་ཀྱང་བསྒྲུབ་པར་བྱའོ་སྙམ་དུ་བསམ་པའོ། །གསུམ་པ་རྙེད་པ་དོན་ཆེ་བར་བསམ་པ་ནི། དེ་ལྟར་ཤིན་ཏུ་རྙེད་དཀའ་བའི་མི་ལུས་དེ་ཐོབ་པ་ལ་དགོས་པ་ཅི་ཡོད་སྙམ་ན་ཕན་ཡོན་ཤིན་ཏུ་ཆེ་སྟེ། གནས་སྐབས་སུ་སྐྱེ་བ་ནས་སྐྱེ་བར་མཐོ་རིས་ཀྱི་བདེ་བ་ལུས་དང་ལོངས་སྤྱོད་སོགས་ཕུན་སུམ་ཚོགས་པའི་དངོས་པོ་མཐའ་དག་ཀྱང་བདེ་བླག་ཏུ་སྒྲུབ་ནུས། དེར་མ་ཟད་ཐེག་པ་འོག་མའི་མྱང་འདས་དང་། བླ་ན་མེད་པའི་བྱང་ཆུབ་ཀྱང་སྒྲུབ་ནུས་ཤིང་། འདི་མ་ཐོབ་ན་ཐར་པ་ལྟ་ཅི་སྨྲོས་འཁོར་བའི་བདེ་བ་ཙམ་ཡང་སྒྲུབ་པའི་ཐབས་མེད་པས། དེས་ན་ད་རེས་དལ་འབྱོར་ལ་སྙིང་པོ་ལོན་པ་ཞིག་མ་བྱས་ན་རིན་པོ་ཆེའི་གླིང་ནས་ལག་སྟོང་དུ་ལྡོག་པ་ལྟར་དོན་མེད་དུ་སོང་ན་འཕུང་ཚབས་ཤིན་ཏུ་ཆེ་སྟེ། སྤྱོད་འཇུག་ལས། མི་ཡི་གྲུ་ལ་བསྟེན་ནས་ནི། །སྡུག་བསྔལ་ཆུ་བོ་ཆེ་ལས་སྒྲོལ། །གྲུ་འདི་ཕྱི་ནས་རྙེད་དཀའ་བས། །རྨོངས་པ་དུས་སུ་གཉིད་མ་ལོག །ཅེས་གསུངས་པ་ལྟར་འདོད་དོན་ཁྱད་པར་ཅན་འགྲུབ་ཏུ་རུང་བའི་རྟེན་ལན་གཅིག་ཐོབ་པ་དེ་ཉིད་སྔར་དོན་མེད་དུ་དེ་ཙམ་ཐལ། ད་ནི་ཅི་ནས་ཀྱང་དམ་པའི་ཆོས་ལ་རྩེ་གཅིག་ཏུ་འབད་པར་བྱའོ་སྙམ་པའི་བསམ་པ་སྙིང་ཐག་པ་ནས་དྲན་པར་བྱས་ནས་དལ་འབྱོར་མདོ་མེད་དུ་མ་སོང་བ་གལ་ཆེའོ། །གཉིས་པ་འཆི་བ་མི་རྟག་པ་བསམ་པ་ནི། མཐར་འཆི་བ་འོང་སྙམ་པ་ཐམས་ཅད་ལ་ཡོད་ཀྱང་། རེ་ཞིག་མི་འཆི་བར་རེ་བའི་བློ་དེ་འཆི་ཁ་ཚུན་ཆད་ལ་འབྱུང་། བློ་ངན་དེས་བསྒྲིབས་ནས་ཚེ་འདིའི་རྣམ་གཡེང་ལ་འབྱམས། ཕྱི་མའི་དོན་བསྒྲུབ་པ་ཕྱི་བཤོལ་ལེ་ལོའི་དབང་དུ་འགྲོ་བས་མི་རྟག་པ་བསྒོམ་དགོས། དེ་ལ་ངེས་པར་འཆི་བ་བསམ་པ། ནམ་འཆི་ཆ་མེད་པ། འཆི་བ་ལ་ཅིས་ཀྱང་མི་སྟོངས་པར་བསམ་པ་གསུམ་གྱི་དང་པོ་ངེས་པར་འཆི་བ་བསམ་པ་ནི། དལ་འབྱོར་གྱི་རྟེན་དེ་ཉིད་ཐོབ་ཟིན་ནས་མི་འཆི་བ་ཞིག་ཡིན་ན་དེ་ཀ་ཡིན་མོད་རྟག་པའི་ངེས་པ་ཅུང་ཟད་ཀྱང་མེད་དེ། ལུས་ཅི་འདྲ་ཞིག་བླངས་པ་དང་། གནས་གྲོགས་གང་ལ་བརྟེན་ཀྱང་འཆི་བ་ལས་མ་འདས། ས་སྟེང་གི་འགྲོ་བ་སྔར་བྱུང་བ། ད་གཟོད་འབྱུང་འགྱུར། ད་ལྟ་དངོས་སུ་ཡོད་པ་འདི་ཐམས་ཅད་ཀྱང་འཆི་བ་ལས་མ་འདས། མདོར་ན་རང་རེ་བཙས་ནས་དེ་རིང་ཡན་ཆད་དུ་དགྲ་གཉེན་བར་མའི་འགྲོ་བ་ཇི་ཙམ་ཞིག་ཤི། དེས་ན་བདག་ལ་མི་འཆི་བའི་གདིང་ཅི་ཞིག་ཡོད་དེ། མདོ་ལས། བྱུང་དང་འབྱུང་བར་འགྱུར་བ་ཇི་སྙེད་པ། །ཀུན་གྱིས་ལུས་འདི་གཏོང་ནས་འགྲོ་བ་དང་། །དེ་ཀུན་འཇིག་པར་མཁས་པས་རྟོགས་བགྱི་སྟེ། །ཆོས་ལ་གནས་བགྱི་ངེས་པར་སྤྱད་པ་སྤྱོད། །ཅེས་དང་། རྟ་དབྱངས་ཀྱིས། ས་འམ་འོན་ཏེ་མཐོ་རིས་ན། །སྐྱེས་ནས་ལ་ལ་མ་ཤི་པ། །འགའ་ཞིག་ཁྱོད་ཀྱིས་མཐོང་བ་འམ། །ཐོས་སམ་འོན་ཏེ་ཐེ་ཚོམ་ཟ། །ཞེས་དང་། གང་དུ་ཕྱིན་ཀྱང་འཆི་བས་མི་ཚུགས་པའི། །ས་ཕྱོགས་དེ་ནི་གང་ནའང་ཡོད་མ་ཡིན། །ནམ་མཁའ་ལ་མེད་རྒྱ་མཚོའི་གཏིང་ནའང་མེད། །རི་བོ་ཀུན་གྱི་ཕུག་ཏུ་ཞུགས་ཀྱང་མེད། །ཅེས་གསུངས་པ་ལྟར་སྤྱིར་འཆི་བ་ལས་མ་འདས་ཤིང་། འོན་ཀྱང་ཚེ་རིང་པོར་འཚོ་བ་ཞིག་ཡིན་དུ་སྲིད་ཀྱང་། ལོ་དང་ཟླ་བ་ཞག་དང་ཟ་མ་སྐད་ཅིག་རེ་རེས་ཀྱང་སྡོད་པ་མེད་པར་འཆི་བ་ལ་ཇེ་ཉེར་སོང་བས་སྔར་དེ་ཙམ་ཞིག་འདས། ལྷག་མ་ཡང་བསྣོན་པ་མེད་ཅིང་བར་མ་ཆད་དུ་འགྲིབ་པ་ཡིན་ཏེ། རྒྱ་ཆེ་རོལ་པ་ལས། སྲིད་གསུམ་མི་རྟག་སྟོན་ཀའི་སྤྲིན་དང་འདྲ། །སྐྱེས་བུའི་ཚེ་འགྲོ་རི་གཟར་འབབ་ཆུར་མཚུངས། །འགྲོ་བའི་ཚེ་འགྲོ་ནམ་མཁའི་གློག་འདྲ་སྟེ། །རི་གཟར་འབབ་ཆུ་ལྟ་བུར་མྱུར་མགྱོགས་འགྲོ །ཞེས་དང་། སྤྱོད་འཇུག་ལས། ཉིན་མཚན་སྡོད་པ་ཡོངས་མེད་པར། །ཚེ་འདི་རྟག་ཏུ་གོད་འགྱུར་ཞིང་། །སྣོན་པ་གུད་ནས་འོང་མེད་ན། །བདག་ལྟ་འཆི་བར་ཅིས་མི་འགྱུར། །ཞེས་གསུངས་པས། དེས་ན་དང་པོར་གཞོན་པའི་དུས་སུ་ནི་བསམ་པ་མ་རྙེད་པས་ཆོས་མ་བྱུང་། མཐར་རྒས་ནས་ནི་ཆོས་བྱེད་ལོ་བྱས་ཀྱང་ལུས་སེམས་ཀྱི་སྟོབས་ཟད་པས་བོགས་སྐྱེད་མི་འབྱུང་། དེའི་བར་གྱི་ཕྱེད་ནི་གཉིད་ཀྱིས་འདས། གཞན་ཡང་རྣམ་གཡེང་འགྲོ་འདུག་སོགས་དོན་མེད་སྣ་ཚོགས་ཀྱི་དབང་དུ་འགྲོ་བས་ཆོས་བྱེད་པའི་གནས་སྐབས་ཅུང་ཟད་ཙམ་དེར་འདུག་པས། ཚེ་འདིའི་ཕུན་ཚོགས་དང་བསླུ་བྲིད་ཐམས་ཅད་རྨི་ལམ་ཐུན་གཅིག་གི་བདེ་བ་ལྟར་ངེས་ཤེས་བསྐྱེད་ནས་དམ་པའི་ཆོས་སྒྲུབ་པ་ལ་ནན་ཏན་དུ་བྱའོ། །གཉིས་པ་ནམ་འཆི་ཆ་མེད་པར་བསམ་པ་ནི། མཐར་འཆི་ཡང་རེ་ཞིག་མི་འཆི་བས་དེ་ཙམ་དུ་རིངས་ཅི་དགོས་སྙམ་ན། སྤྱིར་སྒྲ་མི་སྙན་པ་མ་གཏོགས་པ་འགྲོ་བ་གཞན་གྱི་ཚེ་ལ་ངེས་པ་མེད་ཅིང་། ཁྱད་པར་འཛམ་བུ་གླིང་པའི་ཚེ་ནི་ཤིན་ཏུ་མ་ངེས་པ་ཡིན་ཏེ། དང་པོར་ཚེ་ལོ་དཔག་མེད་ཐུབ་པའང་བྱུང་མོད། མཐར་ལོ་བཅུ་ལ་རིང་མཐའ་བྱེད་དགོས་ཤིང་། ད་ལྟ་ཡང་རྒན་གཞོན་བར་མ་གང་ལ་ཡང་ནམ་འཆིའི་ངེས་གཟུང་མེད་དེ། མཛོད་ལས། འདི་ན་མ་ངེས་ཐ་མར་ནི། །ལོ་བཅུ་དང་པོ་དཔག་ཏུ་མེད། །ཅེས་སོ། །གལ་ཏེ་སྔོན་གྱི་ལེགས་བྱས་ཀྱིས་ཚེ་ལོ་དྲུག་ཅུ་བདུན་ཅུ་ཙམ་འཕངས་སུ་སྲིད་ཀྱང་། དེ་རིང་ནས་བརྩི་རྒྱུ་མིན་ཏེ། སྔར་དེ་ཙམ་འདས། ད་ཇི་ཙམ་ཐུབ་ཚོད་མི་དཔོགས། ཡང་སུམ་ཅུའམ་བཞི་བཅུ་ཙམ་ལས་མ་འཕངས་པའང་སྲིད། གང་ནའང་མཐོང་ཐོས་ཀྱི་འགྲོ་བ་གློ་བུར་དུ་ཤི་བ་རྣམས་ལ་བརྟགས་ན། རང་ཅག་དེ་ལྟ་བུའི་ཆོས་ཅན་ལས་མ་འདས་ཏེ། ཀུན་མཁྱེན་ཆོས་རྗེས། ཚེ་འདི་མི་རྟག་འཇིམ་པའི་བུམ་པ་འདྲ། །སང་དང་འཇིག་རྟེན་ཕྱི་མའི་སྣང་བ་གཉིས། །སྔོན་ལ་གང་འབྱུང་ངེས་པ་མེད་པས་ན། །དེ་རིང་ཉིད་ནས་དམ་པའི་ཆོས་མཛོད་ཅིག །ཅེས་གསུངས་པ་ལྟར། སང་གནངས་དང་འོ་སྐོལ་གྱི་ཚེ་ཕྱི་མ་གང་སྔ་མི་ཤེས་པས་ཚེ་འདིའི་བྱ་བྱེད་ཐམས་ཅད་ཀྱི་འཁྲི་བ་རྦད་ཀྱིས་ཆོད་པར་བྱ་དགོས་ཏེ། ཀླུ་སྒྲུབ་ཀྱིས། ས་དང་ལྷུན་པོ་རྒྱ་མཚོ་ཉི་མ་བདུན། །འབར་བས་བསྲེགས་པས་ལུས་ཅན་འདི་དག་ཀྱང། །ཐལ་བ་ཡང་ནི་ལུས་པར་མི་འགྱུར་ན། །ཤིན་ཏུ་ཉམ་ཆུང་མི་ལྟ་སྨྲོས་ཅི་འཚལ། །ཞེས་པ་ལྟར་ལུས་ནི་ཆུའི་ལྦུ་བ་ལྟར་ཉམ་ཆུང་། དབུགས་ནི་སྟོན་ཀའི་ན་བུན་བཞིན་ནམ་ཡལ་ཆ་མེད། རང་དབང་མ་ཐོབ་པའི་སེམས་ནི་གར་འགྲོའི་བརྟོལ་མ་མཆིས་ཏེ། ཇི་སྐད་དུ། དེ་རིང་ཁོ་ན་མི་འཆི་ཞེས། །བདེ་བར་འདུག་པ་རིགས་མ་ཡིན། །ཞེས་དང་། ཀླུ་སྒྲུབ་ཀྱིས་ཀྱང་། འཆི་བའི་རྐྱེན་ནི་མང་བ་སྟེ། །གསོན་པ་ཡི་ནི་ཉུང་ཟད་ཅིག །དེ་དག་ཉིད་ཀྱང་འཆི་བའི་རྐྱེན། །དེ་བས་རྟག་ཏུ་ཆོས་མཛོད་ཅིག །ཅེས་གསུངས་པ་ལྟར། ཕྱིའི་རྐྱེན་མི་དང་དུད་འགྲོ་གདོན་བགེགས་ལ་སོགས་པས་འཚེ་བ་དང་། མེ་ཆུ་གཡང་ས་ལ་སོགས་པའི་འབྱུང་བའི་གནོད་པ། ནང་ལུས་ལ་ནད་རིགས་བཞི་བརྒྱ་རྩ་བཞི་ལ་སོགས་པ་མདོར་ན་འཆི་རྐྱེན་འདིས་མི་བྱེད་བྱ་བ་མེད་དེ། འཚོ་བའི་རྐྱེན་དུ་རེ་བའི་ཟས་གོས་དང་སྨན་སོགས་བརྟེན་པ་ཡང་འཆི་རྐྱེན་དུ་མི་འགྲོ་བའི་ཆ་མེད། དེས་ན་འཆི་བའི་རྐྱེན་ངན་བུ་ཡུག་འཚུབས་པ་ལྟ་བུའི་དབུས་ན་བདག་གནས་པ་ཡིན་ན། ནམ་འཆི་ཆ་མེད་སྙམ་དུ་བསྒོམ་པར་བྱ་སྟེ། དམ་པས། ཡེངས་པའི་བར་ལ་འཆི་བདག་བདུད་ཀྱིས་འཛིན། །ད་ལྟ་ཉིད་ནས་སྒྲུབས་ཤིག་དིང་རི་བ། །ཞེས་གསུངས་པ་ལྟར་རོ། །གསུམ་པ་འཆི་བ་ལ་ཆོས་མ་གཏོགས་ཅིས་ཀྱང་མི་ཕན་པར་བསམ་པ་ནི། དེ་ལྟར་འཆི་བའི་གནས་སྐབས་མངོན་དུ་གྱུར་པ་ན། བསགས་པའི་ནོར་རྫས་མང་ཡང་ཁྱེར་དབང་མེད་དེ་ལྷན་ཅིག་སྐྱེས་པའི་ཤ་རུས་ཀྱང་འཇོག་དགོས། འགྲོགས་པའི་གཉེན་བཤེས་དང་འཁོར་གཡོག་བརྩེ་དུངས་ཆེ་བས་མཐའ་བསྐོར་ཡང་འཁྲིད་པའི་དབང་མེད། བརྩིགས་པའི་ཁང་ཁྱིམ་བཙན་ཡང་འཁྲི་ས་དང་སྡོད་དབང་མེད་པར་ཚེ་འདིའི་ཕུན་ཚོགས་ཐམས་ཅད་དང་བྱེ་བྲལ་བྱས་ནས་རྒྱུས་མེད་ཀྱི་ཕྱོགས་སུ་རང་དབང་མེད་པར་འགྲོ་བ་ལ། ཟས་ནོར་ཤེད་སྟོབས་རིག་སྔགས་རྟེན་འབྲེལ་གང་གིས་ཀྱང་མི་བཟློག་སྟེ། མདོ་ལས། རྒྱལ་པོ་ཆེན་པོ། ན་བས་ནི་ནད་མེད་པ་འཇོམས་ཤིང་འོང་། རྒ་བས་ནི་དར་ལ་བབས་པ་འཇོམས་ཤིང་འོང་། རྒུད་པས་ནི་ཕུན་སུམ་ཚོགས་པ་འཇོམས་ཤིང་འོང་། འཆི་བས་ནི་སྲོག་འཇོམས་ཤིང་འོང་། དེ་དག་ལ་མགྱོགས་པར་འབྲོས་པའམ། ནོར་གྱིས་བཟློག་པའམ། རྫས་དང་སྔགས་དང་སྨན་རྣམས་ཀྱིས་ཞི་བར་བྱ་སླ་བ་མ་ཡིན་ནོ། །ཞེས་དང་། ཞི་བ་ལྷས། གཤིན་རྗེའི་སྐྱེས་བུས་ཟིན་པ་ལ། །གཉེན་གྱིས་ཅི་ཕན་བཤེས་ཅི་ཕན། །ཞེས་གསུངས་པ་དང་། འོ་ན་དེ་དག་རྗེས་སུ་མི་འབྲང་ན་ཅི་ཞིག་འབྲང་སྙམ་ན། རང་གིས་བསགས་པའི་ལས་དགེ་སྡིག་གཉིས་པོ་རྗེས་སུ་འབྲང་བ་ཡིན་ཏེ། རྒྱལ་པོ་ལ་གདམས་པའི་མདོ་ལས། དུས་ཀྱིས་བསྙེན་ནས་རྒྱལ་པོ་འགྲོ་གྱུར་ན། །ལོངས་སྤྱོད་མཛའ་དང་གཉེན་བཤེས་རྗེས་མི་འབྲང་། །སྐྱེས་བུ་དག་ནི་གང་ནས་གར་འགྲོ་ཡང་། །ལས་ནི་གྲིབ་མ་བཞིན་དུ་རྗེས་སུ་འབྲང་། །ཞེས་གསུངས་པ་དང་། དེས་ན་ཕྱི་ནང་སྣོད་བཅུད་ཀྱི་འགྱུར་བ་ཐམས་ཅད་རང་ལ་མི་རྟག་པ་སྟོན་པའི་བརྡར་ངེས་ཤེས་བསྐྱེད་ནས། ཚེ་འདིའི་བྱ་བྱེད་ཐམས་ཅད་ནི་ཟིན་ཚར་མེད་ཅིང་མདོ་དོན་ཆུང་། འཆི་དུས་ཕན་ཆད་རྒྱུན་ཆགས་སུ་ཕན་པ་ནི་དམ་པའི་ཆོས་ཁོ་ན་ཡིན་ལ། ད་ལྟ་ཉིད་དུ་ཆོས་ལ་འབད་པར་བྱའོ་སྙམ་དུ་བསམ་པ་གལ་ཆེའོ། །དེ་ལྟར་ཡང་ཀླུ་སྒྲུབ་ཀྱིས། མགོ་འམ་གོས་ལ་གློ་བུར་མེ་ཤོར་ན། །དེ་དག་ལྡོག་སླད་བགྱི་བ་བཏང་ནས་ཀྱང་། །ཡང་སྲིད་མེད་པར་བགྱིད་སླད་འབད་འཚལ་ཏེ། །དེ་ལས་ཆེས་མཆོག་དགོས་པ་གཞན་མ་མཆིས། །ཞེས་པ་དང་། དམ་པས། བྲེལ་དོན་ཚར་ནས་ཆོས་ལ་ཕྱིན་པ་མེད། །དྲན་པའི་ཚེ་ན་རྒྱུགས་ཤིག་དིང་རི་བ། །ཞེས་གསུངས་པ་བཞིན་ནོ། །གསུམ་པ་འཁོར་བའི་ཉེས་དམིགས་བསམ་པ་ལ་གསུམ། ངན་སོང་གསུམ་གྱི་སྡུག་བསྔལ་བསམ་པ། མཐོ་རིས་ཀྱི་སྡུག་བསྔལ་བསམ་པ། སྡུག་བསྔལ་གསུམ་གྱི་རང་བཞིན་སྤྱིར་བསམ་པའོ། །དང་པོ་ངན་སོང་གསུམ་གྱི་སྡུག་བསྔལ་བསམ་པ་ནི། དེ་ལྟར་ངེས་པར་འཆི་བས་ཚེ་འདིར་སྡོད་པའི་དབང་མེད། ཤི་བས་མི་ཆོག་སྐྱེ་བ་ལེན་དགོས། དེ་ཡང་བདེ་འགྲོ་དང་ངན་འགྲོ་གཉིས་ལས་མ་འདས། དེ་ཉིད་ལས་དཀར་ནག་གིས་འཕངས་པའི་རྗེས་སུ་འགྲོ་བ་ལས་རང་དབང་ཅན་མ་ཡིན་ན་བདག་གིས་ཀྱང་མི་དགེ་བའི་ལས་ཇི་སྙེད་ཅིག་བསགས་མོད། བདག་ངན་སོང་དུ་སྐྱེས་ན་སྡུག་བསྔལ་ཅི་འདྲ་ཞིག་མྱོང་བར་འགྱུར་སྙམ་དུ་བསམ་དགོས། དེ་ཡང་དཔལ་མགོན་ཀླུ་སྒྲུབ་ཀྱིས། །རབ་ཏུ་ཚ་ཞིང་གྲང་བ་ཡི། །དམྱལ་བ་ཉི་མ་གཅིག་བཞིན་དྲན། །བཀྲེས་སྐོམ་དག་གིས་རིད་པ་ཡི། །ཡི་དྭགས་དག་ཀྱང་དྲན་པར་བྱ། །རྨོངས་པའི་སྡུག་བསྔལ་རབ་མང་བའི། །བྱོལ་སོང་ལྟ་ཞིང་དྲན་པར་བྱ། །དེའི་རྒྱུ་རྣམ་སྤང་བདེ་རྒྱུ་སྤྱད། །ཅེས་གསུངས་པ་ལྟར། དང་པོ་དམྱལ་བའི་སྡུག་བསྔལ་བསམ་པ་ལ་བཞི་ལས། དང་པོ་ཚ་དམྱལ་གྱི་སྡུག་བསྔལ་བསམ་པ་ནི། དེ་ལ་གནས་ཀྱི་ཁྱད་པར་ལྕགས་བསྲེགས་ཀྱི་ས་གཞི་རི་རོང་ངམ་གྲོག་ཅན། མེ་ལྕེ་ཁྲུ་གང་ཙམ་རྟག་ཏུ་འབར་ཞིང་ཟངས་ཞུན་དང་འགྱུར་བྱེད་ཀྱི་ཁུ་བ་འབབ་པ། ལྕགས་བསྲེགས་ཀྱི་སྡོང་པོ་མེ་འབར་བས་གཏམས་པ། གདུག་པའི་བྱ་དང་གཅན་གཟན་དང་དམྱལ་སྲུང་གཤེད་མ་མི་བསྲུན་པ་དུ་མས་གང་བ། ལྕགས་བསྲེགས་ཀྱི་རྩིག་པ་དང་མེ་འོབས་ཀྱིས་ཀུན་ནས་བསྐོར་བ། དེ་ཡང་བསྐལ་པ་འཇིག་དུས་ཀྱི་མེ་ལས་ཚ་ཞིང་། དེ་བས་འོག་མ་འོག་མ་བཞི་འགྱུར་གྱིས་ཚ་བར་བཤད་དོ། །དེར་སྐྱེ་བའི་བར་དོ་རྣམས་ཆར་རླུང་གིས་དེད་པས་གྲང་བའི་རྣམ་པར་ཤར་བས་ཚ་དམྱལ་གྱི་གནས་མཐོང་སྟེ། དེ་དྲོ་བར་ཤེས་ནས་སྲེད་པས་བརྒྱུགས་པས་དེར་ཚུད་པའི་སྐད་ཅིག་ལ་གཉིད་སད་པ་ལྟར་སྐྱེ་བ་ལེན་པར་འགྱུར་ཞིང་། དེ་ཡང་རིག་པ་ཚོར་ངེས་སྐྱེན་ཞིང་ལུས་འཇམ་ཞིང་མཉེན་པས་ལུས་སེམས་གཉིས་ཀའི་ཆ་ནས་བཟོད་སྲན་ཆུང་བས་ཀྱང་སྡུག་བསྔལ་ལྷག་པར་ཆེའོ། །སྡུག་བསྔལ་གྱི་ཁྱད་པར་ནི། ཡང་སོས་པ་རྣམས་ལས་དབང་གིས་མཚོན་ཆ་སྣ་ཚོགས་ལག་ཏུ་བྱུང་སྟེ། ཕན་ཚུན་དགྲའི་འདུ་ཤེས་ཀྱི་ཞེ་སྡང་དྲག་པོས་བསྣུན་རེས་བྱས་པས་ཤིན་ཏུ་སྡུག་བསྔལ་བས་བརྒྱལ་ཞིང་འགྱེལ་བ་ན་ནམ་མཁའ་ལས་ཡང་སོས་པར་གྱུར་ཅིག་ཅེས་པའི་སྒྲ་བྱུང་བའམ། རླུང་གྲང་མོ་ལངས་པས་སླར་ཡང་སོས་ཏེ་སྔ་མ་ལྟར་སྡུག་བསྔལ་དྲག་པོ་ལས་མ་ཟད་ཀྱི་བར་དུ་མྱོང་ངོ། །ཐིག་ནག་པ་རྣམས་ཀྱི་ལུས་ལ་དམྱལ་སྲུང་རྣམས་ཀྱིས་ཐིག་བཞིའམ་བརྒྱད་ལ་སོགས་པ་དུ་མ་བཏབ་ནས་དེའི་སྟེང་དུ་སོག་ལེས་འདྲལ་བ་དང་། སཏྭ་གྲི་ལ་སོགས་པས་གཤོག་ཅིང་གཅོད་པའི་སྡུག་བསྔལ་གྲུབ་ཟིན་མེད་པའོ། །བསྡུས་འཇོམས་པ་རྣམས་ཀྱི་ལུས་གཅིག་ཏུ་འདུས་པ་ན། དམྱལ་སྲུང་རྣམས་ཀྱིས་ལྕགས་ཀྱི་རི་ར་ལུག་དང་སྟག་སེང་ལ་སོགས་པའི་གདོང་པ་ལྟ་བུའི་བར་དུ་བཅུག་ནས་བཙིར་བས་བུ་ག་ཀུན་ནས་ཁྲག་གི་རྒྱུན་འབབ་པ་དང་། ཡང་འདུས་པ་ན་ལྕགས་ཀྱི་ཐོ་གཏུན་ཆེན་པོས་ཏིལ་བཞིན་དུ་འཚིར་བ་དང་། ལྕགས་བསྲེགས་ཀྱི་ཕ་བོང་ཆར་དུ་བབས་པས་བརྡུང་ཞིང་འཇོམས་པར་འགྱུར་བའི་སྡུག་བསྔལ་དང་། ངུ་འབོད་པ་རྣམས་འཇིགས་སྐྲག་གིས་གནས་འཚོལ་བ་ན་ལྕགས་ཀྱི་ཁང་པ་མཐོང་སྟེ་དེར་ཞུགས་མ་ཐག་སྒོ་ཟུམ་ཞིང་ཕྱི་ནང་ཀུན་ཏུ་མེ་འབར་བས་བསྲེགས་པས་ངུ་ཞིང་འོ་དོད་འབོད་ཀྱང་སྐྱབས་མི་རྙེད་པའི་སྡུག་བསྔལ་དང་། ངུ་འབོད་ཆེན་པོ་གཞན་སྔ་མ་དང་འདྲ་བ་ལས་ལྕགས་ཁང་ཉིས་རིམ་དུ་སྔར་བཞིན་བསྲེགས་པས་སྡུག་བསྔལ་ཤིན་ཏུ་དྲགས་པར་མྱོང་བ་དང་། ཚ་བ་པ་རྣམས་ཀྱི་ལུས་ལྕགས་ཀྱི་ཕྲུ་བ་དཔག་ཚད་དུ་མ་ཡོད་པ་མེ་འབར་བའི་ནང་དུ་ཉ་བཞིན་སྲེག་པ་དང་། ལྕགས་ཀྱི་གསལ་ཤིང་འབར་བས་བཤང་ལམ་ནས་སྤྱི་བོར་ཐལ་ཕྱུང་དུ་ཕུག་པས་ནང་ཁྲོལ་ཐམས་ཅད་འཚིག །བུ་ག་དང་བ་སྤུའི་ཁུང་བུ་ཐམས་ཅད་ནས་མེ་འབར་བ་དང་། ལྕགས་བསྲེགས་ཀྱི་ས་གཞི་ལ་བསྒྱེལ་ནས་ལྕགས་ཀྱི་ཐོ་བ་འབར་བས་རྡུང་བར་བྱེད་དོ། །རབ་ཏུ་ཚ་བ་པ་རྣམས་ཀྱི་ལུས་ལྕགས་ཀྱི་གསལ་ཤིང་རྩེ་མོ་གསུམ་པ་མེ་འབར་བས་བཤང་ལམ་ནས་སྤྱི་བོ་དང་ཕྲག་པ་གཉིས་སུ་ཕུག་པ་བུ་ག་ཐམས་ཅད་ནས་མེ་འབར་བ་དང་། ལྕགས་ལེབ་མེ་འབར་བས་ལུས་དཀྲི་ཞིང་ལྕགས་ཟངས་འགྱུར་བྱེད་ཁོལ་མའི་ནང་དུ་སྤྱི་ཚུགས་སུ་འབྲས་བཞིན་བཙོས་པས་ཤ་ཁྲག་ཞིག་ནས་ཀེང་རུས་ཙམ་ལུས་པ་དང་། ལྕགས་ཀྱི་གཞི་ལ་བཀྲམ་པས་ཤ་ཁྲག་སྐྱེས་པ་ན་སླར་ཡང་འཚོད་པར་བྱེད་དོ། །མནར་མེད་པ་རྣམས་ཀྱི་ལུས་ལ་ལྕགས་ཀྱི་ས་གཞི་ལས་ཕྱོགས་ཐམས་ཅད་ནས་མེ་རབ་ཏུ་འབར་བ་འོངས་ཏེ། དེའི་པགས་པ་ཤ་རྒྱུས་པ་རུས་པ་རྐང་གི་བར་དུ་སྲེག་ཅིང་མར་མེའི་སྙིང་པོ་བཞིན་དུ་ལུས་དང་མེ་དབྱེར་མི་ཕྱེད་པར་འབར་བས་སྨྲེ་སྔགས་འབྱིན་པ་ལས་སེམས་ཅན་དུ་མངོན་པ་ཙམ་དང་། ལྕགས་ཀྱི་ཞིབ་མར་མདག་མེ་འབར་བ་དང་ལྷན་ཅིག་རྔོད་པ་དང་། ལྕགས་བསྲེགས་ཀྱི་རི་ཆེན་པོ་ལ་འབབ་འཛེག་བྱེད་དུ་འཇུག་པ་དང་། ལྕེ་ཕྱུང་སྟེ་ལྕགས་བསྲེགས་ཀྱི་གཞི་ལ་བརྒྱངས་ནས་ཕུར་པས་འདེབས་པ་དང་། པགས་པ་བཤུས་ནས་ལྕགས་བསྲེགས་ཀྱི་གཞི་ལ་གན་རྐྱལ་དུ་འཇོག་པ་དང་། ཁ་འབྱེད་བྱེད་ཀྱིས་ཕྱེ་ནས་ལྕགས་ཀྱི་ཐོ་ལུམ་དང་ཟངས་ཞུན་བླུད་པས་ཁ་དང་ལྐོག་མ་དང་ནང་ཁྲོལ་ཐམས་ཅད་འཚིག་སྟེ་རོ་སྨད་ནས་ཕྱིར་ཐོན་པ་སོགས་སྡུག་བསྔལ་བཟོད་ཐབས་མེད་པ་ཡིན་ནོ། །ཚེ་ཚད་ཀྱི་ཁྱད་པར་ནི། མངོན་པ་ལས། མི་རྣམས་ཀྱི་ལོ་ལྔ་བཅུ་ལ། །འདོད་པ་དག་གི་ལྷ་རྣམས་ལས། །འོག་མ་དག་གི་ཉིན་ཞག་གཅིག །དེས་ན་ཚེ་ལོ་ལྔ་བརྒྱ་འོ། །གོང་མ་གཉིས་ཀ་གཉིས་འགྱུར་རོ། །ཞེས་སོ། །ཡང་སོས་ལ་སོགས་དྲུག་རིམ་བཞིན། །འདོད་ལྷའི་ཚེ་དང་ཉིན་ཞག་མཉམ། །ཞེས་གསུངས་པས། མི་ལོ་ལྔ་བཅུ་ལ་རྒྱལ་ཆེན་རིགས་བཞི་པའི་ཞག་གཅིག །དེས་རྩིས་པའི་རང་ལོ་ལྔ་བཅུ་ཐུབ། དེ་ཡོངས་རྫོགས་ཡང་སོས་པའི་ཞག་གཅིག་ཏུ་བྱས། དེའི་ལོ་ལྔ་བརྒྱ་ནི་ཡང་སོས་པའི་ཚེ་ཚད་ཡིན་ལ། འོག་མ་རྣམས་ལོ་གྲངས་ཉིས་འགྱུར་ཉིས་འགྱུར་དུ་འཕེལ་ཞིང་ཞག་གྲངས་ཀྱང་ཉིས་འགྱུར་ཉིས་འགྱུར་གྱིས་རིང་བས་གོང་མ་གོང་མའི་བཞི་འགྱུར་འོག་མ་འོག་མ་ལ་ཡོད་པར་ཤེས་པར་བྱའོ། །གཉིས་པ་གྲང་དམྱལ་གྱི་སྡུག་བསྔལ་བསམ་པ་ནི། གནས་ཀྱི་ཁྱད་པར་ཉི་ཟླ་ལ་སོགས་པའི་སྣང་བ་མེད་པའི་མུན་ཁྲོད་གངས་དང་འཁྱག་པའི་གཅོང་རོང་རླུང་དང་བུ་ཡུག་ཤིན་ཏུ་གྲང་བས་ཀུན་ཏུ་ཁྱབ་པ་རྣམས་སུ། ལུས་དང་ངག་གི་སྒྲའི་དོན་དང་མཐུན་པར་གྲང་བའི་སྡུག་བསྔལ་གོང་མ་གོང་མ་ལས་འོག་མ་འོག་མ་བདུན་འགྱུར་གྱིས་གྲང་བར་བཤད། དེར་སྐྱེ་བའི་བར་དོ་རྣམས་མེ་ནང་དུ་འཚིག་པ་ལྟ་བུའི་སྣང་བ་ཤར་བས་གྲང་དམྱལ་གྱི་གནས་མཐོང་སྟེ། དེ་ལ་སྲེད་པས་བརྒྱུགས་པས་དེ་ཉིད་དུ་སྐྱེ་བར་འགྱུར་ཞིང་། སྡུག་བསྔལ་གྱི་ཁྱད་པར་ནི། ཆུ་བུར་ཅན་ནི། རླུང་དང་བུ་ཡུག་གི་གྲང་བས་བཏབ་པས་ལུས་ཆུ་བུར་ཧྲམ་ཧྲམ་པས་གང་བས་འཁུམས་ཏེ་སྡུག་བསྔལ་བའོ། །ཆུ་བུར་རྡོལ་པ་ཅན་ནི། གྲང་དྲགས་པས་ཆུ་བུར་ཡང་བརྡོལ་ཏེ། དེའི་ནང་ནས་སྐྱེས་པའི་ལྕགས་ཀྱི་འབུ་མཆུ་རྣོན་གྱིས་པགས་པ་འདྲལ་ཞིང་། ཞག་དང་ཆུ་སེར་འཛག་པའང་འཁྱག་པར་འགྲོ་བས་སྡུག་བསྔལ་ལོ། །ཨ་ཆུ་ཟེར་བ་ནི། སྐད་ཤིབ་ཤིབ་པོར་འབྲུ་ངག་ཅན་ཅུང་ཟད་ཙམ་ཐོན་པས་སྨྲེ་སྔགས་འདོན་པའོ། །ཀྱི་ཧུད་ཟེར་བ་ནི། དེ་བས་ཀྱང་གྲང་བས་འབྲུ་ངག་མི་ཐོན་པར་ཉེན་སྐད་ཕྲ་མོ་ཤིབ་ཤིབ་པོས་འདོན་པའོ། །སོ་ཐམ་ཐམ་པ་ནི། དེ་བས་ཤིན་ཏུ་གྲང་བས་སྐད་མི་ཐོན་པར་ལུས་འདར་བས་དཀོས་ཐག་ཅིང་སོ་འདར་རྡེབ་པའོ། །ཨུཏྤལ་ལྟར་གས་པ་ནི། དེ་བས་ཀྱང་གྲང་བའི་ལྷགས་པའི་ཤུགས་ཀྱིས་པགས་པ་སྔོན་པོར་གྱུར་ཏེ་ཁ་ལྔའམ་དྲུག་ཏུ་གྱེས་ནས་གས་པ་དང་། པདྨ་ལྟར་གས་པ་ནི། སྔོ་བ་ལས་ཀྱང་ཐལ་བས་དམར་པོར་གྱུར་ཏེ་ཁ་བཅུའམ། དེ་བས་ཀྱང་མང་བར་གས་པའོ། །པདྨ་ལྟར་ཆེར་གས་པ་ནི། གྲང་བའི་མཐར་ཐུག་པས་པགས་པ་བཤུས་ནས་ཤིན་ཏུ་དམར་བ་ཁ་བརྒྱའམ་སྟོང་ལ་སོགས་པར་གས་ནས་སྡུག་བསྔལ་ལ་བཟོད་ཐབས་མེད་པ་ཡིན་ནོ། །ཚེ་ཚད་ཀྱི་ཁྱད་པར་ནི། མཛོད་ལས། ཏིལ་སྦྱངས་ནང་ནས་ལོ་བརྒྱ་ཞིང་། །ཏིལ་གཅིག་ཕྱུང་བས་ཟད་གྱུར་པ། །ཆུ་བུར་ཅན་གྱི་ཚེ་ཚད་ཡིན། །གཞན་གྱི་ཚེ་ནི་ཉི་ཤུའི་འགྱུར། །ཞེས་པས། མ་ག་དྷཱའི་ཁལ་བརྒྱད་ཅུ་འགྲོ་བའི་སྣོད་སྦྱངས་ཞེས་པ་ཏིལ་གྱིས་ཕྱུར་བུར་བཀང་སྟེ། ལོ་བརྒྱ་བརྒྱ་ན་ཏིལ་འབྲུ་རེ་རེ་ཕྱུང་བས་ཏིལ་དེ་ཟད་པ་ཙམ་ཆུ་བུར་ཅན་གྱི་ཚེ་ཚད་དུ་བཤད། འོག་མ་རྣམས་ལ་ཉི་ཤུ་འགྱུར་གྱིས་འགྲོས་རྩི་བ་ཡིན་ནོ། །གསུམ་པ་ཉེ་འཁོར་བའི་སྡུག་བསྔལ་བསམ་པ་ནི། མཛོད་ལས། བརྒྱད་པོ་ཀུན་ལས་ལྷག་བཅུ་དྲུག །དེ་དག་གི་ནི་ངོས་བཞི་ན། །མེ་མ་མུར་དང་རོ་མྱགས་འདམ། །སྤུ་གྲིའི་ལམ་སོགས་ཆུ་བོ་ཡིན། །ཞེས་པ་ལྟར། ཚ་དམྱལ་བརྒྱད་པོ་ཐམས་ཅད་ཀྱི་ཕྱོགས་བཞི་པོ་རེ་རེ་ན་ཡང་། མེ་མ་མུར་ལ་སོགས་པ་བཞི་བཞི་ཡོད་པས་བཅུ་དྲུག་སྟེ། ཚ་དམྱལ་དངོས་གཞི་ལས་ཐོན་པའམ། དེ་ཉིད་དུ་སྐྱེས་ཀྱང་རུང་། ཕྱོགས་གང་དུ་བྲོས་ཀྱང་མེ་མ་མུར་གྱི་འོབས་པུས་ནུབ་ཙམ་དུ་ཚུད་དེ། དེར་རྐང་པ་བཞག་མ་ཐག་ཤ་པགས་ཐམས་ཅད་སྲེག་ཅིང་བཏེག་མ་ཐག་འཚོ་བ་དང་། དེ་ལས་ཐར་ཡང་རོ་མྱགས་ཀྱི་འདམ་རྫབ་ཤིན་ཏུ་དྲི་ང་བར་ལུས་བྱིང་བ་ན་སྲིན་བུ་མཆུ་རྣོན་མོ་ཁབ་འདྲ་བས་ཤ་པགས་རུས་པའི་བར་དུ་ཕུག་སྟེ་ཟ་བ་དང་། དེ་ལས་ཐར་ཡང་སྤུ་གྲི་སོ་རྣོན་གཏམས་པའི་ལམ་ལ་སླེབ་སྟེ་རྐང་པ་བཞག་མ་ཐག་དུམ་བུར་གཅོད་ཅིང་བཏེག་མ་ཐག་སོས་པར་འགྱུར་བ་དང་། སོགས་ཁོངས་ནས་བསྡུས་པ་ནི། དེ་ལས་ཐར་ནས་རལ་གྲི་ལོ་མའི་ནགས་ཚལ་དུ་སོང་། དེར་གྲིབ་མ་ལ་འཁོད་པ་ན་ལས་རླུང་གིས་བསྐྱོད་པས་རལ་གྲི་རྣམས་ཆར་ལྟར་བབས་པས་ལུས་ཐམས་ཅད་གཅོད་ཅིང་འགྱེལ་བ་ན་ཁྱི་རྣམས་ཀྱིས་རུབ་སྟེ་ཟ་བ་དང་། དེ་ལས་ཐར་ཡང་གཅན་གཟན་གདུག་པ་ཅན་མང་པོས་དེད་པས་ལྕགས་ཀྱི་ཤིང་ཤལ་མ་ལིའི་ཚལ་མཐོང་ནས་དེར་བྲོས་ཏེ་འབབ་འཛེག་བྱས་པས། ཚེར་མ་རྣོན་པོ་སོར་བཅུ་དྲུག་པ་ཡས་མན་དུ་བལྟ་བ་ལས་ལུས་ཁྲོལ་ཚགས་བཞིན་ཕུག་ནས་ཁྭ་ཏ་སོགས་བྱ་ལྕགས་མཆུ་ཅན་གྱིས་མིག་འབྲུ་ཞིང་ཤ་འཐོག་པ་སོགས་ཀྱིས་འཇིགས་པར་བྱེད་དོ། །དེ་ལས་ཐར་ཡང་ཚ་བས་གདུངས་པས་ཆུ་ཀླུང་འབབ་པ་མཐོང་སྟེ་བརྒྱུགས་པ་ན་འགྱུར་བྱེད་ཀྱི་ཆུ་བོ་རབ་ཏུ་ཚ་བའི་ནང་དུ་ལྷུངས་ཏེ། གཏིང་དུ་སོང་བ་ན་ཤ་རུས་བྲལ་ནས་རུས་པ་དཀར་སིང་གིས་སོང་། སྟེང་དུ་ཐོན་ཚེ་ཤ་སྐྱེས་ནས་ཡང་ནུབ་པ་དང་། འབྲོས་པར་འདོད་ཀྱང་འགྲམ་གཉིས་ན་དམྱལ་སྲུང་མཚོན་ཆ་ཐོགས་པ་དག་གིས་འབྲོས་སུ་མི་སྟེར་བ་དང་། རེས་འགའ་ལྕགས་ཀྱུས་ཕྱིར་ཕྱུང་ནས་གན་རྐྱལ་དུ་བཞག་སྟེ་ཅི་འདོད་ཅེས་དྲིས་པ་ན། བདག་ཅག་གིས་ཅི་ཡང་མི་ཤེས་མི་མཐོང་མོད། འོན་ཀྱང་བཀྲེས་སྐོམ་མོ། །ཞེས་བརྗོད་པ་ན་ཐོ་ལུམ་འབར་བ་དང་ཟངས་ཞུན་ཁོལ་མ་ཁར་བླུགས་པ་ལ་སོགས་པའི་སྡུག་བསྔལ་ཡོད་དོ། །དེ་དག་ལས་སྤུ་གྲི་དང་། ནགས་ཚལ། ཤལ་མ་ལི་རྣམས་རིགས་གཅིག་ཏུ་བསྡོམས་པས་ཉེ་འཁོར་བ་བཞིའོ། །འདི་དག་ལ། ཚེ་ཚད་ནི་ངེས་གཟུང་མ་བཤད་ཀྱང་སོ་སོར་ལོ་བརྒྱ་སྟོང་དུ་གནས་དགོས་པས་སྡུག་བསྔལ་དོས་ནི་དྲག་ཡུན་ནི་རིང་ངོ་། །བཞི་པ་ཉི་ཚེ་བའི་སྡུག་བསྔལ་བསམ་པ་ནི། གནས་ནི། དམྱལ་བ་དངོས་གཞིའི་ཉེ་འཁོར་དང་། རྒྱ་མཚོའི་འགྲམ། ས་འོག་དང་། ས་སྟེང་གི་ཆུ་སོགས་ངེས་མེད་དུ་གནས། སྡུག་བསྔལ་ནི་མེས་སྲེག་པ་དང་། འཁྱགས་ཤིང་གས་པ་དང་། གཤེད་མས་གསོད་ཅིང་ཟ་བ་སོགས་དང་། ཉིན་མོ་བདེ་ཞིང་མཚན་མོ་སྡུག་བསྔལ་བ་དང་། དེ་ལས་གོ་ལྡོག་པ་སོགས་ཏེ་ཚེ་ཚད་ཀྱང་ངེས་པ་མེད་དེ། གྲོ་བཞིན་སྐྱེས་དང་། དགེ་འདུན་བསྲུངས་ཀྱི་རྟོགས་བརྗོད་ལས་འབྱུང་བ་ལྟ་བུའོ། །དེས་ན་དེ་དག་ཏུ། སྐྱེ་བའི་རྒྱུ་ནི་འཆད་འགྱུར་བཞིན་སྔར་ཡང་མང་དུ་བསགས། ད་དུང་གསོག་པར་འགྱུར་ན་ཚེ་འདི་དང་དམྱལ་བའི་བར་ན་དབུགས་གྱུ་གྱུ་བ་འདི་ལས་མེད་ན་བདེ་བར་སྡོད་མི་རིགས་ཏེ། ཞི་བ་ལྷས། དམྱལ་བ་ཡི་ནི་ལས་བྱས་ནས། །ཅི་ཕྱིར་འདིར་ནི་བདེ་བར་གནས། །ཞེས་དང་། བཤེས་སྤྲིང་ལས་ཀྱང་། སྡིག་ཅན་དབུགས་འབྱུང་འགག་པ་ཙམ་ཞིག་གི །དུས་ཀྱི་བར་དུ་ཆོད་རྣམས་དམྱལ་བ་ཡི། །སྡུག་བསྔལ་གཞལ་ཡས་ཐོས་ནས་རྣམ་སྟོང་དུ། །མི་འཇིགས་གང་ལགས་རྡོ་རྗེའི་རང་བཞིན་ནོ། །དམྱལ་བ་བྲིས་པ་མཐོང་དང་ཐོས་པ་དང་། །དྲན་དང་བཀླགས་དང་གཟུགས་སུ་བགྱིས་རྣམས་ཀྱང་། །འཇིགས་པ་སྐྱེ་བར་འགྱུར་ན་མི་བཟད་པའི། །རྣམ་སྨིན་ཉམས་སུ་མྱོང་རྣམས་སྨྲོས་ཅི་འཚལ། །ཞེས་གསུངས་པ་དང་། འདི་ན་ཉིན་གཅིག་མདུང་ཐུང་སུམ་བརྒྱ་ཡིས། །རབ་ཏུ་དྲག་བཏབ་སྡུག་བསྔལ་གང་ཡིན་པ། །དེས་ནི་དམྱལ་བའི་སྡུག་བསྔལ་ཆུང་ངུ་ལའང་། །འོལ་ཡང་མི་མཆི་ཆར་ཡང་མི་ཕོད་དོ། །ཞེས་གསུངས་པ་དང་། དེ་ལྟ་བུའི་སྡུག་བསྔལ་གྱི་རྒྱུ་ནི། རང་གི་ཉེས་སྤྱོད་ཁོ་ན་ཡིན་པས་བསྒྲིམས་ཏེ་སྤང་བར་བྱའོ། །གཉིས་པ་ཡི་དྭགས་ཀྱི་སྡུག་བསྔལ་བསམ་པ་ནི། ཕལ་ཆེར་འཛམ་གླིང་འདིའི་འོག་དཔག་ཚད་ལྔ་བརྒྱ་འདས་པ་ན་ཡོད་ཅིང་། ཁ་འཐོར་བ་ནི། ས་གཞི་རི་ཀླུང་ཐམས་ཅད་ལ་ཁྱབ་པ་ལྟ་བུར་ཡོད་དོ། །དེ་ལའང་དྲན་པ་ཉེར་བཞག་ལས་རིགས་སོ་དྲུག་ཏུ་གསུངས་ཀྱང་། བསྡུ་ན་ཕྱིའི་སྒྲིབ་པ་ཅན། ནང་གི་སྒྲིབ་པ་ཅན། ཟས་སྐོམ་གྱི་སྒྲིབ་པ་ཅན་དང་གསུམ་ལས། ཕྱིའི་སྒྲིབ་པ་ཅན་ནི། བཀྲེས་སྐོམ་གྱིས་ཉེན་པས་ཁ་ལུས་ཐམས་ཅད་སྐམ་ཞིང་རིད་པ། མགྲིན་པ་དང་ཡན་ལག་ཕྲ་བ། སྐྲ་འཛིངས་པ། ཟས་སྐོམ་འཚོལ་ཕྱིར་ཀུན་ཏུ་བརྒྱུགས་ཀྱང་མ་རྙེད་ཅིང་། གལ་ཏེ་རྒྱང་རིང་པོ་ནས་ཟས་ཀྱི་ཕུང་པོ་དང་། ཆུ་ཀླུང་དང་ལྗོན་ཤིང་འབྲས་བུ་ཅན་ལ་སོགས་པ་མཐོང་ཡང་། དེར་ཕྱིན་པ་ན་ཟས་རྣམས་ཤུལ་ཙམ་ཡང་མེད་པར་ཡལ། ཆུ་ཀླུང་རྣམས་བསྐམས་པའམ་རྣག་ཁྲག་ཏུ་འགྱུར། ལྗོན་ཤིང་རྣམས་འབྲས་བུ་མེད་པའི་སྡོང་དུམ་སྐམ་པོར་མཐོང་བ་དང་། དེ་ལྟར་མ་སོང་ཡང་སྐྱེས་བུ་མཚོན་ཆ་ཐོགས་པ་མང་པོས་འགོག་ཅིང་བསྲུང་བ་ལ་སོགས་པའི་སྡུག་བསྔལ་ཡོད་དོ། །ནང་གི་སྒྲིབ་པ་ཅན་ནི། ཁ་ཅིག་ཁ་ནི་ཁབ་ཀྱི་མིག་ཙམ་ལ། །ལྟོ་བ་རི་ཡི་གཏོས་ཙམ་བཀྲེས་པས་ཉེན། །མི་གཙང་གྱི་ནར་བོར་བ་ཅུང་ཟད་ཀྱང་། །འཚལ་བའི་མཐུ་དང་ལྡན་པ་མ་ལགས་སོ། །ཞེས་གསུངས་པ་ལྟར་ཟས་སྐོམ་རྙེད་ཅིང་ཁར་མི་ཚུད་ཅིང་། ཚུད་ཀྱང་ཟས་རྣམས་འགྲམ་ཕུགས་སུ་སྟོར། སྐོམ་རྣམས་ཁ་དུག་གིས་བསྐམས། ཅུང་ཟད་མིད་ཀྱང་མགྲིན་པ་ནས་མི་ཐར། ཐར་ཡང་ལྟོ་བ་མི་ཁེངས་པ་སོགས་ཀྱིས་བཟའ་བཏུང་མི་ནུས་པས་སྡུག་བསྔལ་ལོ། །ཟས་སྐོམ་གྱི་སྒྲིབ་པ་ཅན་ནི། བཟའ་བཏུང་ཁོང་དུ་སོང་ཚད་ཀྱང་མེ་འབར་བར་གྱུར་ནས་ནང་ཁྲོལ་སོགས་སྲེག་པ་དང་། ལྗན་ལྗིན་ཟ་བ་ཞེས་བཤང་གཅི་དང་རྣག་ཁྲག་མཆིལ་སྣབས་སོགས་མི་གཙང་ཞིང་དྲི་ང་བ་དང་། དུག་དང་མེ་མདག་སོགས་ངན་པ་དང་དུཿཁ་བསྐྱེད་པ་ཁོ་ན་ཟ་དགོས་པའོ། །དེ་ཐམས་ཅད་ཀྱང་སྤྱིར་དུས་རྟག་ཏུ་བཀྲེས་སྐོམ་གྱི་སྡུག་བསྔལ་བཟོད་གླགས་མེད་ཅིང་། གོས་དང་བྲལ་བས་ཚད་པས་འཚིག་པ་དང་། གྲང་བས་སྦྲེབས་པ་དང་། སོས་ཀ་ཟླ་བས་ཀྱང་འཚིག་ཅིང་། དགུན་ཉི་མས་ཀྱང་གྲང་བར་བྱེད་པ་དང། དབྱར་དུས་སྤྲིན་ཡང་མེ་ཆར་དུ་འབབ་པ་དང་། རྟག་ཏུ་འཚོལ་འགྲོས་ཀྱིས་ངལ་ཞིང་ཆད་པ་དང་། ཉམས་ཞན་པས་རུས་ཚིགས་འཁྲོགས་ཏེ་མེ་འབར་བ་དང་། ཕན་ཚུན་དགྲར་གྱུར་པས་འཆིང་བ་དང་། བརྡེག་པ་དང་། གསོད་པའི་འཇིགས་པ་དང་། གཏད་ས་མེད་པར་འཇིགས་སྐྲག་ཆེན་པོས་འབྲོས་པ་སོགས་སྡུག་བསྔལ་དོས་དྲག་ཅིང་ཡུན་རིང་པོར་མྱང་དགོས་པའོ། །ཚེ་ཚད་ཀྱི་ཁྱད་པར་མཛོད་ལས། ཟླ་བ་ཉིན་ཞག་གིས་ལྔ་བརྒྱ། །ཞེས་པས་མིའི་ཟླ་བ་གཅིག་ལ་ཞག་གཅིག་ཏུ་བྱས་པའི་རང་ལོ་ལྔ་བརྒྱ་དང་། བཤེས་སྤྲིང་ལས། ལྔ་སྟོང་དག་དང་ཁྲིར་ཡང་འཆི་མི་འགྱུར། །ཞེས་གསུངས་པས། ཡི་དྭགས་ལ་ལའི་ཚེ་ཚད་ལོ་ལྔ་སྟོང་དང་ཁ་ཅིག་གི་ལོ་ཁྲི་ཡིན་པར་བཤད་དོ། །དེ་ལྟ་བུའི་སྡུག་བསྔལ་གྱི་རྒྱུ་ནི་སེར་སྣ་འཇུར་གེགས་སོགས་ཡིན་པས་བསྒྲིམས་ཏེ་བག་ཡོད་པར་བྱའོ། །གསུམ་པ་དུད་འགྲོའི་སྡུག་བསྔལ་བསམ་པ་ནི། བྱིངས་དང་ཁ་འཐོར་བ་གཉིས། བྱིངས་ན་གནས་པ་རྒྱ་མཚོ་ཆེན་པོ་ན་ཡོད། སྐྱོབ་པའི་རྟེན་དང་གནས་མེད་པས་རླབས་ཀྱིས་བདས་ཏེ་ངེས་མེད་དུ་འཁྱམས། ཕན་ཚུན་གཅིག་ལ་གཅིག་ཟ་སྟེ། ཆེ་བས་ཆུང་བ་མིད་པ་དང་། ཆུང་བས་ཆེ་བའི་ལུས་ཕུག་སྟེ་ཟ་བ་དང་། ཀླུ་རྣམས་ནི་བྱེ་ཚན་གྱིས་ཉིན་རེ་བཞིན་བསྲེག་ཅིང་མཁའ་ལྡིང་གིས་ཟ་བ་སོགས་རྟག་ཏུ་དགྲ་བྱུང་གིས་དོགས་པའི་འཇིགས་སྐྲག་གི་སྡུག་བསྔལ་བཟོད་ཐབས་མེད། ཁ་འཐོར་ལྷ་དང་མིའི་ཡུལ་ན་ཡོད་པ་འདི་རྣམས་ཡིན། མིས་བདག་ཏུ་མ་བཟུང་བ་རྣམས་ནི་དགྲ་བྱུང་གི་དོགས་པའི་འཇིགས་སྐྲག་གིས་རྟག་ཏུ་མནར་བས་སེམས་ལ་བདེ་བ་མེད་ཅིང་བྱ་དང་གཅན་གཟན་གྱིས་ཟ་བ་དང་། མི་རྣམས་ཀྱིས་དབང་མེད་པར་གསོད་པ་དང་། བདག་ཏུ་བཟུང་བ་རྣམས་ཀྱང་སྤུ་འབྱིད་པ་དང་། སྣ་འབིག་པ་དང་། བརྡེག་ཅིང་བསྐུལ་བ་དང་། ཁུར་ལྕི་བས་མནར་བ་དང་། ཤ་དང་ཁྲག་དང་པགས་པ་དང་རུས་པའི་ཕྱིར་གསོད་པ་དང་། གླེན་ཞིང་གཏི་མུག་པས་བླང་དོར་མི་ཤེས་པས་འཐོམས་ཏེ་སྡུག་བསྔལ་བ་དང་། གཞན་ཡང་བཀྲེས་སྐོམ་ཚ་གྲང་ངལ་དུབ་སོགས་དམྱལ་བ་དང་ཡི་དྭགས་ཀྱི་སྡུག་བསྔལ་འདྲ་རུང་དུ་ཡོད་པའོ། །བཤེས་སྤྲིང་ལས། དུད་འགྲོའི་སྐྱེ་གནས་ན་ཡང་གསོད་པ་དང་། །བཅིང་དང་བརྡེག་སོགས་སྡུག་བསྔལ་སྣ་ཚོགས་མྱོང་། །ཞི་འགྱུར་དགེ་བ་སྤངས་པ་རྣམས་ལ་ནི། །གཅིག་ལ་གཅིག་ཟ་ཤིན་ཏུ་མི་བཟད་འབྱུང་། ཁ་ཅིག་མུ་ཏིག་བལ་དང་རུས་པ་ཁྲག །ཤ་དང་པགས་པའི་ཆེད་དུ་འཆི་བར་འགྱུར། །དབང་མེད་གཞན་དག་རྡོག་པ་ལག་པ་དང་། །ལྕག་དང་ལྕགས་ཀྱུ་རྣམས་ཀྱིས་བཏབ་སྟེ་བཀོལ། །ཞེས་གསུངས་སོ། །ཚེ་ཚད་ནི། དུད་འགྲོ་རྣམས། མཆོག་རིང་བསྐལ་པའོ། །ཞེས་ཚེ་རིང་བས་བསྐལ་པ་ཙམ་ཐུབ་ཅིང་། ཐུང་བ་ངེས་མེད་དུ་བཤད་དོ། །དེ་ལྟར་ངན་འགྲོའི་སྡུག་བསྔལ་བསམ་པ་ནི། ད་ལྟ་མེ་ནང་དུ་མཛུབ་མོ་བཅུག་ནས་ཞག་རེ་སྡོད་པ་དང་། དགུན་གྲང་སྒང་འཁྱགས་སྦུབས་སུ་གཅེར་བུར་སྡོད་པ་དང་། ཉིན་ཞག་ཁ་ཡར་བཟའ་བཏུང་མེད་པ་དང་། ལུས་ལ་སྦྲང་བུ་དང་ལྗི་ཤིག་གིས་སོ་བཏབ་པ་ཙམ་ཡང་བཟོད་པར་དཀའ་ན། དམྱལ་བ་ཡི་དྭགས་དུད་འགྲོ་རྣམས་ཀྱི་སྡུག་བསྔལ་ཇི་ལྟར་བཟོད་སྙམ་དུ་ད་ལྟའི་རང་ཉམས་ལ་དཔགས་ནས་འཇིགས་སྐྲག་གི་སྐྱོ་ཤས་དང་ངེས་འབྱུང་དྲགས་པོས་བསྐུལ་ནས་དལ་འབྱོར་དོན་ཡོད་པར་བྱའོ། །གཉིས་པ་མཐོ་རིས་ཀྱི་ཉེས་དམིགས་བསམ་པ་ནི། བསོད་ནམས་ཆ་མཐུན་གྱི་དགེ་བའི་ལས་ལམ་ཆུང་འབྲིང་ཆེན་པོར་བསགས་པ་ལས་མི་དང་འདོད་ལྷ་དང་། ཁམས་གོང་མའི་ལྷར་རིམ་པ་བཞིན་སྐྱེས་ནས་དེ་དང་དེའི་གནས་སྐབས་ཀྱི་བདེ་བ་ལ་སྤྱོད་དོ། །དེས་ན་ངན་སོང་ན་བདེ་བའི་སྐབས་མེད་པས་བདེ་འགྲོ་ཐོབ་པའི་ཐབས་ལ་འབད་པར་བྱའོ་སྙམ་ན། འཁོར་བ་ཐམས་ཅད་སྡུག་བསྔལ་གྱི་རང་བཞིན་ཡིན་པས་སྙིང་པོ་མེད། ངན་འགྲོར་དེ་ལྟར་སྡུག་བསྔལ་བར་མ་ཟད། མཐོ་རིས་ཀྱང་སྡུག་བསྔལ་གྱི་རང་བཞིན་ཅན་ཡིན་པར་བསམ་དགོས། དེ་ལ་མིའི་སྡུག་བསྔལ་བསམ་པ། ལྷ་མིན་གྱི་སྡུག་བསྔལ་བསམ་པ། ལྷའི་སྡུག་བསྔལ་བསམ་པ་དང་གསུམ་ལས། དང་པོ་མིའི་སྡུག་བསྔལ་བསམ་པ་ནི། དེ་ལ་སྤྱིར་སྐྱེ་བའི་ཚེ་མའི་མངལ་དོག་ཅིང་མུན་ནག་དྲི་ང་བ་ཚ་གྲང་གི་འགྱུར་ལྡོག་བཟོད་དཀའ་བ་དེར་ཟླ་བ་བགྲངས་ནས་སྡོད་དགོས། དེ་ནས་མགོ་མཇུག་ལྡོག་ནས་འཇུར་མིག་ནས་དྲངས་པ་ལྟ་བུ་དང་། རེག་པ་དང་ཚེར་ལྕག་བྲབས་པ་ལྟ་བུ་དང་། ལག་ཏུ་བླངས་ཚེ་བྱིའུ་ཁྲས་ཁྱེར་བ་ལྟ་བུའི་སྡུག་བསྔལ་ཡོད་པར་འདུག །དེ་ནས་རྒས་པའི་ཚེ་ཁ་དོག་ཉམས་པས་ལུས་ཀྱི་མདངས་མི་སྡུག་པས་སྔོ་ནག་ཐལ་ཁ། མགོ་དཀར། དབང་པོའི་བཀྲག་དབྱིབས་ཉམས་པས་སོ་གོག །ལུས་རྒུར་ཞིང་ཡན་ལག་འཁྱོགས། ཤ་སྐམ། པགས་པ་ལྷོད། གདོང་བྱད་གཉེར་མས་གང་། མཐུ་ཉམས་པས་ལྡང་བ་དཀའ། འགྲོ་ན་འཁྱོར། འདུག་ན་བུབ། སྨྲ་ན་ལྡབ་ལྡིབ་ཏུ་འགྱུར། དབང་པོ་ཉམས་པས་མིག་མི་གསལ་ཞིང་རྣ་བ་འོན། ལོངས་སྤྱོད་ཉམས་པས་ཁ་ཟས་ཉུང་ན་བཀྲེས། མང་ན་མི་འཇུ་བ་སོགས་འདོད་ཡོན་ལ་སྤྱད་དུ་མེད་ཅིང་ཀུན་གྱི་ཡིད་དུ་མི་འོང་བའོ། །ཡང་སྔོན་ལས་འཕྲལ་རྐྱེན་གྱིས་འབྱུང་བཞི་འཁྲུགས་པའི་ནད་ཀྱིས་བཏབ་པས་ཟུག་རྔུ་ལྡང་ཞིང་ལུས་རྒུད། འདོད་པའི་བཟའ་བཏུང་དང་གཉིད་སོགས་ལ་སྤྱོད་པའི་དབང་མེད། མི་འདོད་པའི་སྨན་དང་དཔྱད་སོགས་བརྟེན་ཅིང་འཆི་བར་དོགས་པའི་སྡུག་བསྔལ་མཐའ་མེད། འཆི་བའི་ཚེ་སྨན་དཔྱད་རིམ་གྲོ་ཅི་བྱས་ཀྱང་མ་ཕན་པར་སྔར་འབད་པས་བསྒྲུབས་པའི་ལོངས་སྤྱོད་དང་དབང་ཐང་འཁོར་གྲོགས་ཐམས་ཅད་དང་། ཕངས་ཤིང་སྡུག་པའི་ལུས་ཀྱང་བཞག་སྟེ་གནད་གཅོད་ཀྱི་སྡུག་བསྔལ་དྲག་པོ་དང་བཅས་ནས་འཆི་བར་འགྱུར་རོ། །སྡུག་བསྔལ་བཞི་པོ་དེ་མི་སྤྱི་མཐུན་དུ་མྱང་དགོས་པར་མ་ཟད་བྱེ་བྲག་གི་སྡུག་བསྔལ་ཡང་སྡུག་བསྔལ་བཞི་པོ་དེ་ཤས་ཆུང་བའི་བར་སྐབས་སུ་ཡང་། ལོངས་སྤྱོད་མངའ་ཐང་སོགས་ཚེ་འདིའི་བདེ་འབྱོར་ཕྲ་མོ་སྒྲུབ་པའི་དོན་དུ་ལུས་སྲོག་ཐེད་ལ་བོར་ནས་དཀའ་བ་ཇི་སྙེད་ཅིག་བྱས་ཀྱང་འདོད་པའི་དོན་མ་འགྲུབ་པའི་སྡུག་བསྔལ། ཚ་གྲང་བཀྲེས་སྐོམ་ནད་གདོན་དགྲ་ཇག་སོགས་ཡིད་དུ་མི་འོང་བའི་རྐྱེན་དང་ཕྲད་པའི་སྡུག་བསྔལ། གཉེན་གྲོགས་འཁོར་འདབས་ལོངས་སྤྱོད་སོགས་དགའ་བདེ་སྐྱིད་པའི་དཔལ་དང་བྲལ་བའི་སྡུག་བསྔལ། མདོར་ན་འབྱོར་ལྡན་རྣམས་འཁོར་དང་ལོངས་སྤྱོད་ཇི་ཙམ་ཆེ་བ་ལྟར་དེ་དག་བསྲུང་བའི་སྡུག་བསྔལ་ཡང་ཆེ་ལ། དབུལ་པོ་རྣམས་ཟས་གོས་སོགས་འདོད་པའི་ཡོ་བྱད་བཙལ་ཡང་མ་རྙེད་པའི་ཕོངས་པའི་སྡུག་བསྔལ་དང་ལྡན་པ་སྟེ། སྐྱེས་རབས་ལས། གཅིག་ནི་བསྲུང་བས་ཉོན་མོངས་ལ། །གཉིས་པ་འཚོལ་བས་ཤ་ཐང་ངོ་། །ཕྱུག་གམ་ཡང་ན་དབུལ་ཡང་རུང་། །གང་ནའང་དགའ་བ་མེད་པར་འགྱུར། །ཞེས་དང་། བཞི་བརྒྱ་པ་ལས་ཀྱང་། མཆོག་ལ་ཡིད་ཀྱི་སྡུག་བསྔལ་ཏེ། །ཐ་མལ་རྣམས་ལ་ལུས་སྐྱེས་སོ། །སྡུག་བསྔལ་གཉིས་ཀྱིས་འཇིག་རྟེན་འདི། །ཉིན་རེ་བཞིན་ནི་འཇོམས་པར་བྱེད། །ཅེས་གསུངས་པ་ལྟར་རང་ཅག་གི་མངོན་དུ་གྱུར་པ་འདི་ཀས་མཚོན་པའོ། །གཉིས་པ་ལྷ་མིན་གྱི་སྡུག་བསྔལ་བསམ་པ་ནི། དང་པོར་ལྷའི་ཕུན་སུམ་ཚོགས་པའི་དཔལ་རྣམས་མཐོང་བའི་ཚེ། དེ་ལ་ཕྲག་དོག་པས་ཡིད་ལ་མི་བཟོད་པའི་གདུང་བ་དྲག་པོ་རྟག་ཏུ་ཡོད་ཅིང་། དུས་དུས་ན་ལྷ་དང་འཐབས་པ་ལས། ལྷ་མིན་བསོད་ནམས་མཐུ་ཆུང་བས་གསོད་པ་དང་བརྡེག་པ་དང་ཡན་ལག་གཅོད་པ་དང་འདྲལ་བ་ལ་སོགས་པའི་སྡུག་བསྔལ་དྲག་པོ་འབྱུང་ཞིང་། དེའི་ཚེ་ལྷ་རྣམས་ནི་མགོ་བོ་དང་རྐེད་པ་མ་ཆད་ན་གནད་དུ་འཕོག་ཀྱང་སླར་འཚོ་ལ། ལྷ་མིན་རྣམས་ནི་མི་ལྟར་གནད་དུ་ཕོག་པ་ལས་འཆི་སྟེ། ཤི་བའི་གཟུགས་བརྙན་གསེར་གྱི་ས་གཞིའི་སྟེང་དུ་ཀུན་སྣང་ཞེས་པའི་མཚོ་ལ་ཤར་བས་དམག་མ་ལོག་པའི་གོང་ནས་ཉེ་དུ་རྣམས་མྱ་ངན་གྱིས་གདུང་བར་བཤད་ཅིང་། ལྷ་མིན་ཕལ་ཆེར་ནག་ཕྱོགས་ཡིན་པས་ཆོས་ལ་མི་དགའ། འགའ་ཞིག་མོས་སུ་ཆུག་ཀྱང་རྣམ་སྨིན་གྱི་སྒྲིབ་པ་ཅན་ཡིན་པས་ཁྱད་པར་རྟོགས་པའི་སྐལ་པ་མེད་དོ། །གསུམ་པ་ལྷའི་སྡུག་བསྔལ་བསམ་པ་ལ་གཉིས། འདོད་པའི་ལྷ་དང་། ཁམས་གོང་མའི་འོ། །དང་པོ་འདོད་པའི་ལྷ་རྣམས་ནི། སྔར་འདོད་ཡོན་ལ་བག་མེད་པར་སྤྱད་པའི་བདེ་བས་བྲིད་དེ། ཚེ་ཟད་པ་མ་ཚོར་བ་ལ་སོང་སྟེ་འཆི་འཕོ་བ་ན། ལུས་ཀྱི་མདོག་མི་སྡུག་པ་དང་། སྟན་ལ་མི་དགའ་བ་དང་། མེ་ཏོག་གི་ཕྲེང་བ་རྙིང་པ་དང་། གོས་ལ་དྲི་མ་ནག་པོ་ཆགས་པ་དང་། ལུས་ལ་སྔོན་མེད་པའི་རྔུལ་འབྱུང་བ་སྟེ་འཆི་ལྟས་ལྔ་ལྷའི་ཞག་བདུན་གྱི་གོང་དུ་འབྱུང་བས་འཆི་འཕོའི་སྡུག་བསྔལ་དོས་དྲགས་ལ་ཡུན་རིང་བ་དང་། དེའི་ཚེ་རང་གི་ལྷ་མོ་དང་འཁོར་རྣམས་ཀྱིས་ཀྱང་སྤངས་ཏེ་ལྷ་གཞན་གྱི་དྲུང་དུ་སོང་བས་སྡུག་བསྔལ་བ་དང་ཡིད་མི་བདེ་བ་ཆེར་སྐྱེད་ཅིང་། ཁྱད་པར་ལྷའི་དཔལ་དང་འདོད་ཡོན་ལ་ཆགས་ཀྱང་དབང་མེད་དུ་འབྲལ་བར་ཤེས། ཤི་ནས་ཀྱང་ལྷར་སྐྱེ་བ་ནི་སྲིད་པ་ཙམ་སྟེ་མིར་སྐྱེ་བའང་ཉུང་། ཕལ་ཆེར་ངན་སོང་དུ་སྐྱེ་བས། དེའི་སྡུག་བསྔལ་བཟོད་དཀའ་བ་ཡུན་རིང་དུ་མྱང་དགོས་པར་ཤེས་ནས་འོག་ཏུ་ལྟུང་བའི་སྡུག་བསྔལ་བཟོད་གླགས་མེད་པར་འབྱུང་བ་སྟེ། དྲན་ཉེ་ལས། ལྷ་ཡི་གནས་ནས་ལྟུང་བ་ན། །སྡུག་བསྔལ་རབ་ཏུ་སྐྱེ་བ་གང་། །དེ་ལ་སེམས་ཅན་དམྱལ་བ་ཡིས། །བཅུ་དྲུག་ཆར་ཡང་མི་ཕོད་དོ། །ཞེས་དང་། བཤེས་སྤྲིང་ལས། བརྒྱ་བྱིན་འཇིག་རྟེན་མཆོད་འོས་གྱུར་ནས་ཀྱང་། །སླར་ཡང་ལས་ཀྱི་དབང་གིས་ས་སྟེང་ལྷུང་། །འཁོར་ལོས་སྒྱུར་རྒྱལ་ཉིད་དུ་གྱུར་ནས་ཀྱང་། །འཁོར་བ་དག་ཏུ་ཡང་བྲན་ཉིད་དུ་འགྱུར། །ཞེས་པ་ལྟར་རོ། །གཞན་ཡང་ལྷ་བསོད་ནམས་ཆེ་བ་རྣམས་ཀྱི་འདོད་ཡོན་གྱི་དཔལ་མཐོང་བ་ན། བསོད་ནམས་ཆུང་བ་རྣམས་སེམས་ཁོང་དུ་ཆུད་ནས་སྤ་བཀོང་བར་འགྱུར་བ་དང་། མཐུ་ཆེ་བས་ཆུང་བ་རྣམས་གནས་ནས་སྐྲོད་པའི་སྡུག་བསྔལ་དང་། ཁྱད་པར་རྒྱལ་ཆེན་བཞི་པའི་རིགས་དང་། སུམ་ཅུ་རྩ་གསུམ་པ་རྣམས་ལ་ལྷ་མ་ཡིན་དང་འཐབ་ཅིང་རྩོད་པ་དང་། ལུས་མཚོན་གྱིས་གཅོད་པ་དང་འདྲལ་བ་དང་གསོད་པ་ལ་སོགས་པའི་སྡུག་བསྔལ་དྲག་པོ་ཡོད་དོ། །གཉིས་པ་ཁམས་གོང་མའི་སྡུག་བསྔལ་བསམ་པ་ནི། གཟུགས་དང་གཟུགས་མེད་པ་དག་ན། སྡུག་བསྔལ་གྱི་སྡུག་བསྔལ་མངོན་འགྱུར་བ་མེད་ཀྱང་འདུ་བྱེད་ཀྱི་སྡུག་བསྔལ་ཁོ་ནའི་རང་བཞིན་ལས་མ་འདས་པ་དང་། ཏིང་ངེ་འཛིན་གྱིས་མྱོས་པ་ལྟར་གྱུར་པས་སོ་སྐྱེ་རྣམས་ཡོན་ཏན་གོང་འཕེལ་དུ་འགྲོ་བ་མེད་ཅིང་། ཏིང་ངེ་འཛིན་གྱི་རོ་མྱངས་པས་རོ་མྱང་ཅན་གྱི་ཏིང་ངེ་འཛིན་དང་བྲལ་མི་ཕོད་ཅིང་། དེས་རང་རང་གི་ཏིང་ངེ་འཛིན་ཉམས་ནས་འཆི་བའང་ཡོད། སྒོས་སུ་དེར་གནས་པའི་སོ་སྐྱེ་རྣམས་སྔོན་ལས་ཀྱི་འཕེན་པ་ཟད་པ་ན་སླར་ཡང་འདོད་པའི་ཁམས་སུ་སྐྱེ་བ་ལེན་ཏེ། སྔོན་མའི་རྟེན་ལ་འཇིག་རྟེན་པའི་ཏིང་ངེ་འཛིན་བསྒོམས་པའི་སྐབས་དང་། སྐབས་དེར་བསམ་གཏན་གཟུགས་མེད་ཀྱི་ཏིང་ངེ་འཛིན་ལ་ཉམས་བདེ་བདེ་འདྲ་བར་འདུག་ཀྱང་ཡིད་བརྟན་མེད་པར་ནམ་མཁར་འཕངས་པའི་མདའ་བཞིན་དུ་ཟག་བཅས་ཀྱི་བདེ་བའི་འཕེན་ཤུགས་ཟད་པ་ན་སླར་ངན་སོང་དུ་ལྟུང་བར་འགྱུར་ཏེ། བཤེས་སྤྲིང་ལས། ལྷ་ཡུལ་འདོད་བདེ་ཤིན་ཏུ་ཆེན་པོ་དང་། །ཚངས་ཉིད་ཆགས་བྲལ་བདེ་བ་ཐོབ་ནས་སླར། །མནར་མེད་མེ་ཡི་བུད་ཤིང་གྱུར་པ་ཡི། །སྡུག་བསྔལ་རྒྱུན་མི་ཆད་པ་བརྟེན་འཚལ་ལོ། །ཞེས་པ་ལྟར་རོ། །དེས་ན་མེ་ཆེ་ཆུང་ཅི་ཡིན་ཡང་ཚ་བ་ལས་མ་འདས་པ་ལྟར། ཁམས་གསུམ་འཁོར་བ་འདི་མཐོ་དམའ་གང་དུ་སྐྱེས་ཀྱང་སྡུག་བསྔལ་གྱི་རང་བཞིན་ལས་མ་འདས་ཏེ། གནས་གང་དུ་གནས་ཀྱང་སྡུག་བསྔལ་གྱི་གནས། གྲོགས་སུ་དང་འགྲོགས་ཀྱང་སྡུག་བསྔལ་གྱི་གྲོགས། ལོངས་གང་ལ་སྤྱད་ཀྱང་སྡུག་བསྔལ་གྱི་ལོངས་སྤྱོད་ལས་མ་འདས་ཏེ། རྒྱུད་བླ་ལས། མི་གཙང་བ་ལ་དྲི་ཞིམ་མེད་བཞིན་འགྲོ་ལྔ་དག་ན་བདེ་བ་མེད། །དེ་ཡི་སྡུག་བསྔལ་རྟག་ཏུ་མི་མཚོན་རྒྱ་ཚྭ་ལ་སོགས་རེག་སྐྱེས་བཞིན། །ཞེས་གསུངས་པ་ལྟར་ཤེས་པར་བྱའོ། །གསུམ་པ་སྡུག་བསྔལ་གསུམ་གྱི་རང་བཞིན་བསམ་པ་ནི། སྤྱིར་འཁོར་བ་ལ་སྡུག་བསྔལ་ནི་རྒྱུ་འབྲས་གཉིས་ཏེ། དང་པོ་ནི། ལྷ་དང་མི། འཁོར་དང་ལོངས་སྤྱོད་ཕུན་སུམ་ཚོགས་ཀྱང་བསམ་པ་མི་དགེ་བས་ཟིན་པ་སྦྱོར་བ་སྡིག་པ་ལ་སྤྱོད་པ་རྣམས་སོ། །གཉིས་པ་ནི། ངན་སོང་གསུམ་དང་། མཐོ་རིས་ཀྱི་བཀྲེན་ཕོངས་ཅན་དང་། ལུས་ནད་དང་། སེམས་མྱ་ངན་གྱིས་ཟིན་པ་སོགས་སོ། །སྡུག་བསྔལ་དེ་ཡང་མདོར་བསྡུ་ན་རྣམ་པ་གསུམ་སྟེ། སྡུག་བསྔལ་གྱི་སྡུག་བསྔལ། འགྱུར་བའི་སྡུག་བསྔལ། ཁྱབ་པ་འདུ་བྱེད་ཀྱི་སྡུག་བསྔལ་དང་གསུམ་མོ། །དང་པོ་ནི། དཔེར་ན་རྨ་ཁར་དུག་བཏབ་པ་བཞིན་ཚ་གྲང་བཀྲེས་སྐོམ་སོགས་ཚོར་བ་སྡུག་བསྔལ་ཐམས་ཅད་ཡིན་ཏེ། གཙོ་བོར་ངན་སོང་གསུམ་ནའོ། །གཉིས་པ་ནི། དཔེར་ན་གྲང་བའི་ཚེ་མེ་ལ་བརྟེན་པ་བཞིན། ཚེ་དང་ལོངས་སྤྱོད་སོགས་མཐའ་ན་བསམ་གཏན་གྱི་བདེ་བ་ཚུན་ཆད་དེ། ཚོར་བ་བདེ་བ་ཐམས་ཅད་ཡིན་ཏེ་གཙོ་བོར་མི་དང་འདོད་པའི་ལྷ་རྣམས་སོ། །གསུམ་པ་ནི། དཔེར་ན་སྐོམ་ནད་ཅན་ལན་ཚྭའི་ཆུ་འཐུང་བ་བཞིན། སྡུག་བསྔལ་དེ་གཉིས་ཀའི་གཞི་འདུ་བྱེད་ཉེ་བར་ལེན་པའི་ཕུང་པོ་ཙམ་འདི་སྡུག་བསྔལ་ཐམས་ཅད་ཀྱི་བསྐྱེད་གཞི་ཡིན་ཏེ། འདི་ལས་སྐྱེ་རྒ་སོགས་སྡུག་བསྔལ་ཐམས་ཅད་རིམ་ཅན་དུ་འབྱུང་ཞིང་། འདི་ཚོར་བ་བཏང་སྙོམས་ཁོ་ན་དང་ལྡན་པའི་ཚེ་འདུ་བྱེད་ཀྱི་སྡུག་བསྔལ་ཁོ་ནའི་མིང་ཐོབ་པ་ཡིན་ཏེ། གཙོ་བོར་བསམ་གཏན་བཞི་ནའོ། །དེ་ལྟར་ཡང་མདོ་ལས། ཚོར་བ་གང་ཅི་ཡང་རུང་བ་དེས་ན་ཐམས་ཅད་སྡུག་བསྔལ་བའོ། །ཞེས་གསུངས་པའང་དེ་ལ་དགོངས་པའོ། །འདི་ལས་མ་ཐར་ན་གཞན་གཉིས་ལས་ཐར་བ་མེད་དེ་ཤིང་སྡོང་གི་རྩ་བ་མ་བཅད་ན་ལོ་འདབ་བཅད་ཀྱིས་མི་ལང་བ་བཞིན་ཤེས་པར་བྱའོ། །བཞི་པ་ལས་རྒྱུ་འབྲས་བསམ་པ་ནི། ལས་འབྲས་སྤྱིར་བསམ་པ། བྱེ་བྲག་ཏུ་བསམ་པ། བདེན་བཞིས་འགག་བསྡུ་བའོ། །དང་པོ་སྤྱིར་བསམ་པ་ནི། མདོ་ལས། ལུས་ཅན་དག་གི་ལས་རྣམས་ནི། །བསྐལ་པ་བརྒྱར་ཡང་ཆུད་མི་ཟ། །ཚོགས་ཤིང་དུས་ལ་བབ་པ་ན། །འབྲས་བུ་ཉིད་དུ་སྨིན་པར་འགྱུར། །ཞེས་གསུངས་པས། དགེ་བའི་ལས་ཀྱི་འབྲས་བུ་བདེ་བ་དང་། མི་དགེ་བའི་ལས་ཀྱི་འབྲས་བུ་སྡུག་བསྔལ་ཏེ་དཀར་ནག་གི་ལས་འབྲས་སོ་སོར་སྨིན་ཚུལ་བསམ་གྱིས་མི་ཁྱབ་པར་གསུངས་པས་སྤང་བླང་བྱེད་དགོས། ལས་དགེ་སྡིག་གང་ཡིན་ཡང་རུང་། རྒྱུ་ལས་ཀྱི་དུས་ན་ཆུང་ངུ་ལས་མེད་ཀྱང་འབྲས་བུ་རྣམ་སྨིན་གྱི་དུས་ན་འཕེལ་ཏེ་ཆེ། འགྱུར་ཆེ་ཤོས་བརྒྱ་འགྱུར་སྟོང་འགྱུར་དུ་འཕེལ། འགྱུར་ཆེ་བ་ལ་ཚད་གཟུང་དུ་མེད་དེ། ནས་སོགས་འབྲུའི་ས་བོན་གྱི་འཕེལ་སྐྱེད་བཞིན་ནོ། །དེས་ན་རང་གིས་བསགས་པའི་ལས་གཉེན་པོས་མ་བཅོམ་ན། འབྲས་བུ་མ་སྨིན་གྱི་བར་དུ་ཆུད་འཛའ་བ་མི་སྲིད་པས་བླང་དོར་གྱི་གནས་ལ་གཟབ་པ་གལ་ཆེའོ། །གཉིས་པ་བྱེ་བྲག་ཏུ་བསམ་པ་ལ། མི་དགེ་བ་སྤང་བྱར་བསམ་པ། དགེ་བ་བསྒྲུབ་བྱར་བསམ་པ། ལུང་མ་བསྟན་དགེ་བར་བསྒྱུར་བའོ། །དང་པོ་ནི། དེ་ཡང་ལས་མི་དགེ་བ་ནི། རང་བཞིན་གྱི་ཁ་ན་མ་ཐོ་བ་སུས་སྤྱད་ཀྱང་སྡིག་པར་འགྱུར་བ། དུག་གསུམ་དང་ཕྲག་དོག་སེར་སྣ་ལ་སོགས་པ་རྩ་ཉོན་དང་ཉེ་ཉོན་ཉེས་སྤྱོད་ཀུན་ནས་སློང་ནུས་པ་རྣམས་དང་། དེ་དག་གིས་ཀུན་ནས་བསླངས་པའི་སྒོ་གསུམ་གྱི་ལས་མི་དགེ་བ་ཐམས་ཅད་དང་བཅས་པའི་ཁ་ན་མ་ཐོ་བ་གང་གིས་སྡོམ་པ་བླངས་པ་དེ་ལས་ལོག་པར་སྤྱད་ན་སྡིག་པར་འགྱུར་བ་རྣམས་སོ། །དེས་ན་འཁོར་བའི་སྡུག་བསྔལ་ཐམས་ཅད་རྒྱུ་མི་དགེ་བའི་ལས་ལས་བྱུང་མོད། མི་དགེ་བ་དེ་ལ་རྣམ་གྲངས་མང་ཡང་བླང་དོར་གྱི་གནས་ལ་གལ་ཆེ་བ་ཆེ་ལོང་ཙམ་དུ་བསྡུ་ན་བཅུ་སྟེ། མཛོད་ལས། དེ་ནས་ཆེ་ལོང་བསྡུས་ནས་ནི། །དགེ་དང་མི་དགེ་ཅི་རིགས་པར། །ལས་ཀྱི་ལམ་ནི་བཅུར་བཤད་དོ། །ཞེས་གསུངས་པས། དེ་ལ་ལུས་ཀྱི་ལས་གསུམ་ལས། སྲོག་གཅོད་པ་ནི། སྲོག་གཅོད་འདོད་ཀྱིས་གསད་བྱ་མ་ནོར་བར་བསད་པ། མ་ཤི་བར་དུ་གསོད་སེམས་ལས་མ་ལྡོག་པའོ། །མ་བྱིན་པར་ལེན་པ་ནི། གཞན་གྱི་ནོར་རང་ལ་མ་བྱིན་པར་འཕྲོག་པའམ་བརྐུས་པ་སོགས་གང་ཡིན་ཡང་རུང་སྟེ་རང་གིས་ཐོབ་བློ་སྐྱེས་པའོ། །འདོད་པས་ལོག་པར་གཡེམ་པ་ནི། ཡུལ་མ་ཡིན་པ་གཞན་གྱིས་བདག་ཏུ་བཟུང་བའི་བུད་མེད། བདུན་རྒྱུད་ཚུན་ཆད་ཀྱི་ཉེ་དུ་དང་། གཞན་གྱིས་གླ་རྔན་མ་སྦྱངས་པའི་སྨད་འཚོང་མ། ཕ་མ་རྒྱལ་པོ་སོགས་གཞན་གྱིས་བསྲུངས་པ། ཚངས་སྤྱོད་ཀྱི་སྡོམ་པས་བསྲུངས་པ་རྣམས་སོ། །དུས་མ་ཡིན་པ་ནད་བུ་ཅན་དང་། མྱ་ངན་ཅན་དང་། སྦྲུམ་མ་དང་། ཟླ་མཚན་འབབ་པ་དང་། ནམ་ཡང་འདོད་པས་མ་ངོམས་པ་སོགས་སོ། །གནས་མ་ཡིན་པ་མཆོད་རྟེན་དང་གཙུག་ལག་ཁང་དང་། གྱོ་མོ་མང་པོའི་དབུས་དང་བགྲོད་བྱ་ལ་གནོད་པའི་ས་གཞི་འབར་འབུར་སྲ་མཁྲེགས་ཅན་སོགས་སོ། །ལམ་མ་ཡིན་པ་སྐྱེ་གནས་ལས་གཞན་པའི་སྒོར་བརྟེན་པ་རྣམས་སོ། །དེ་དག་ནི་ཁྱིམ་པའི་དབང་དུ་བྱས་ཀྱི། ཚངས་སྤྱོད་རྣམས་ནི་མི་ཚངས་པར་སྤྱོད་པ་ཅི་འདྲ་ཞིག་བརྟེན་ཀྱང་ལོག་གཡེམ་མོ། །ངག་གི་ལས་བཞི་ལ་རྫུན་སྨྲ་ནི། བསླུ་སེམས་ཀྱིས་འདུ་ཤེས་བསྒྱུར་ནས། ཤེས་བཞིན་དུ་མི་བདེན་པར་སྨྲས་ལ། ཕ་རོལ་པོས་དོན་གོ་བའོ། །འདི་ནི་ངག་གི་རིག་བྱེད་ཙམ་དུ་མ་ཟད། ལུས་ཀྱི་བརྡས་ཀྱང་དེར་འགྱུར་བ་ཡོད་དོ། །ཕྲ་མ་ནི། མི་མཐུན་པའི་འགྲོ་བ་གཉིས་དབྱེ་འདོད་ཀྱིས་དཀྲུགས་ཀྱི་ཚིག་སྨྲས་ཤིང་ཕ་རོལ་གྱིས་དོན་གོ་བ་ནའོ། །ཚིག་རྩུབ་ནི། དངོས་སུ་ཐོས་པར་དེའི་སྐྱོན་བརྗོད་པ་སོགས་ཞེ་ལ་འཕོག་པའི་ཚིག་སྨྲས་ཤིང་དེས་གོ་བའོ། །ངག་འཁྱལ་ནི། དེ་གསུམ་མ་ཡིན་པ་གཞན་ཁ་གསག་གླུ་དང་ཟློས་གར་དམག་དང་ཚོང་དང་ཆགས་པའི་གཏམ་ལ་སོགས་པ་དང་། ལྟ་ལོག་གི་ཆོས་ཀྱི་གཏམ་སྨྲ་བ་སོགས་སོ། །ཡིད་ཀྱི་ལས་གསུམ་ལས་བརྣབ་སེམས་ནི། གཞན་གྱི་གནས་ཁང་ལོངས་སྤྱོད་འཁོར་གཡོག་ལ་སོགས་པ་རྣམས་རང་གིར་བྱེད་འདོད་པའི་བསམ་པ་གཏིང་ཚུགས་པར་བྱེད་པའོ། །གནོད་སེམས་ནི། གཞན་ལ་གནོད་པར་བྱེད་འདོད་པས་སྡུག་བསྔལ་འབྱུང་བར་གྱུར་ཅིག་སྙམ་པའི་བསམ་པ་གཏིང་ཚུགས་པའོ། །ལོག་ལྟ་ནི། ལས་འབྲས་མི་བདེན་པ་དང་། ཚེ་སྔ་ཕྱི་དང་། དཀོན་མཆོག་གསུམ་སོགས་མེད་པར་འཛིན་པ་དམ་པོ་འཆང་བ་ཡིན་ནོ། །དེ་ལྟར་བཅུ་པོ་ནི་ལས་ལམ་རྫོགས་པའི་དབང་དུ་བྱས་ཀྱི། བསམ་བཞིན་མ་ཡིན་པར་ནོར་ཏེ་བསད་པ་སོགས་བཅུ་པོའི་ཕྱོགས་མཐུན་ཐམས་ཅད་ཀྱང་སྤོང་བ་ལ་ནན་ཏན་དུ་བསླབ་པར་བྱ་སྟེ། འདོད་ཆགས་ཞེ་སྡང་གཏི་མུག་བཅས། །དེས་བསྐྱེད་ལས་ནི་མི་དགེ་བའོ། །ཞེས་གསུངས་པ་ལྟར་རོ། །ད་ནི་མི་དགེ་བ་དེ་དག་གི་འབྲས་བུ་ནི་གསུམ་སྟེ། རྣམ་སྨིན་དང་། རྒྱུ་མཐུན་དང་། བདག་པོའི་འབྲས་བུའོ། །དང་པོ་ནི། མི་དགེ་བ་དེ་དག་ཀྱང་ཀུན་སློང་དྲག་ཞན་ལ་སོགས་པའི་བྱེ་བྲག་གིས་ཆེན་པོ་དང་འབྲིང་དང་ཆུང་ངུ་གསུམ་དུ་འགྱུར་ལ། དེ་ཡང་ཆེ་བས་དམྱལ་བ། འབྲིང་གིས་ཡི་དྭགས། ཆུང་བས་དུད་འགྲོར་སྐྱེ་བ་ཡིན་ཏེ། སྔར་བཤད་པའི་སྡུག་བསྔལ་རྣམས་མྱོང་བར་འགྱུར་བ་ཡིན་ནོ། །གཉིས་པ་མྱོང་བ་རྒྱུ་མཐུན་ནི། སྲོག་བཅད་པས་ཚེ་ཐུང་། བརྐུས་པས་ལོངས་སྤྱོད་ཆུང་། ལོག་གཡེམ་གྱིས་དགྲ་མང་། རྫུན་གྱིས་སྐུར་བ་མང། ཕྲ་མས་གྲོགས་དང་འཁོན། ཚིག་རྩུབ་ཀྱིས་མི་སྙན་པ་ཐོས། ངག་འཁྱལ་གྱིས་ངག་མི་བཙན། བརྣབ་སེམས་ཀྱིས་རེ་བ་མི་འགྲུབ། གནོད་སེམས་ཀྱིས་འཇིགས་པ་བསྐྱེད། ལོག་ལྟས་གླེན་ཞིང་གཏི་མུག་པར་འགྱུར་རོ། །བྱེད་པ་རྒྱུ་མཐུན་ནི། སྔར་ལས་དེ་དང་དེ་བྱས་པས་ཕྱིས་ཀྱང་དེ་དང་དེ་ལ་དགའ་བའོ། །གསུམ་པ་བདག་པོའི་འབྲས་བུ་ནི། ཕྱི་རོལ་ཡུལ་ལ་སྨིན་པར་འགྱུར་ཏེ། སྲོག་གཅོད་ཀྱིས་འབྲུ་དང་སྨན་སོགས་མཐུ་ཆུང་། བརྐུས་པས་ལོ་ཉེས། ལོག་གཡེམ་གྱིས་ས་ཕྱོགས་རྡུལ་དང་ཁུག་སྣ་ཆར་རྡུལ་གྱིས་འཁྲིགས། རྫུན་སྨྲས་པས་ས་ཕྱོགས་དྲི་ང་ཞིང་ལྗན་ལྗིན་གྱིས་གང་། ཕྲ་མས་ས་གཞི་གཡང་ས་དང་ངམ་གྲོག་རང་རོང་དུ་འགྱུར། ཚིག་རྩུབ་ཀྱིས་ཐང་སྐྱ་བོ་དང་ཚེར་མ་དང་ཚྭ་སྒོ་ཅན་དུ་འགྱུར། ཀྱལ་པས་ནམ་ཟླ་དུས་བཞི་ཚུལ་མིན་དུ་འགྱུར། བརྣབ་སེམས་ཀྱིས་འབྲུ་ཕྲ་བ་དང་ངན་པར་འགྱུར། གནོད་སེམས་ཀྱིས་རོ་བཅུད་བཟང་པོ་རྣམས་ངན་པར་འགྱུར། ལོག་ལྟས་འབྲུ་རྣམས་ཉུང་ངུ་ནས་གཏན་མེད་ཀྱི་བར་དུ་འགྱུར་བ་སོགས་སོ། །དེ་ལྟར་རྒྱུ་མཐུན་དང་བདག་པོའི་འབྲས་བུ་འདི་རྣམས་སྐྱེ་བ་དེ་དང་ཕྱི་མའི་བར་སྐབས་མ་ངེས་པར་འབྱུང་བའོ། །གཉིས་པ་དགེ་བ་བསྒྲུབ་བྱར་བསམ་པ་ནི། སྤྱིར་གཉེན་པོ་བརྒྱད་ཁྲི་བཞི་སྟོང་སོགས་བསམ་གྱིས་མི་ཁྱབ་ཀྱང་། རགས་པ་ཆེ་ལོང་དུ་བསྡུས་ན་སྔར་བསྟན་པའི་མི་དགེ་བ་བཅུ་པོ་ཡིད་ཀྱིས་སྤངས་ནས་ལུས་ངག་གི་སླར་ལོག་པའི་སྤོང་སེམས་སྤྱོད་ལམ་དང་བཅས་པ་དེ་ཡིན་ན། བདག་འདི་ལ་རྟག་ཏུ་གནས་པར་བྱའོ་སྙམ་དུ་བསམ་ཞིང་། དེ་ལ་མི་དགེ་བཅུ་ཡིད་ཀྱིས་སྤངས་པའི་གོ་དོན་ནི། དེ་རྣམས་ཉེས་དམིགས་ཀྱི་སྐྱོན་ཅན་དུ་ཤེས་ནས་ནམ་དུ་ཡང་མི་འདོད་པ་ཡིན། ལུས་ངག་གི་སླར་ལོག་པ་ནི། བཅུ་པོ་དེ་དག་རྒྱུན་དུ་མི་བྱ་བར་མ་ཟད། དེ་དག་བྱས་ན་གནས་སྐབས་སུ་ཁེ་ཆེ་ཞིང་འབད་མེད་དུ་བྱེད་ཐུབ་པའི་སྐབས་བྱུང་ཡང་ཡིད་ཀྱིས་སྤངས་པ་དེ་དྲན་པས་བྱ་བ་དེ་ལ་འཇུག་པར་མི་ནུས་པ་དེ། ལུས་ངག་གི་བདུན་པོ་ལ་ནི་གཉིས་ཀ་ཚང་དགོས་ལ། ཡིད་ཀྱི་གསུམ་ནི་ཡིད་ཀྱིས་སྤངས་པ་ཁོ་ནས་སོ། །མི་དགེ་བ་ལ་མི་རུང་བར་སེམས་པ་ནི་སྤོང་སེམས་ཡིན་ལ། དེ་ལྟར་ཤེས་པ་ནི་ཀུན་རྫོབ་ཤེས་པ་མ་འཁྲུལ་པ་ཡིན་པས་གཉེན་པོར་འགྱུར་ཞིང་ཚུལ་ཁྲིམས་ཀྱི་ངོ་བོའང་ཡིན་ནོ། །སྤོང་སེམས་འཕེན་ཤུགས་ཆེ་བ་ཡོད་ན། གཉིད་རྨུགས་དང་རྣམ་གཡེང་སོགས་ཀྱིས་བར་ཆོད་ཀྱང་། རྐྱེན་དེ་དམིགས་པའི་ཚེ་ཉེས་སྤྱོད་དུ་ཤེས་ནས་སྡོམ་པར་འགྱུར་རོ། །འདི་ནི་སྔར་གྱི་འཕེན་ཤུགས་དེའི་ས་བོན་གྱི་མཐུ་ལས་བྱུང་བ་ཡིན་ཏེ། དེའི་ཕྱིར་མི་དགེ་བཅུ་སྤོང་བའི་སེམས་པ་ས་བོན་དང་བཅས་པ་ནི་དགེ་བ་བཅུའོ། །དེར་མ་ཟད་མདོར་ན་ལུས་ཀྱི་ལས་ཕྱག་བསྐོར་མཆོད་པ་སེམས་ཅན་དང་ཆོས་ཀྱི་དོན་དུ་འགྲོ་འོང་ངག་གི་ལས་བསྟོད་པ་བཟླས་བརྗོད་སེམས་ཅན་དང་ཆོས་ཀྱི་དོན་དུ་སྨྲ་བ་སོགས་དགེ་བས་ཀུན་ནས་བླངས་པའི་ལུས་ངག་གི་བྱ་བྱེད་ཐམས་ཅད་དང་། ཡིད་ཀྱི་ལས་དད་གུས་ངེས་འབྱུང་བྱམས་སྙིང་རྗེ་བྱང་ཆུབ་ཀྱི་སེམས་བསྒོམ་པ་སོགས་རང་བཞིན་གྱི་དགེ་སེམས་སུ་གྱུར་ཚད་ནན་ཏན་དུ་བསྒྲུབ་པར་བྱ་སྟེ། ཆགས་སྡང་གཏི་མུག་མེད་ལས་སྐྱེ། །དེས་བསྐྱེད་ལས་ནི་དགེ་བ་སྟེ། །ཞེས་པ་ལྟར་རོ། །ད་ནི་དགེ་བ་དེ་དག་གི་འབྲས་བུ་ཡང་གསུམ་སྟེ། རྣམ་སྨིན་དང་། རྒྱུ་མཐུན་དང་། བདག་པོའི་འབྲས་བུའོ། །དང་པོ་ནི། དགེ་བ་དེ་དག་ཀྱང་སྦྱོར་དངོས་མཇུག་གསུམ་ཐམས་ཅད་དགེ་སེམས་ཀྱིས་ཟིན་པ་དང་མ་ཟིན་པ་ལས་དགེ་བའི་སྟོབས་ཆེ་འབྲིང་ཆུང་གསུམ་དུ་འགྱུར་རོ། །ཆེན་པོས་ཁམས་གོང་མའི་ལྷ་དང་། འབྲིང་གིས་འདོད་པའི་ལྷ་དང་། ཆུང་ངུས་མིར་སྐྱེ་བ་ཡིན་ནོ། །དགེ་བ་ཡིན་ཡང་བསམ་པ་མ་དག་པ་སོགས་ཀྱིས་ནི་ལྷ་མིན་དུ་སྐྱེ་བར་མདོ་ལས་བཤད་དོ། །གཉིས་པ་རྒྱུ་མཐུན་བདག་པོའི་འབྲས་བུ་ནི། སྔར་མི་དགེ་བ་བཅུའི་སྐབས་སུ་བཤད་པ་དེ་ཉིད་འདིར་མཐུན་ཕྱོགས་སུ་གྱུར་པ་སྟེ། རིན་ཆེན་ཕྲེང་བ་ལས། ཚེ་རིང་འབྱོར་པ་དགྲ་སྤངས་དང་། །བསྟོད་དང་གྲགས་མང་སྙན་པའི་གཏམ། །ཚིག་བཙུན་བསམ་པ་འགྲུབ་པ་དང་། །ཡིད་བདེ་བ་དང་བློ་གྲོས་འཕེལ། །འདི་དག་དགེ་བའི་རྒྱུ་མཐུན་བཅུ། །མཐུ་ཆེ་ལོ་ལེགས་ཉམས་དགའ་བ། །མཐོ་དམན་སྙོམས་དང་ཞིང་ས་གཤིན། །རྩ་ཤིང་རྒྱས་དང་དུས་ཚིགས་རན། །འབྲུ་སྦོམ་རོ་ཞིམ་འབྲས་བུ་རྒྱས། །དགེ་བ་བཅུ་ཡི་བདག་འབྲས་ཡིན། །ཞེས་སོ། །དེ་ལྟར་དགེ་བ་བཅུ་ལ་གནས་པ་ནི་འདི་ཕྱི་ཀུན་ཏུ་བདེ་བའི་རྒྱུ་ཡིན་པས་ཅི་ནས་ཀྱང་བསྒྲུབ་པར་བགྱིའོ་སྙམ་དུ་བྱ་བ་གལ་ཆེའོ། །གསུམ་པ་ལུང་མ་བསྟན་པའི་ལས་ནི། ཀུན་སློང་དགེ་མི་དགེའི་བསམ་པ་གང་གིས་ཀྱང་མ་ཟིན་ཅིང་། འབྲས་བུ་བདེ་སྡུག་ལུང་བསྟན་དུ་མེད་པའི་ལས་ཟས་ཟ་བ་དང་འགྲོ་འཆག་ལ་སོགས་པའོ། །དེ་དག་གང་སྤྱད་ཀྱང་མདོ་དོན་མེད་པ་ལ་དུས་འདའ་བའི་ཕྱིར་དགེ་བར་བསྒྱུར་བ་གལ་ཆེ་བས། བདག་གིས་ཟ་བ་དང་འགྲོ་འཆག་ལ་སོགས་པ་འདི་དག་གིས་འབྲས་བུ་མི་བསྐྱེད་ཅིང་འཁོར་བ་ལས་ཐར་པའི་རྒྱུར་མི་འགྲོ་བ་འདུག །དོན་མེད་དུ་དེ་ཙམ་ཟད་དུ་འཕངས། ད་ཅི་ནས་ཀྱང་དགེ་བར་བསྒྱུར་བར་བགྱིའོ་སྙམ་དུ་སྒོ་གསུམ་གྱི་བྱ་བྱེད་ཐམས་ཅད་བྱང་ཆུབ་ཀྱི་སེམས་ཀྱིས་ཟིན་པར་བྱ་སྟེ། བཞི་བརྒྱ་པ་ལས། བསམ་པ་བྱང་ཆུབ་སེམས་དཔའ་ལ། །དགེ་བའམ་གལ་ཏེ་མི་དགེའང་རུང་། །ཐམས་ཅད་དགེ་ལེགས་ཉིད་འགྱུར་ཏེ། །གང་ཕྱིར་ཡིད་དགེའི་དབང་འགྱུར་ཕྱིར། །ཞེས་དང་། སྤྱོད་འཇུག་ལས། དེང་ནས་བརྩམ་སྟེ་གཉིད་ལོག་གམ། །བག་མེད་གྱུར་ཀྱང་བསོད་ནམས་ཤུགས། །རྒྱུན་མི་ཆད་པ་དུ་མ་ཞིག །ནམ་མཁའ་མཉམ་པར་རབ་ཏུ་འབྱུང་། །ཞེས་གསུངས་པ་ལྟར་ཁ་ཕྱིར་བལྟས་སུ་མ་སོང་བར་བློ་རྩེ་ནང་དུ་བཀུག་སྟེ་ཅི་བྱས་དགེ་བའི་ལས་ལམ་དོན་ཡོད་པ་ལ་མཐའ་བསྐྱང་བར་བྱའོ། །གསུམ་པ་བདེན་བཞིས་འགག་བསྡུ་བ་ནི། དེ་ཡང་བདེན་པ་ནི་མི་བསླུ་བའི་དོན་ཡིན་ལ། རྒྱུ་ལས་དང་ཉོན་མོངས་ཀྱི་རྟེན་འབྲེལ་ལས་འབྲས་བུ་ཁམས་གསུམ་དུ་སྣང་བ་ཡང་རྒྱུ་འབྲས་བསླུ་བ་མེད་པའི་མཐུ་ལས་བྱུང་བ་སྟེ་བདེན་པ་དང་པོ་གཉིས་སོ། །རྒྱུ་བྱང་ཆུབ་ཀྱི་ཕྱོགས་ལ་འབད་པས་འབྲས་བུས་རྣམ་པར་གྲོལ་བའི་གནས་ཐོབ་པ་ཡང་མི་བསླུ་བ་ཉིད་ཀྱིས་བདེན་པ་སྟེ་འཕགས་པའི་བདེན་པ་ཞེས་བྱའོ། །དེས་ན་སྤྱིར་འཁོར་འདས་ཀྱི་ཆོས་ཐམས་ཅད་བདེན་པ་བཞིར་འདུས་པས་ཐར་འདོད་རྣམས་ཀྱི་ཉམས་སུ་བླང་བྱ་ཡང་བདེན་པ་བཞིར་མ་འདུས་པ་མེད་དོ། །དེ་ཡང་ཀུན་འབྱུང་དང་། སྡུག་བསྔལ་དང་། ལམ་དང་། འགོག་པ་སྟེ་བཞིའོ། །དང་པོ་ཀུན་འབྱུང་གི་བདེན་པ་ནི། གཞིའི་གནས་ལུགས་སྨྲ་བསམ་བརྗོད་མེད་སྟོང་པ་ཉིད་དུ་གནས་པ་ཉིད་ལྷན་ཅིག་སྐྱེས་པའི་མ་རིག་པས་ངོ་མ་ཤེས། ཀུན་ཏུ་བཏགས་པའི་མ་རིག་པས་རིས་སུ་བཅད་ནས་ཕུང་པོ་ལ་བདག་ཏུ་བཟུང་བས་འཁྲུལ་ལོ། །ཕུང་པོ་ལ་བདག་འཛིན་ཞུགས་པས། ཡུལ་མཐུན་པ་ལ་བརྟེན་ནས་འདོད་ཆགས། མི་མཐུན་པ་ལ་བརྟེན་ནས་ཞེ་སྡང་། བར་མ་ལ་བརྟེན་ནས་གཏི་མུག་སྐྱེ། དུག་གསུམ་ལ་བརྟེན་ནས་དུག་ལྔ་སྐྱེ་སྟེ། དེ་ལ་ཀུན་ནས་ཉོན་མོངས་པའི་རྟེན་ཅན་གྱི་རྟོག་པ་ཞེས་བྱ་སྟེ། དཔེར་ན་དབྱར་གྱི་ས་གཞི་དང་འདྲ་སྟེ་ལས་ཐམས་ཅད་སྐྱེ་ཞིང་འགྲུབ་པར་བྱེད། ལས་ལ་རྣམ་གྲངས་མང་ན་ཡང་འཁོར་བར་འཕེན་བྱེད་ཀྱི་ལས་ནི་གསུམ་དུ་འདུས། བསོད་ནམས་མ་ཡིན་པའི་ལས། བསོད་ནམས་ཀྱི་ལས། མི་གཡོ་བའི་ལས་སོ། །དེ་གསུམ་གྱི་དང་པོས་ངན་འགྲོར་འཕེན། གཉིས་པས་འདོད་པའི་བདེ་འགྲོ་དང་། གསུམ་པས་ཁམས་གོང་མ་གཉིས་འཕེན་པར་བྱེད་དོ། །ལས་ཀྱི་དབྱེ་བ་ནི་གོང་དུ་བཤད་པ་བཞིན་ནོ། །དེས་ན་འཁོར་བའི་རྩ་བ་ཉོན་མོངས་པ་དེ་རང་རྒྱུད་ལ་ནམ་སྐྱེས་པ་ན་གཉེན་པོས་ཟིན་པར་བྱས་ནས་ལྡོག་པ་གལ་ཆེ་སྟེ། དམ་པས། ཉོན་མོངས་སྐྱེས་ཚེ་གཉེན་པོས་མ་སླེབ་ན། །ཆོས་ཀྱི་དགོས་པ་སྟོར་རོ་དིང་རི་བ། །ཞེས་གསུངས་པ་བཞིན་ནོ། །གཉིས་པ་སྡུག་བསྔལ་བདེན་པ་ནི། རྒྱུ་ཀུན་འབྱུང་སྟེ། ཉོན་མོངས་པ་དུག་གསུམ་དང་། དུག་ལྔ་ལས་འབྲས་བུ་ཁམས་གསུམ་འཁོར་བའི་གནས་སུ་འཁྱམས་ཏེ་འགྲོ་བ་རིགས་དྲུག་གི་ལས་དང་སྡུག་བསྔལ་ལ་བར་མེད་དུ་སྤྱོད་པས་རྟག་ཏུ་མནར་ཞིང་ཉམ་ཐག་པ་སྟེ། རྒྱ་ཆེ་རོལ་པ་ལས། སྲེད་སྲིད་མ་རིག་དབང་གིས་འགྲོ་བ་རྣམས། །མི་དང་ལྷ་དང་ངན་སོང་རྣམ་གསུམ་པོ། །འགྲོ་བ་ལྔ་པོ་དག་ཏུ་མི་མཁས་འཁོར། །དཔེར་ན་རྫ་མཁན་འཁོར་ལོ་བསྐོར་བ་བཞིན། །ཞེས་དང་། སྲིད་གསུམ་རྒ་དང་ནད་ཀྱི་སྡུག་བསྔལ་འབར། །འདི་ན་འཆི་མེ་རབ་འབར་མགོན་མེད་དེ། །སྲིད་ལས་བྱུང་ལ་འགྲོ་བ་རྟག་ཏུ་རྨོངས། །བུམ་པར་ཆུད་པའི་བུང་བ་ཇི་བཞིན་ནོ། །ཞེས་དང་། མདོར་ན་སེམས་ཅན་གྱི་སེམས་ཀྱི་རང་བཞིན་འོད་གསལ་བ་དེ་བཞིན་གཤེགས་པའི་སྙིང་པོ་ཅན་ཡིན་ཡང་། གློ་བུར་གྱི་དྲི་མས་ཚུལ་བཞིན་མ་ཡིན་པ་ཡིད་བྱེད་ཀྱི་རྣམ་པར་རྟོག་པས་ཉོན་མོངས་པར་འགྱུར་ཞིང་། དེས་ཀུན་ནས་བསླངས་པའི་ཟག་པ་དང་བཅས་པའི་ལས་ལ་སྤྱད་པས་འཁོར་བའི་ཕུང་ཁམས་སྐྱེ་མཆེད་རྣམས་གྲུབ་པ་སྟེ། རྒྱུད་བླར། ཚུལ་བཞིན་མ་ཡིན་ཡིད་བྱེད་ཀྱིས། །ལས་དང་ཉོན་མོངས་རབ་ཏུ་སྐྱེ། །ལས་དང་ཉོན་མོངས་རྒྱུ་ལས་ནི། །ཕུང་པོ་ཁམས་དང་སྐྱེ་མཆེད་འབྱུང། །ཞེས་དང་། དེས་ན་ལས་མི་དགེ་བ་དང་དགེ་བའི་ཁྱད་པར་ལས། ངན་འགྲོ་དང་བདེ་འགྲོའི་ཕུང་པོ་སོ་སོར་འགྲུབ་སྟེ། རིན་ཆེན་ཕྲེང་བར། མི་དགེ་བ་ལས་སྡུག་བསྔལ་ཀུན། །དེ་བཞིན་ངན་འགྲོ་ཐམས་ཅད་དོ། །དགེ་ལས་བདེ་འགྲོ་ཐམས་ཅད་དང་། །རྣམ་པ་ཀུན་ཏུ་བདེ་བ་དག །ཅེས་དང་། དེས་ན་སྔར་བཤད་པའི་འཁོར་བའི་ཉེས་དམིགས་ཀྱིས་བསྐུལ་ནས་དགེ་བའི་ལས་ལ་སྤྲོ་ཤུགས་ཆེན་པོས་ཡིད་དྲངས་ཏེ་ཅི་ནུས་སུ་འབད་པར་བྱ་སྟེ། སྤྱོད་འཇུག་ལས། ཡིད་ལ་བསམ་པའི་དགེ་བྱས་པས། །གང་དང་གང་དུ་འགྲོ་འགྱུར་བ། །དེ་དང་དེར་ནི་དགེ་བ་དེས། །འབྲས་བུའི་ཡོན་གྱིས་མངོན་མཆོད་འགྱུར། །ཞེས་གསུངས་པ་བཞིན་ནོ། །གསུམ་པ་ལམ་གྱི་བདེན་པ་ནི། རྒྱུའི་རྐྱེན་ནི་རིགས་ཡིན་ལ། བདག་པོའི་རྐྱེན་ནི་བླ་མ་དམ་པ་སྟེ། དེས་བསྟན་པའི་དོན་ཉམས་སུ་བླངས་པ་ལས་འབྱུང་བའི་ཕྱིར་དང་། གཞི་ཇི་ལྟ་བ་བཞིན་རྟོགས་པ་བླ་མར་རག་ལས་པའོ། །ལམ་ཉམས་སུ་ལེན་པ་ནི། གང་ཟག་ལ་རག་ལས་ཤིང་། ལེན་བྱའི་ལམ་ནི་ཐབས་ཤེས་ཟུང་དུ་འབྲེལ་བའི་དགེ་བ་གང་ཞིག་རྣམ་པར་གྲོལ་བའི་འཇུག་ངོགས་སུ་གྱུར་པ་སྟེ། མདོ་ལས། ཐབས་དང་བཅས་པའི་ཤེས་རབ་ནི་ལམ་མོ། །ཤེས་རབ་དང་བཅས་པའི་ཐབས་ནི་ལམ་མོ། །ཞེས་གསུངས་པ་དང་། ཆོས་མངོན་པ་ལས་ཀྱང་། ལམ་གང་གིས་སྡུག་བསྔལ་ཡོངས་སུ་ཤེས་པ་དང་། ཀུན་འབྱུང་སྤོང་བ་དང། འགོག་པ་མངོན་དུ་བྱེད་པ་དང་། ལམ་བསྒོམ་སྟེ་འདི་ནི་ལམ་གྱི་མཚན་ཉིད་མདོར་བསྡུས་པའོ། །ཞེས་གསུངས་པ་དང་། དེས་ན་རྒྱལ་བའི་བསྟན་པ་སྤྱི་དང་ཁྱད་པར་དུ་གྱུར་པ་འདི་དག་གི་ལམ་གྱི་རིམ་པ་རྣམས་ལ། སོ་སོའི་དབང་པོ་དང་སྦྱར་ཏེ་ནན་ཏན་རྩེ་གཅིག་ཏུ་བསླབས་པ་ལས་རིམ་བཞིན་ཚོགས་སྦྱོར་མཐོང་སྒོམ་མཐར་ཕྱིན་པའི་ལམ་རྣམས་བསྒྲོད་པར་འགྱུར་ཏེ། འབྲས་བུ་ལག་ཏུ་ལོངས་པ་ཉམས་ལེན་ལ་རག་ལས་པའི་ཕྱིར་རོ། །བཞི་པ་འགོག་པའི་བདེན་པ་ནི། འཁོར་བའི་ཆོས་ཐམས་ཅད་གང་དུ་འགོག་པའི་གཞི་ནི་སྟོང་པ་ཉིད་ཡིན་ལ། དེ་ཡང་ཆོས་ཐམས་ཅད་ཀྱི་གནས་ལུགས་ཆོས་ཉིད་དེ་བཞིན་ཉིད་ཡོད་མེད་སོགས་སྤྲོས་པའི་མཐའ་ཐམས་ཅད་ལས་རྣམ་པར་གྲོལ་བ་ཆོས་ཉིད་སྟོང་པ་ཉིད་ཀྱིས། ཆོས་ཅན་ཐམས་ཅད་ལ་ཁྱབ་པས་ཐ་དད་མ་ཡིན་ཅིང་། ཆོས་ཉིད་འདུས་མ་བྱས་དང་། ཆོས་ཅན་འདུས་བྱས་རྣམས་མཚན་ཉིད་མི་མཐུན་པས་གཅིག་པའང་མ་ཡིན་པ། རྟག་ཆད་སོགས་ཀྱི་མཐའ་ལས་འདས་པའི་དབྱིངས་འགྱུར་བ་མེད་པ་གང་ཡིན་པ་དེ་ནི་སྟོང་པ་ཉིད་དོ། །དེ་ཉིད་རྟོགས་བྱེད་ཀྱི་ལམ་ཉམས་སུ་བླངས་པས་ཀུན་འབྱུང་གི་བདེན་པ་དུག་གསུམ་དང་དུག་ལྔ། དེས་ཀུན་ནས་བླངས་པའི་ལམ་རྣམས་འགོག །འབྲས་བུ་སྡུག་བསྔལ་གྱི་ཕུང་པོ་དང་། དེ་ལ་བརྟེན་པའི་སྡུག་བསྔལ་རྣམས་འགོག་པ་སྟེ། མདོར་ན་རང་གི་རིག་པའི་སྟེང་གི་ཉོན་མོངས་པ་རྣམས་ས་བོན་དང་བཅས་པ་དབྱིངས་ཡལ་དབྱིངས་ནུབ་ཏུ་སྤངས་པ་ནི་འགོག་གཞི་སྟོང་པ་ཉིད་ཀྱི་ཡེ་ཤེས་ཏེ། འགོག་བདེན་ཁྱད་པར་ཅན་ཡིན་པས་ཐར་པ་དང་མྱ་ངན་ལས་འདས་པ་ཐོབ་པ་ཞེས་བྱའོ། །དེས་ན་སྡུག་བསྔལ་བདེན་པའི་རང་བཞིན་འགོག་བདེན་དང་། ཀུན་འབྱུང་བདེན་པའི་རང་བཞིན་ལམ་བདེན། འགོག་ལམ་སྤངས་རྟོགས་ངོ་བོ་དབྱེར་མེད་དོ། །ཞེས་ཀྱང་གསུངས་སོ། །དེ་ཡང་དཔེར་མཚོན་ན། ནད་སྐྱེད་བྱེད་ཀྱི་ཟས་དང་སྤྱོད་ལམ་བརྟེན་པ་ནི་ཀུན་འབྱུང་ངོ་། །དེས་ནད་ཀྱི་ཟུག་རྔུས་མནར་བ་ན་སྡུག་བསྔལ་ལོ། །དེ་ལ་སྨན་དཔྱད་དང་ཟས་སྤྱོད་ཀྱིས་སྐྱོང་བ་ནི་ལམ་བདེན་ནོ། །དེས་ནད་མེད་པར་སོར་ཆུད་པ་ནི་འགོག་བདེན་ནོ། །དཔེ་དེས་མཚོན་པ་ནི། སེར་སྣས་འཇུར་གེགས་བྱེད་པ་ནི་ཀུན་འབྱུང་། དབུལ་ཞིང་ཕོངས་པར་གྱུར་པ་ནི་སྡུག་བསྔལ། སྦྱིན་པ་གཏོང་བ་ནི་ལམ་བདེན། དེས་མ་འོངས་པ་ན་དབུལ་བའི་སྡུག་བསྔལ་སྤངས་པ་ནི་འགོག་པའི་བདེན་པའོ། །ཚུལ་དེས་རྒྱུ་འབྲས་ཀྱི་འགྲོས་ཤེས་པར་བྱའོ། །དེ་ལྟར་ཇི་སྐད་བཤད་པའི་དོན་རྣམས་ལ་ནན་ཏན་དུ་སློབ་པ་སྔོན་དུ་བཏང་ནས། སེམས་ཅན་ཐམས་ཅད་ཀྱི་དོན་དུ་སངས་རྒྱས་བསྒྲུབ་པ་ཙམ་གྱི་བྱ་བ་ཁམ་པོ་ཆེ་རྩོམ་པ་ལ་སྐྱབས་ཁྱད་པར་ཅན་ཞིག་འཚོལ་དགོས་ཏེ། དེ་ཡང་དཀོན་མཆོག་གསུམ་པོ་ནི་སྐྱོན་ཀུན་ཟད། ཡོན་ཏན་ཀུན་རྫོགས། སེམས་ཅན་ཐམས་ཅད་སྐྱོབ་པར་ནུས་པའི་མཐུ་དང་ལྡན་པས་དེ་ཁོ་ན་ལ་བསྟེན་ནས་བློ་གཏད་ལིང་བསྐྱུར་གྱིས་སྐྱབས་འགྲོ་རེ་དོགས་དང་བྲལ་བར་བྱ་ཞིང་། དེ་ནས་ཡུལ་སེམས་ཅན་ཚད་མེད་པ་ལ། སྙིང་རྗེ་ལ་སོགས་པའི་བློའི་རྣམ་པ་ཚད་མེད་པ་བཞི་བསྒོམ་པ་རྟེན་དུ་བྱས་ནས། བརྟེན་པ་གཞན་དོན་དུ་སངས་རྒྱས་ཐོབ་འདོད་ཀྱི་སྨོན་པ་དང་། དེ་ཉིད་མངོན་དུ་བྱེད་པའི་ལམ་འཇུག་པ་སྟེ་བྱང་ཆུབ་ཀྱི་སེམས་རྣམ་པ་གཉིས་བསྐྱེད་པར་བྱ་ཞིང་། དེ་ཡང་སྨོན་འཇུག་གི་བློའི་རྣམ་པ་ལ་བྱང་ཆུབ་ཀྱི་སེམས་དང་། ཆོ་ག་ལ་བསྐྱེད་པའི་ཐ་སྙད་དུ་བྱ་ཞིང་། སེམས་གཉིས་པོ་དེ་བློ་དང་འདྲེ་ངེས་སུ་བསྒོམས་པའི་མཐར་སེམས་རྩ་བྲལ་དུ་འཇོག་པ་ནི་དོན་དམ་བྱང་ཆུབ་ཀྱི་སེམས་ཡིན་ལ། དེ་ཉིད་ཆོ་ག་ལས་བསྐྱེད་པའི་ཚུལ་ནི། རྣམ་སྣང་མངོན་བྱང་གི་རྒྱུད་དང་། འཕགས་མཆོག་ཀླུ་སྒྲུབ་ཀྱི་གཞུང་ལས་ཀྱང་འབྱུང་བ་བཞིན་ནོ། །དེས་ན་བཤད་མ་ཐག་པའི་ལམ་དེ་དག་ཐུན་མོང་དང་ཁྱད་པར་གྱི་ལམ་རིམ་གང་ལ་བརྟེན་ནས་འཁྲིད་པ་དེ་དང་དེའི་གཞུང་བཞིན་དུ་བསྟན་པ་ལས་དགོས་པ་འགྲུབ་པའི་ཕྱིར་འདིར་རེ་ཞིག་དེ་ཙམ་མོ། །དེས་ན་འདི་ལྟ་བུའི་གནད་དང་མ་བྲལ་ན་ཉམས་ལེན་དོན་དུ་འགྲིལ་བ་ཞིག་འོང་ཞིང་། དེ་བས་ན་ཆོས་འདི་ཆགས་སྡང་གི་བསྣོན་མར་མ་སོང་བར་རང་རྒྱུད་ལ་ཅི་འབྱོར་དུ་བསླབ་པའི་ཉམས་ལེན་ལ་འབད་པར་བྱའོ། །རང་གཞན་དོན་ཆེན་བསྒྲུབ་ལ་བསྐུལ་བའི་གཏམ། །དྲི་མེད་ལུང་དོན་བླ་མའི་གསུང་ངག་གིས། །ཇི་ལྟར་འདོམས་བཞིན་ཅུང་ཟད་བཤད་པ་ལས། །རྒྱ་ཆེའི་ཕ་མཐའ་སུ་ཡིས་བརྗོད་པར་ནུས། །འོན་ཀྱང་ཆུ་གཏེར་ཆེ་ལས་ཐིགས་པ་ཙམ། །བླངས་པ་ཡིས་ཀྱང་གདུང་སེལ་བྱེད་པ་བཞིན། །ལམ་གྱི་འཇུག་སྒོ་ཕྱོགས་ཙམ་ཤེས་པས་ཀྱང་། །བླང་དོར་གནས་ལ་བསླུ་མེད་གདིང་ཐོབ་འགྱུར། །དེ་ལས་དགེ་བའི་གྲུ་ཆེན་རྨད་བྱུང་བ། །ལྷག་བསམ་རླུང་གི་བགྲོད་པས་བསྐྱོད་བྱས་ཏེ། །འགྲོ་ཀུན་སྲིད་པའི་རྒྱ་མཚོ་ཆེན་པོ་ལས། །རྣམ་གྲོལ་རིན་ཆེན་གླིང་དུ་བགྲོད་གྱུར་ཅིག །དེ་ལྟར་ཐུན་མོང་གི་སྔོན་འགྲོའི་ལམ་རིམ་གསལ་བར་བྱེད་པ་རིན་ཆེན་ཐེམ་སྐས་ཞེས་བྱ་བ་འདི་ནི་དང་པོའི་ལས་ཅན་རྣམས་འཇུག་པ་བདེ་བའི་ཆེད་དུ་སྙོམ་ལས་པ་འགྱུར་མེད་རྡོ་རྗེས་ཡི་གེར་སྤེལ་བའོ།། །།\nRetrieved from "http://rtz.tsadra.org/index.php?title=Terdzo-THI-014&oldid=116222"\nThis page was last edited on 30 December 2017, at 01:03.